Report: Maayoosviyas "magumathee insaafu" balaeh nuganevey!\nމާޔޫސްވިޔަސް "މަގުމަތީ އިންސާފު" ބަލައެއް ނުގަނެވޭ!\nރޭ ފިހާރައަކުން ފޭން ކޭހެއް ވަގަށް ނެގި ކަމަށް ބުނާ މީހާ ބުރަކަށީގައި "ވަގު" ޖަހައިގެން ގަން ހިންގުވަނީ. --\nމިއީ މުޅި ގައުމުގައި ވެސް ކުރާތީ އިވޭ ޝަކުވާ އެވެ؛ ހައްޖަށްދާން އެއްކޮށްފައިހުރި ފައިސާކޮޅު ވަގަށް ނަގައިފި އެވެ. ފިހާރަވެސް ފަޅައިލައިފި އެވެ. ބުރަ މަސައްކަތުން ހޯދި ފައިސާކޮޅު ޖަމާކުރަން ގޮސްހުއްޓާ ރޯމާ ދުވާލު މަގުމަތިން ފޭރިގެންފި އެވެ. އިންސާފު ހޯދަން ދުވެ ދުވެ ވަރުބަލިވެއްޖެ އެވެ. އިންސާފުގެ އިންތިޒާރުގައި އަތް އުރާލައިގެން ތިއްބާ އުމުރު ހުސްވަނީ އެވެ. ނުކުމެ މަގުމަތީން މިކަން ނިންމާލައި އިންސާފު ހޯދަންވީ އެވެ.\nމިއީ ރައްޔިތުންނަށް ކުރިމަތިވެފައިވާ ހާލަތެކެވެ. މި މާޔޫސްކަމަށް އެތަކެއް އަހަރެއްވެފައިވާއިރު، ރައްޔިތުންގެ ޝުއޫރުތައް ރުޅިވެރިކަމަށް ބަދަލުވެގެން ސޯޝަލް މީޑިއާގައި ކެކެމުންދާތާ ވެސް ދުވަސްގަނޑެއް ވެއްޖެ އެވެ. އެކަމަކު ނަފުރަތު މިހާރުވަނީ ވަރަށް ނުރައްކާތެރި މިސްރާބަކަށް އެނބުރިގެން ގޮސްފަ އެވެ. އަދުލު އިންސާފުގެ ނިޒާމް ފެއިލްވީމާ، ރައްޔިތުން ނުކުތީ އެވެ. ފުލުހުންނަށް ނުވީމާ "ކުށްވެރިންނާ" ކުރިމަތިލީ ސީދާ ރައްޔިތުންނެވެ. މަގުމަތިން އިންސާފު ހޯދަން ފެށީ އެވެ.\nއެންމެ ރެއަކުން، "ކ. ދިއްފުށި" ބަތަލުންނަށްވީ އެވެ. ސޯޝަލް މީޑިއާގައި އެ ރަށު ރައްޔިތުންނަށް ތައުރީފު އޮހެމުން ދިއަ އެވެ. ފުލުހުންގެ ބަދަލުގައި ނެރެންވީ "އެމީހުން" ކަމަށް ބުނެ ހިތްވަރު ދެމުންނެވެ. ދިއްފުށީގެ ހޫނުކަން ނުކެނޑިގެން އުޅެނިކޮށް ހުޅުމާލޭން ވެސް މަގުމަތީ އިންސާފު ހޯދަން ބަޔަކު އިސް ނެގީ އެވެ. ކުޑަ ދެ ފިރިހެން ކުއްޖަކަށް ޖިންސީ ގޯނާ ކުރި ކަމަށް ބުނާ މީހަކު ހިފަހައްޓައި، މަގު މަތީގައި އޮރިޔާންކޮށް ގަން ހިންގުވައި، އެވަރުން ނުފުދިގެން އޭނާ ލައްވާ އެ ކުށަށް އިއުތިރާފު ކުރުވައި ސޯޝަލް މީޑިއާގައި އާންމު ކުރީ އެވެ. އޭގެ ފަހުން އަނެއްކާ ރޭވެސް ފެން ކޭހެއް ވަގަށް ނެގި ކަމަށް ބުނާ މީހަކު، ބުރަކަށީގައި "ވަގު" ލިޔެގެން ގަން ހިންގުވީ އެވެ.\nމުޅި އަދުލު އިންސާފުގެ ނިޒާމުގެ އިހުމާލު\n"މިހާރު މި ފެންނަނީ ގާނޫނު ނުހިނގާ ތަންތަނުގައި ކަންކަން ހިނގާ މިސްރާބަށް ދާ ތަން،" ކުރީގެ ހޯމް މިނިސްޓަރު އުމަރު ނަސީރު ސިފަ ކޮށްދެއްވި އެވެ.\nއުމަރު ވެސް ވިދާޅުވީ މުޅި ގައުމަށް އެނގޭ ބޮޑު ސިއްރެވެ. އަދުލު އިންސާފު އޮތީ ބޮންސުއްލާ އެވެ. އުމަރު ވިދާޅުވި ގޮތުގައި، ގޯސް ކުރަން ޖެހެނީ ހަމައެކަނި ފުލުހުންނެއް ނޫނެވެ.\n"ފުލުހުން އިން ފެށިގެން ޕީޖީއާއި، ކޯޓުތަކާއި އަދި ޖަލުތަކާ ހަމައަށް މި ޗޭނު އެބަ ދޭ. އެތަކެއް އަހަރެއްގެ އިހުމާލުގެ ނަތީޖާ މި ފެންނަނީ. ރައްޔިތުންގެ އިތުބާރު ގެއްލުނީމަ ގާނޫނު އަތަށް ނަގާ މަންޒަރު ފެނިގެން މިދަނީ،" އުމަރު ވިދާޅުވި އެވެ.\nދިއްފުށީގައި ހިނގި ހަމަނުޖެހުންތަކުގެ ތެރެއިން މީހަކަށް އަނިޔާވެފަ\nއުމަރުގެ ވިސްނުންފުޅާ އިއްތިފާގުވާ ގާނޫނީ ވަކީލަކު ނަން ނުޖެހުމަށް އެދި ވިދާޅުވި ގޮތުގައި ރައްޔިތުންގެ މާޔޫސްކަން އިހުސާސު ކުރެވެ އެވެ. ތަކުރާރުކޮށް ކުށްކުރާ މީހުން މިނިވަންކަމާއެކު މަގުމަތީގައި އުޅޭއިރު، އިންސާފު ނުލިބި އެތަކެއް ޒަމާނެއް ވަންދެން އިންތިޒާރުގައި ހުންނަ މީހާގެ އިހުސާސްތަކާމެދު ހަމްދަރުދީވެވެ އެވެ.\n"ނަމަވެސް، އަޅުގަނޑުމެން އެބަ ވިސްނަންޖެހޭ މީގެން ނުކުންނާނެ އިތުރު މައްސަލަތަކަކަށް. އެގޮތަށް ރައްޔިތުން ނުކުމެ އިންސާފު ހޯދަން އުޅުމުގެ ތެރޭގައި މައުސޫމު މީހަކަށް ވެސް އަނިޔާ ދެވިދާނެ. އެހެންވީމަ ގާނޫނު އަސާސީން ވެސް ކޮންމެ މީހަކަށްވެސް ހައްގުތަކެއް ކަށަވަރުކޮށްދީފައި ހުންނަނީ. އާންމު ރައްޔިތަކަށް ވިޔަސް، އަދި ފުލުހަކަށް ވިޔަސް، އެ ހައްގުތަކަށް އަރައި ނުގަނެވޭނެ. އެންމެންގެ ރައްކާތެރިކަމަށް އެކަން އެގޮތަށް އޮންނަނީ،" އެ ވަކީލު ވިދާޅުވި އެވެ.\nރަައްޔިތުންގެ ބާރު ވަކި ހުދޫދެއްގައި\nއެއީ "މަގުމަތީ އިންސާފު" ގެ ދިފާއުގައި ވާހަކަ ދައްކާ މީހުންގެ އުޒުރެވެ. އަމިއްލަ މުދަލާއި ނަފްސު ރައްކާތެރިކަމުގެ އިހުތިޔާރާއި ބާރު މިހާރު އަމަލުކުރަމުންދާ ގާނޫނުލް އުގޫބާތުން ލިއްބައިދޭކަމަށް ބުނެ އެވެ. އަދި ގާނޫނު އަސާސީން ވެސް ކުށެއް ކުރަން އުޅެނިކޮށް ހުއްޓުވުމުގެ ބާރު ދީފައިވާކަމީ ވެސް އިތުރު ބަހަނާއެކެވެ.\nކުރީގެ ޑެޕިޔުޓީ ޕީޖީ، ހުސެއިން ޝަމީމް ވިދާޅުވާ ގޮތުގައި ގާނޫނުން އެ ބާރުތައް ރައްޔިތުންނަށް ދީފައިވަނީ ވަކި ހުދޫދެއްގެ ތެރޭގަ އެވެ. އަދި ދައުލަތުގެ މުއައްސަސާތަކެކޭ އެއްފަދައިން، ގާނޫނުތަކުން ލިބިދީފައިވާ ބާރުތައް ނަހަމަގޮތުގައި ބޭނުންކުރުމުގެ ފުރުސަތެއް ރައްޔިތުންނަކަށް ނޯންނާނެ އެވެ.\nހައްޔަރު ކުރާ މީހާއަށް މީހަކު ކުށެއް ކުރަނިކޮށް ފެންނަ ހިނދެއްގައި، ނުވަތަ މީހަކު ކުށެއްކޮށްފި ކަމަށް، ނުވަތަ އެވަގުތަކު އެއުޅެނީ ކުށެއް ކުރާންކަމަށް ބުއްދިއަށް ގަބޫލުކުރެވޭފަދަ އެކަށީގެންވާ ސަބަބުތަކެއް ނުވަތަ ހެކިތަކެއް ހުރެގެން، ނުވަތަ ކޯޓުގެ އަމުރަކުން ހުއްދަ ލިބިގެން މެނުވީ، އެއްވެސް މީހަކު ހިފާހައްޔަރުކޮށްގެން ނުވަތަ ބަންދުކޮށްގެން ނުވާނެ އެވެ.\nގާނޫނު އަސާސީގެ 46 ވަނަ މާއްދާ\nގާނޫނުލް އުގޫބާތު ބުނާ ގޮތުން ތިމާގެ އަމިއްލަ ނުވަތަ އެހެން މީހެއްގެ ވިޔަސް، ފުރާނަ އާއި މުދަލަށް ނުރައްކަލެއް ކުރިމަތިވާ ހިނދު، ދިފާއުގައި ބާރުގެ ބޭނުން ކުރުމަކީ ހުއްދަ ކަމެކެވެ.\nއެކަމަކު އެ ބާރުތައް ވެސް ގާނޫނީ ގޮތުން ބޭނުން ކުރެވޭނެ އުސޫލުތަކާއި ހަމަތަކެއް އޮވެ އެވެ. އެގޮތުން ދިފާއުގައި ބޭނުންކުރާ ބާރަކީ ކުރިމަތިވެދާނެ ކަމަށް ބެލެވޭ ގެއްލުމާ ބަލާއިރު އިތުރަށް ބޭނުން ކުރެވޭ ބާރަކަށް ނުވުމަކީ ޝަރުތެކެވެ. އަދި ބާރުގެ ބޭނުން ކުރުމުގައި މީހަކު މަރުވެދާ ފަދަ ގޮތަކަށް ނުވަތަ މީހަކަށް ބޮޑު އަނިޔާއެއް ދިނުން ހުއްދަ ކުރަނީ ވަރަށް ހާއްސަ ހާލަތްތަކެއްގައި އެކަންޏެވެ.\n"އަމިއްލަ ފުރާނަ ނޫނީ މުދާ ދިފާއުކުރުމަށް ބާރު ބޭނުންކުރަން ހުއްދަ އޮންނަނީ ވަކި މިންގަނޑެއްގެ ތެރޭގައި. ދެން މީހަކު ފަހާ ދުވެގެން، އޭނާ ހިފަހައްޓައިގެން އަނިޔާކުރުން ނުވާނެ ސެލްފް ޑިފެންސަކަށް. މިފަހުން ހިނގި ހާދިސާތަކަށް ބަލާއިރު، އެ ނުފެތޭނެ ދެއްތޯ ފުރާނަ ނޫނީ މުދާ ދިފާއު ކުރުމަކަށް،" ޝަމީމް ވިދާޅުވި އެވެ.\nމަގުމަތީ އިންސާފަކީ ކުށެއް، ނާތަހުޒީބު އަމަލެއް\nއެ ބާރު ނަހަމަ ގޮތުގައި ބޭނުންކޮށްގެން އިންސާފުގެ ނަމުގައި ވިޔަސް އެގޮތަށް ރައްޔިތުން ނުކުމެ މީހަކަށް އަނިޔާ ކުރުމަކީ ގާނޫނީ ގޮތުން ބޮޑު ކުށެކެވެ.\n"މިހާރުގެ ގާނޫނުލް އުގޫބާތުގެ ދަށުން އެގޮތަށް މީހެއްގެ ގައިގައި ތަޅާ އަނިޔާކުރުމަކީ ހަމަ މާރާމާރީ ހިންގުންކަމުގައި ބެލޭނެ. މީހެއްގެ ނުރުހުމުގައި ގައިގައި އަތްލުމަކީ ވެސް ކުށެއް. އެހެންވީމަ، ކޮންމެ ގޮތަކަށް ބެލި ނަމަވެސް، އެ ކުރެވެނޭ ހަމަ ބޮޑެތި ކުށްތައް،" ޝަމީމް ވިދާޅުވި އެވެ.\nއޭނާ ވިދާޅުވި ގޮތުގައި ގާނޫނުލް އުގޫބާތުގެ ދަށުން އެގޮތަށް ކުރެވޭ ކޮންމެ ކުށަކަށް ވަކި ދައުވާއެއް އުފުލުމަށް ދައުލަތަށް މަޖުބޫރުވާނެ އެވެ.\n"މިސާލަކަށް މީހަކު ހިފަހައްޓައިގެން އެހެން އުޅުން ވަނީ ރަހީނު ކުރުމަށް. ދެން އޭނާއަށް އަނިޔާކޮށްފިނަމަ އެއީ އަނެއްކާ އެހެން ދައުވާއެއް. އެގޮތަށް ކޮންމެ ކަމަކަށް ވަކި ދައުވާއެއްގެ ގޮތުގައި ކުރެވޭނީ،" ޝަމީމް ތަފްސީލު ކޮށްދެއްވި އެވެ.\nކުށްކުރުން ހުއްޓުވަންކަމަށް ބުނެ ރަނގަޅު ނިޔަތެއްގައި ނަމަވެސް އެ އަރައިގަނެވެނީ އެއަށްވުރެ ބޮޑު ކުށަކަށެވެ. އެކަހަލަ ހާލަތެއްގައި ހަމަލާދެވެނީ ހަގީގަތުގައި ވެސް ކުށްވެރިއަކަށްތޯ ކަށަވަރު ކުރެވޭނެ ގޮތެއް ނޯންނާނެ އެވެ. މައުސޫމް މީހަކަށްވުމުގެ ފުރުސަތު ވެސް ހަމަ ބޮޑެވެ. އަދި އެގޮތަށް ގިނަ ރައްޔިތުންތަކެއް ނުކުމެ މީހަކަށް ހަމަލާދެމުން ދަނިކޮށް ކޮންޓްރޯލުން ނައްޓައި، އެމީހެއްގެ ފުރާނަ ގެއްލިދާނެފަދަ ހާދިސާއެއް ނޫނީ ދާއިމީ ނުކުޅެދުންންތެރިކަމެއް މެދުވެރިވުމަކީ ހަމަ ވަރަށް ގާތް ކަމެކެވެ. ގަސްތުގައި މީހަކު މަރާލުމުގެ ދައުވާގެ އިތުރުން، މީހެއްގެ މަރުގެ ބުރަ ތިމާގެ ޒަމީރަށް އުފުލޭނެ ހެއްޔެވެ؟\nއަދުލު އިންސާފުގެ ނިޒާމް އޮންނަނީ ހަމަޖެހުން ގާއިމުކުރާށެވެ. ހަމަހަމަކަމާއެކު އެންމެންނަށް ވެސް ހައްގުތަކެއް ލިބިދޭ ގޮތަށެވެ. ކުށްވެރިންވެސް ހިމެނޭ ގޮތަށެވެ. އެ ނިޒާމުގައި މައްސަލަތައް ބައިވަރެވެ. އެއްވެސް ވަރަކަށް މަސައްކަތެއް ނުކުރެއޭ އެއްބަޔަކު ބުނެވެސްފާނެ އެވެ. އެހެނަސް ނާތަހުޒީބު "ޖަންގަލީ" ގެ އަމަލެއްގެ ކުރިން ވިސްނާލަންޖެހޭ ކަމަކީ، މަސައްކަތް ނުކުރާ ނޫނީ ހަލާކުވެފައި އެއްޗަކަށް އިތުރަށް ގެއްލުންދީގެން އެ އެއްޗެއް ރަނގަޅު ނުކުރެވޭނެ ކަމެވެ.\nމޯލްޑިވްސް ޕޮލިސް ސާވިސް ވައްކަން ޝަރުއީ ދާއިރާ + ކުށްކުރުން\nކުށުގެ ވެށި: ގިނައީ ހައްޔަރު ތަކުރާރު މީހުން!


Om Puri postmortem: Heart attack eh kamah nubelevey!\n25th May 2018 | Last update: 23:43\nއޯމް ޕޫރީގެ ޕޯސްޓްމޯޓަމް: ހާޓް އެޓޭކެއް ކަމަށް ނުބެލެވޭ!\nމިދިޔަ ހުކުރު ދުވަހު މަރުވި ބޮލީވުޑްގެ މަޝްހޫރު އެކްޓަރު އޯމް ޕޫރީގެ މަރާއެކު މުޅި ބޮލީވުޑަށް ކުއްލި ސިހުމެއް ވަނީ ލިބިފަ އެވެ.\nސަތޭކައަށް ވުރެން ގިނަ ފިލްމު ކުޅެފައިވާ އޯމް ޕޫރީގެ ޖަނާޒާގައި ބޮލީވުޑްގެ ނަން މަޝްހޫރު ފަރާތްތަކުން ބައިވެރިވެފައިވާއިރު، އޭނާ މަރުވި ދުވަހުން ފެށިގެން އަންނަނީ، އޭނާގެ މަރާ މެދު ޝައްކު ކުރެވޭ ކަންތައްތަކެއް ހުރި ކަމަށް ބުނަމުންނެވެ.\nބުރާސްފަތި ދުވަހުގެރޭ ނިދި ގޮތަށް އޯމް ޕޫރީ ނުހޭލައިގެން އޭނާގެ ނޯކަރު މީހާ ފުލުހުންނަށް ގުޅައިގެން ބެލިއިރު، އޭނާ އޮތީ ބިންމައްޗަށް ވެއްޓިފަ އެވެ. އޭނާ އަށް ވަރަށް ވަރުގަދަ ހާޓް އެޓޭކެއް ޖެހިގެން މަރުވެފައިވާ ކަމަށް އޭނާ ބެލި ޑޮކްޓަރުން ވަނީ ބުނެފަ އެވެ. އޭނާގެ މޫނުގައި އަނިޔާގެ ނިޝާންތަކެއް ހުރި ކަމަށާއި އެއީ ހާޓް އެޓޭކް ޖެހިގެން ތެޅިގަނެވުނު ވަގުތު އެނދުން ވެއްޓުން ފަދަ ކަމެއް ދިމާވެގެން ވެފައި ހުރި ޒަހަމްތަކެއް އޭރު ބުނެވުނު ނަމަވެސް ޕޯސްޓް މޯޓަމް ރިޕޯޓްތައް ބުނާގޮތުން އޭނާގެ ބޮލުގައި ހަތަރު ސެންޓިމީޓަރުގެ ދިގު އަދި 1.5 ސެންޓިމީޓަރުގެ ފުން ޒަހަމެއް ލިބިފައިވާ ކަމަށްވެ އެވެ.\nއޯމް ޕޫރީގެ މަރާމެދު ޝައްކު އުފެދޭތީ އޭނާ ވަޅުލާފައިވަނީ ޕޯސްޓް މޯޓަމް ހެދުމަށްފަހު އެވެ. ޕޯސްޓް މޯޓަމްގެ ރިޕޯޓް ފުލުހުން އާންމުކޮށްފައިވާއިރު، ޕޯސްޓް މޯޓަމް ރިޕޯޓަށްފަހު ޕޮލިސް އޮފިޝަލާ ހަވާލާދީ ނޫސްތަކުގައިވާ ގޮތުން އޯމް ޕޫރީގެ ބޮލަށް ލިބިފައިވާ ގެއްލުމަކީ ކިހިނެއް ލިބުނު ގެއްލުމެއްކަން ބުނަން އަދި ނޭނގެއެވެ.\nއޯމް ޕޫރީގެ ކުއްލި މަރާ ގުޅިގެން ފުލުހުން ވަނީ އޭނާގެ ނޯކަރު މީހާ އާއި ޑްރައިވަރާ ވެސް ސުވާލުކޮށްފަ އެވެ. އޯމް ޕޫރީ މަރުވުމުގެ ކުރިން އޭނާ އެންމެ ފަހުން ވާހަކަ ދައްކާފައިވަނީ ޑްރައިވަރާ އެވެ. ޑްރައިވަރު ބުނެފައިވާ ކަމަށް ނޫސްތަކުގައިވާ ގޮތުން ބުރާސްފަތި ދުވަހުގެ ރޭ އޯމް ވަނީ އޭނާގެ ހުރި ހަމައެކަނި ފިރިހެން ދަރިފުޅު އިޝާން އާ ބައްދަލު ކުރަން ވަރަށް ކެތްމަދު ވެގެން އުޅެފަ އެވެ. އެގޮތުން އޭނާގެ ދަރިފުޅު ހުންނަނީ އަންހެނުން ނަންދިތާ ކައިރީ ކަމަށްވާތީ އެގެއަށް ދިއުމުން ނަންދިތާ އާއި ދަރިފުޅު ޕާޓީ އަކަށް ގޮސްފައިވާކަން އެނގުމުން އޭނާ އަށް ގުޅައި، ދަރިފުޅާ ބައްދަލު ކުރަން ގޮސް ހުރި ވާހަކަ ބުނެފައި ވެއެވެ. އަދި އެމީހުންގެ އިންތިޒާރުގައި އޯމް ޕޫރީ އެ ގޭގައި 45 ވަރަކަށް މިނިޓް މަޑުކޮށްފައިވާއިރު އެ ގޭގައި ހުރެގެން އޯމް ޕޫރީ ރާ ބުއި ކަމަށް ވެއެވެ.\nއެމީހުން ނައިސް ލަސްވުމުން އޭނާގެ އަންހެނުންނަށް ގުޅައި ޒުވާބު ވެސް ކުރި ކަމަށް ޑްރައިވަރު ވަނީ ބުނެފަ އެވެ. އެންމެ ފަހުން އެމީހުން ލަސްވުމުން އޯމް ޕޫރީ ގެއަށް ދިޔައީ ކަމަށާއި ގެއަށް ދިޔަ މަގުމަތީގައި އޭނާ އައީ ރާފުޅި ހިފައިގެން އެ ބޮމުން ކަމަށް ވަނީ ބުނެފަ އެވެ.\n"އެރޭ އޯމް ޕޫރީ އުޅުނީ ވަރަށް ޖަޒުބާތީ ވެގެން. ދަރިފުޅާ ވެސް ވަރަށް ބައްދަލު ކުރަން އުޅުނު. އެކަމަކު އޭނާގެ މަރާ ގުޅޭގޮތުން އެއްވެސް ޝައްކުކުރެވޭ ފަދަ ކަމެއް އުޅޭހެނެއް ހިޔެއް ނުވޭ،" އޯމް ޕޫރީގެ ޑްރައިވަރު ބުނެފައިވެ އެވެ.\nނަމަވެސް އޯމް ޕޫރީގެ މަރާ މެދު ޝައްކުކުރެވޭ ކަންތައްތަކެއް ހުރުމުން ފުލުހުން ތަހުގީގު ފަށާފައިވާއިރު، ތަހުގީގަށް ވަރަށް މުހިންމު އެއްޗެއް ކަމަށްވާ އޭނާގެ ފޯނު، އަންހެނުން ނަންދިތާ އަތުގައި އޮތުމުން އަދި ފޯނު އަތަށް ލިބިފައިނުވާ ކަމަށް މި މައްސަލަ ތަހުގީގުކުރާ ފުލުހުން ވަނީ ބުނެފަ އެވެ.\nމީގެ އިތުރުން ވެސް އާންމުކޮށްފައިވާ ޕޯސްޓްމޯޓަމް ރިޕޯޓްގައި ހާޓްއެޓޭކެއް ޖެހިގެން މަރުވާ މީހުންގެ ޑެޑް ޓިޝޫތައް ހުންނައިރު އޯމް ޕޫރީގެ ކޭސްގައި ޑެޑް ޓިޝޫ ހުރިކަމަށް ނުދައްކާ ކަމަށް ރިޕޯޓްގައިވެ އެވެ. އަދި ރާ ބުއިމަށް ދެވި ހިފާފައިވުމުގެ ސަބަބުން އޭނާގެ ފުރަމޭ ވަރަށް ބޮޑަށް ހަލާކުވެފައިވާ ކަމަށް ވެސް ރިޕޯޓުގައިވެ އެވެ.\nއޯމް ޕޫރީ މަރުވެފައިވަނީ ހާޓް އެޓޭކެއް ޖެހިގެން ތޯ ޔަގީން ކުރުމަށް އިތުރު ޓެސްޓް ތަކެއް އަންނަނީ ހަދަމުންނެވެ.\nގަދަ ހުމެއް ފެތުރެނީ، އެޗްޕީއޭގެ އިރުޝާދުތަކެއް!\nރަނގަޅަށް ހިދުމަތް ނުދެވޭ ގައުމީ އެއާލައިނެއް!


"Dhevansoora" release kurun anna February mahah las vehje\n"ދެވަންސޫރަ" ރިލީޒްކުރުން އަންނަ ފެބްރުއަރީ މަހަށް ލަސްވެއްޖެ\nދެވަންސޫރަ ގެ ޕޯސްޓަރު. --\nޔޫސުފް ޝަފީއު (ޔޫއްޕެ) އަށް ތައުރީފްކޮށްފައި ދައްކާނެ ވާހަކައެއް ނެތެވެ. މިހެން ލިޔެގެން ތައުރީފް ކުރެވޭ ވަރަށްވުރެ ފިލްމީ ދާއިރާއިން ޔޫއްޕެ އަރައިގެން ގޮސް އެހެރީ މިހާރު މާ ކުރީގަ އެވެ. އެ ފިލްމަކީ ޔޫއްޕެ ކުޅޭ ނަމަވެސް ނުވަތަ ޑައިރެކްޓް ކުރާ ނަމަވެސް ނުވަތަ ޕްރޮޑިއުސް ކުރާ ފިލްމެއް ނަމަވެސް އެ ފިލްމެއް ރީތިވާނެ ކަަމަށް އެންމެންވެސް ބުނާނެ ފިލްމެކެވެ. ޔޫއްޕެއަށް ކުރާ އިތުބާރު އެއަށްވުރެ ބޮޑެވެ.\nފިލްމުތަކުގައި ކެމެރާގެ ކުރިމަތިން ޔޫއްޕެ ފެނުން ކުޑަކޮށް މަދުވެލާފައި އޮތުމަށްފަހު މިދިޔަ އަހަރު އަދި މި އަހަރު އަނެއްކާވެސް ޔޫއްޕެ ފެނިގެން ދިޔަ އެވެ. މި އަހަރު ރިލީޒްކުރި "ނޯޓީ 40" އިން ކޮމެޑީ ރޯލެއް ފެނިގެން ދިޔައިރު "ނޭދެން ވަކިވާކަށް" އިން ފެނިގެން ދިޔައީ ލޯބީގެ ރޯލަކުންނެވެ. ރުޅި ގަދަ އަދި އަނިޔާވެރި ފިރިއެއްގެ ގޮތުގަ އެވެ. އެއަށްފަހު ޔޫއްޕެ މަސައްކަތް ފަށާފަި މިވަނީ ސަސްޕެންސް ތްރިލާ އަކަށެވެ. "ދެވަންސޫރަ" ނަމުގައި ހަދާ އެ ފިލްމު ޕްރޮޑިއުސްކޮށްފައިވަނީ އަހްމަދު ޝާހު އަދި އަލީ ޝަޒްލީމް އެވެ.\nޔޫއްޕެ ޕްރޮޑަކްޝަން، ސްޓޫޑިއޯ ގްރީން، އެޕެކްސް ޕިކްޗާސް، ބްލެކް މީޑިއާ އިންކް، ޝައި ޕްރޮޑަކްޝަން، އެންވިޝަން އެންޓަޓެއިންމަންޓް އަދި މައި ޑްރީމް އެންޓަޓެއިންމަންޓް ގުޅިގެން ގެނެސްދޭ އެ ފިލްމުގެ ސްކްރީން ޕްލޭ ލިޔެ ޑައިރެކްޓްކޮށްފައިވަނީ ޔޫއްޕެ އެވެ.\n"ދެވަންސޫރަ"ގެ މަންޒަރެއް. --\nއެ ފިލްމުގެ ލީޑް ރޯލުން ފެނިގެންދާނީ މުހައްމަދު ފައިސަލް، އިބްރާހިމް ޖިހާދު (ޖިމީ) އަދި މަރިޔަމް ޝިފާ އެވެ. ޝިފާ އަކީ މުޅިން އަލަށް ފިލްމީ ދާއިރާއަށް ނުކުންނަ ފަރާތެކެވެ. އިތުރު ތަރިންގެ ގޮތުގައި އަލީ އާޒިމް (ދޮން އައްޔަ)، އަލީ ޝަޒްލީމް، ފާތިމަތު އާޒިފާ، ޔޫއްޕެ، އަހްމަދު ސައީދު، ނާޝިދާ މުހައްމަދު، އަހުމަދު އީސަ (އާނަންދު) އަދި ޖާދުﷲ އިސްމާއީލް (ޖާދު)، މަރިޔަމް ޝަކީލާ އަދި މަރިޔަމް ހަލީމްވެސް ހިމެނެ އެވެ. ޖުމްލަ 21 ތަރިން މި ފިލްމުން ފެނިގެންދާނެ އެވެ.\nފިލްމުގެ ޝޫޓިން މިހާރު ނިންމާލާފައިވާއިރު ޔޫއްޕެވަނީ އާ ތަރި ޝިފާއަށް ވަރަށް ބޮޑަށް ތައުރީފްވެސް ކޮށްފަ އެވެ. ޔޫއްޕެ ބުނީ ޝިފާއަކީ ފިލްމީ ދާއިރާއިން ކުރިއަށް ދިއުމުގެ ގާބިލްކަން ހުރި މޮޅު ތަރިއެއް ކަމަށެވެ. އަންނަ އަހަރަށް ޔޫއްޕެ އިއުލާނުކޮށްފައިވާ އެހެން ދެ ފިލްމަކުންވެސް ޝިފާއަށް ވަނީ ފުރުސަތު ދީފަ އެވެ.\n"ދެވަންސޫރަ"ގެ ފުރަތަމަ ފެނިލުން. --\n"ދެވަންސޫރަ" އަކީ މިހާރު ރާއްޖޭގެ މުޖުތަމައުގައި އާންމުވެފައިވާ މަރުގެ މައްސަލަތަކާއި ގުޅުންހުރި ފިލްމެކެވެ. އަދިވެސް މުޖުތަމައުގައި އާންމުވެފައިވާ އެހެން މައްސަލަތައް ފިލްމުގައި ދައްކުވައިދޭނެ އެވެ. އެގޮތުން ފިލްމުގައ ފެނިގެންދާނީ އަންހެނަކު، މަރެއްގެ ހަގީގަތް ހޯދަން ކުރާ މަސައްކަތްތަކެކެވެ. ފިލްމުގެ ފުރަތަމަ ފެނިލުން މިހާރު ވަނީ ރިލީޒްކޮށްފަ އެވެ.\nއެ ފިލްމަކީ ޔޫއްޕެ ސްކްރީންޕްލޭ ލިޔެ އަދި ޔޫއްޕެ ޕްރޮޑަކްޝަނުން ގެނެސްދޭ 25 ވަނަ ފިލްމެވެ. އަދި އެއީ އޭނާގެ 30 ވަނަ ޑައިރެކްޝަނެވެ.\nދެން ޔޫއްޕެ ފެންނަން މިއުޅެނީ އަނެއްކާވެސް ތަފާތު ފިލްމެއްގެ ތަފާތު ރޯލަކުންނެވެ. "ދެވަންސޫރަ" ނަމުގައި ހަދާ ސަސްޕެންސް ތްރިލާއަކުންނެވެ. މި އަހަރުގެ ޑިސެންބަރު މަހު ރިލީޒްކުރަން ނިންމާފައިވާ އެ ފިލްމު އޮލިމްޕަސް ނުލިބުމުގެ ސަބަބުން އަންނަ އަހަރުގެ ފެބްރުއަރީއަށް މިހާރު ވަނީ ފަސްކޮށްފަ އެވެ.\nއައިފިލްމުގެ ބިރުވެރި ވާހަކަ ދިރާގު ޓީވީއަށް\nބިރުވެރި ވާހަކަ: ޓީޒާ ދައްކާލައިފި\nބިރުވެރި ވާހަކަ؛ ޝައިތޯނާ ދައްކާލައިފި\nއީދު ހަދިޔާއަކަށް "ހެހެސް"؛ މިހާރު ބަލާލެވޭނެ


ހަގީގީ ހާދިސާ: ކައިވެނި ކެންސަލް ކޮށްލީ އަންހެންމީހާ އަކީ މާލޭގައި ގެދޮރުނެތް “މާލެ މީހެއްކަން” އެނގުމުން! – Dhen.mv\nހަގީގީ ހާދިސާ: ކައިވެނި ކެންސަލް ކޮށްލީ އަންހެންމީހާ އަކީ މާލޭގައި ގެދޮރުނެތް "މާލެ މީހެއްކަން" އެނގުމުން!\nމަރްޔަމް ވަޙީދާ September 26, 2020 - 11:19 pm\nމިހާރަކަށް އައިސް ކައިވެނީގެ މަތިވެރި ގުޅުން ވެސް ވެފައި މިވަނީ ވަކި ޝަރުތުތަކެއް ހިމެނެންޖެހޭ، ބަލަން ޖެހޭ ކަންކަން ނޫން އެހެން ކަންތައްތަކަށް ބަލާފައި ނޫނީ ނުކުރެވޭ ކަމަކަށެވެ. އަމިއްލަ އެދުން ވަރަށް ބޮޑަށް ހިމެނި، ވަކި މަންފާއެއް އެކަމުން ދެމީހުންނަށް ނުވަތަ ދެމީހުންގެ ތެރެއިން ކޮންމެވެސް އެކަކަށް ވިޔަސް ނުލިބޭނަމަ، ކައިވެނި ރޫޅެއެވެ. ނުވަތަ ނުކުރެވި ކެންސަލް ވެއެވެ.\nމިއީވެސް އެފަދަ ކަމަކާއި ކުރިމަތިވި އުޚްތެއްގެ ވާހަކައެވެ.\nއޭނާގެ މައިންބަފައިންނަކީ އެހެން ރަށަކަށް އުފަން ދެމީހުން ނަމަވެސް އެއަންހެންމީހާ އާއި އޭނަގެ އެއްބަނޑު އެއްބަފާ މީހުން އުފަންވެ އުޅެ ބޮޑުވީ މާލޭ ގައެވެ. ދިރިއުޅެނީ ބައްޕައަށް ލިބިފައިހުރި ފްލެޓެއްގައި ކުއްޔަށެވެ. ރަށުގައި ވެސް އަމިއްލަ ގެދޮރު ނެތުމުން، ރެޖިސްޓަރ ވެފައި ވަނީ މާލޭ ރަށްވެއްސެއްގެ ގޮތުގައެވެ.\n"އަހަންނަކީ އެކަނިވެރިމައެއް. ކައިވެނި ރޫޅުނު ފަހުން ދެން އިތުރު ކައިވެންޏެއް ކުރަން ކުރި ހުރިހާ މަސައްކަތްވީ ބޭކާރު. ދަރިފުޅުގެ ބައްޕަ ވަރިކުރިފަހުން، ފުރަތަމަ ގުޅުމެއް ބޭއްވި މީހާ އަހަރެންގެ ދިރިއުޅުމުގެ ހަތަރު އަހަރު ބޭކާރު ކުރުމަށްފަހު، ކައިވެނި ކުރަން އުޅެފައި ދިނީ ދޯކާ. އޭގެ ދެ އަހަރު ފަހުން އެހެން މީހަކާއި ގުޅުމަށްފަހު، އެގުޅުމަށް ތިން އަހަރު ވީއިރުވެސް ކައިވެނި ކުރަން އޭނައަށް ތައްޔާރު ނުވެވުމުން އަދި އެހާ ހަރުދަނާ މީހަކަށް އޭނާ ނުވުމުން، އިތުރަށް ވަގުތު ބޭކާރު ނުކުރަން އަހަރެން އެގުޅުން ނިންމާލިން.\nއެއަށްފަހު އަހަރެން ހުރީ ދެން އަލުން ކައިވެންޏެއް ކުރަން ފޫހިވެފައި. އަހަރެން ނިންމީ ކައިވެންޏެއް ނުކޮށް އަމިއްލައަށް ވަޒީފާ އަދާކޮށްގެން ދަރިފުޅުގެ ކަންކަން ބަލަހައްޓާ، އުމުރުގެ ބާކީ ބައި އެގޮތުގައި ހޭދަ ކޮށްލަން. އެހިތްހަރު ކަންމަތީ އަހަރެން އެތައް ދުވަހެއް ހޭދަ ކޮށްލިން.\nއެކަމަކު، ފަހަކަށް އައިސް އަހަރެން އެކަނިވެރިވާން ފެށި. ކަންކަން ހިއްސާ ކޮށްލާ، އެކުގައި މަޖާކޮށްލާ ލޯބިން އުޅޭނޭ ބައިވެރިއަކު ލިބުމަށް ހިތް އެދެން ފެށި. ލޯބިން އެކުގައި އުޅޭ ދެމަފިރިން ފެނުމުން އެމީހުންނަށްޓަކައި އުފާވި ނަމަވެސް އަހަރެންގެ އެކަނިވެރިކަން ވަރަށް ބޮޑަށް އިޙުސާސްވާން ފެށި، އަދި އެކަމާއި މާޔޫސް ވެސް ވާން ފެށި.\nއެހެންވެ އަހަރެން ނިންމީ އަނެއްކާވެސް ކައިވެންޏެއް ކުރެވޭތޯ މަސައްކަތް ފަށަން. އެގޮތުން އަހަންނާ ގާތްކޮށް ވާހަކަ ދެއްކި ޒަމާންވީ އެކުވެރިއަކާއި ތަންކޮޅެއް ގިނައިން ވާހަކަ ދެއްކިން. ނަމަވެސް އޭނަގެ ވާހަކަ ދެއްކުން އެދުންވެރިކަމަށް ހުރުމުން އޭނާ ބްލޮކް ކޮށްލިން. ދެން ވެސް އިތުރު މީހަކާއި ވާހަކަ ދެއްކިން. އޭނަގެ ފަރާތުން ވެސް އެކަހަލަ އިޝާރާތްތަކެއް ލިބުމުން، އޭނާއާއި ވެސް ވާހަކަ ދެއްކުން ހުއްޓާލިން.\nކައިވެނި ކުރަން މީހަކު ހޯދައި ދިނުމަށް އަހަރެންގެ ދައްތަ ގާތުވެސް އެދުނިން. ދައްތަ ހޯދައިދިން މީހާއާއި ބައްދަލުކޮށް ވާހަކަ ދައްކަން ފެށުމުން، އެއީ އެހާ ގަޔާވާ ކަހަލަ މީހެއް ކަމުގައި ވެސް ނުވި. ނަމަވެސް އިތުރަށް މަސައްކަތް ކުރުމަށް އިތުރަށް ވާހަކަ ދެެއްކިން. އޭނާ ބޭނުންވީ ދެ އަނތްބަށް އަހަންނާއި އިނދެ، އޭނަގެ ބާރުގެ ދަށުގައި އަހަރެން ހުންނަން އަދި ވަޒީފާ ވެސް ދޫކޮށްލަން. އޭނާ އެއް ރޭ މާއަމުރުވެރިކޮށް ވާހަކަ ދެއްކުމުން، އެގުޅުމަށް ވެސް ނޫނެކޭ ބުނިން.\nކައިވެނި ކުރަން މީހަކު ހޯދުމަކީ ވަރަށް އުނދަގޫ ކަމެކޭ، އަހަންނަށް އަމިއްލައަކަށް އެކަމެއް ނުވާނެޔޭ ހީވެ ދެން އަހަރެން މަސައްކަތް ކުރީ ފޭސްބުކްގައި އެކަމަށްޓަކައި ހިންގާ ޕޭޖެއްގެ އެހީތެރިކަން ހޯދަން.\nކޮންމެ ގޮތެއް ވިޔަސް ކައިވެނި ކުރާނީ އަހަރެން ވެސް ހިތްހަމަ ޖެހޭނަމައޭ ހިތަށް އަރާ، ވަރަށް ހިތްވަރު ކޮށްފައި އަހަރެން މީހުންނަށް މެސެޖުކުރިން.\nއަހަންނާއި އެޕޭޖުން ވާހަކަ ދެއްކީ ވަރަށް އޯގާތެރިކަމާއެކީ. ތިން މީހަކު އަހަންނާއި ކައިވެނި ކުރަން ޝައުޤުވެރިކަން ބެހެއްޓި. ނަމަވެސް އޭގެތެރެއިން ދެމީހަކު ފަހުން ޚަބަރެއް ނުވުމުން، ފަހުން މެސެޖުކުރި މީހާގެ މައުލޫމާތު ދިން. އަދި ރުހުމާއެކު އެކަކު އަނެކަކުގެ ނަންބަރު ވެސް ދިން.\nއެމީހާއަކީ ވެސް ކުރިން ކައިވެންޏެއްކޮށް ދަރިއަކު ހުރިމީހެއް. އަހަންނަށް ހުސް ވަގުތު ވެގެން ވާހަކަ ދެއްކޭ ވަރަކަށް ދެއްކިން. އޭނާގެ ކިޔެވުމުގެ ފެންވަރު މޮޅުކަމާއި ވަޒީފާގެ މަގާމުގެ ވާހަކަ ދެއްކުމުން އެއީ އަހަރެން ވަރަށް ފޫހިވި ވާހަކައެއް، ނަމަވެސް އެހާ އަވަހަށް ނިންމާ ނުލަން އެ ފޮނިކެނޑުން ތަކަށް ވެސް ކެތްކުރިން. ކައިވެނި ކުރަން ބޭނުންވަނީ ޖެނުއަރީ ގައި ކަމަށް ބުނުމުން އެހާތަނަށް ބޮޑަށް އޭނާ ދަސްވާނެ ކަމަށް ހީކޮށް އެއްބަސްވީން.\nނަމަވެސް ދެން ކަންތައްވީ އަހަރެން ހީކުރި ގޮތާއި ޚިލާފަށް. އޭނާ އަހަރެން ގާތު އެހީ މާލޭގައި އަމިއްލަ ގެދޮރު އެބަހުރިތޯ. އަހަރެން ބުނިން ނޫނެކޭ، ކުއްޔަށޭ އުޅެނީ. އޭނާ ބަސް މަދުވުމުން ބުނިން ގޭގައި އަހަންނަށް ވަކިން ކޮޓަރިއެއް ވެސް ނެތް ކަމަށް.\nއެހިސާބުން އޭނާގެ ވާހަކަ ދެއްކުމުގެ ރާގު އެއްކޮށް ބަދަލުވި. މާލޭ ރައްވެއްސެއް ނޫންތޯ އެހުމުން އެކަން ވެފައިވާ ގޮތް ކިޔައިދިނިން. ދެން އޭނާ ހާސްވެ، ހިތްހަމަ ނުޖެހިފައިހުރި ފާޑަކަށް ބުނީ އެހެންވީރު އިންނަންޏާ ޖެހޭނީ ތަނެއް ކުއްޔަށް ހިފަން ދޯއޭ. އަހަރެން ބުނިން ގޭގައި ވަކިން ތަނެއް ނެތޭ، އަހަރެން ވެސް މަސައްކަތް ކުރާނަމޭ.\nއެހިސާބުން އޭނާ ފޯނު ބޭއްވި. ފަހުން އެއްވެސް ޚަބަރެއް ނުވެ، މެސެޖަކަށް ޖަވާބު ވެސް ނުދިނުމުން، ވެގެން އުޅޭ ގޮތެއް ސާފުކޮށް ދިނުމަަށް އެދި ފަހު މެސެޖު ކުރިން.\nއޭނާ ބުނީ އޭނާ އަހަންނާއި ކައިވެނި ކުރަން ބޭނުންވީ މާލޭ މީހަކަށްވުމުން ކަމަށާއި މާލޭގައި ގެދޮރު ހުރި މީހެއް ކަމަށް ހީކޮށް ކަމަށް. އަދި ކުއްޔަށް ތަނެއް ހިފައިގެން އުޅެން ބޭނުން ނުވާނެ ކަމަށް ބުނެ، ކައިވެނި ވެސް ކެންސަލް ކަމަށް ބުނި.\nކުރާނީ ކީއް ހެއްޔެވެ. މިއީ އަހަރެންގެ ނަސީބު ހުރިގޮތެވެ."\nކިޔުންތެރިންގެ ހިޔާލު 11\nިކެއްތެރިކަމާ ސާބިތުކަމުގަ ދެމިހުރޭ ކަމަނާ.ކާމިޔާބު ލިބޭނެ އިންޝާﷲ\nމިހާރަކަށް އައިސް މީހުންނާ އިނުން ވެފައި މިއޮންނަނީ ވަރަށް ބޮޑު ގޮންޖެހުމަކަށް. ކައިވެނީގެ މާތް މަގުޞަދުވެސް ވަނީ ގެއްލިފަ.\nމުހައްމަދު ބިން އަލީ\nތިމީހެެެއް އެބަޖެހޭ ހޯދަން، ހުވާ\nތިހާ ވަރަށް އިންނާނެ މީހުން ނުހޯދާ މައިތިރިވެބަލަ! މި ޒަމާނުގަ މީހަކަ އިނުމަށްވުރެ ބުއްދިވެރީ ނީނުން! ކައިވެންޏަށް ވަނީ ދެ މަސް! ޜިޒްގް ދެއްވަނީ ﷲ! ޢިރާދަކުރެއްވިޔާ ގޮތެއް ހުހެއް ނުވާނެ! ޤުރުއާން ކިޔަވާ ހެޔޮ އަމަލުގިނަ ގިނަކުރެވޭތޯ ބަލާ! އިންނާނެ މީހުން ހޯދުމަށްވުރެ މާ ފައިދާވާނެ!\nސާބަސް ތީނައަށް މަ ގުނާލި އިރު 8 ފިރިިެނުން ވެއްޖެ.ދެންވެސް ހަޔާތް ބޭކާރުނުކޮށް ތައުބާވެ ﷲ އަށް ޓަކައި ދިރިއުޅެން ދަސްކުރޭ!! ހިތްތަކައް ހިތްހަމަޖެހުން ލިބެނީ އެކަލާނގެ ހަނދުމަކުރުމުން.\nކިހިނެއް ގުނައިގެން ތިއުޅެނީ؟ 8 މީހުންނާއި ގުޅުން ބޭއްވި ވާހަކަތަ އޮތީ، ނޫނީ ކައިވެނި ރޫޅުނު ފަހުން ދެ ގުޅުމަކަށް ދިޔަ ކަމަށާއި އެގުޅުންތައް ކެނޑުނީމަ ހުހަށް ގިނަ ދުވަހު ހުރެފައި ފަހުން ކައިވެނި ކުރާނެ މީހަކު ލިބޭތޯ ވާހަކަ ދައްކާލި ވާހަކަތަ އޮތީ؟ މީހަކާ ވާހަކަ ދައްކަންޏާ އެދެވެނީ ގުޅުމަކަށް ވިއްޔާ ހާދަ ބައިވަރު ބަޔަކު އެތައް ބަޔަކާއި ގުޅުމަކަށް ގޮސްފަތާ ދޯ އޮންނާނީ؟ ފުރަތަމަ ތިމާމީހާގެ ވިސްނުން ތަންކޮޅެއް ރަނގަޅު ކޮށްލަން ފެނޭ!\n8 ފިރިހެނުންނާއި ގުޅުން ހިނގިވާހަކައެއް ނެތް އެ ކޮމެންޓްގަ! 8 ފިރިހެނުން ވެއްޖޭ އޮތީ!\nފަރީދާ. 8 ފިރިހެނުން ވެއްޖޭ ބުނީމަ އެބުނެވެނީ ކީކޭކަން ނިކަން ތަފްސީލު ކޮށްލަދީބަލަ. ތަރުޖަމާ ކޮށްދޭއިރު ބުނެލަ ދޭތި ތައުބާވާށޭ އެބުނަނީ ކީއްވެތޯ ވެސް\nމިހާރު ކަައިވެނި އެއީ ޖޯކެއް. ބަތްކައްކާ ކުޅުން ކަހަލަކަމެއް.\nޢަސްލުވެސް ތިބުނީ މިތެދެއް! މި އުހުތުންނަށް މިހާ ލަނޑުއަޅާއިރު ފިރިހެނުން މަތިން ފޫހުވެސް ނުވޭތަ! އަހަރެންނަށް ލަނޑު ދިނީ އެންމެ މީހެއް ދެން ދުވަހަކުވެސް މީހަކާ ނީންނަން އަޒުމު ކަނޑައަޅައިގެން މިހުރީ!\nޛަބުލާމީ އެހެންވީމަ ފިރިހެނުން ދެކެ ފޫހިވެފަ ދޯ ތިހުރީ؟ މުޅިން ސަކަރާތެއްނު އެހެންވީރު، ތިހެން ނުވިއްޔާ ރަނގަޅީ\nހަގީގީ ހާދިސާ: އުމުރުން ފަސް އަހަރުގެ ދިވެހި ކުޑަ ފިރިހެން ކުއްޖަކަށް އޭނަގެ ޅިޔަނު ދިން ޖިންސީ އަނިޔާގެ ވާހަކަ އެކުއްޖާގެ ދުލުން\nދިވެހި މަންމައެއްގެ ހިތް ކުދިކުދި ކޮށްލި ފޯންކޯލް: "މަންމާއެވެ. އަހަރެން މިހުރީ ސީރިއާގައެވެ."\nހަގީގީ ހާދިސާ: އެންމެ ގާތްއެކުވެރިޔާއަށް ލޯބިވެރިޔާ ތައާރަފްކޮށްދިނުމުން ދެން ފެނުނީ ތެޔޮނާށި ކާޅު ޖަހައިގަތް ތަން!\nޙަގީގީ ހާދިސާ: އަހަރެންގެ ކައިވެނި ރޫޅުނީ މައިދައިތަ ފެތުރި ދޮގު ވާހަކަތަކުގެ ސަބަބުން!\nދަގަނޑޭގެ މުޅި ކެރިއަރުގައި 464 ގޯލު: ދުނިޔޭގެ ލަނޑު ލިސްޓުގެ ހަވަނަ އަށް\nސެމްސަންގް އެކަންޏެއް ނޫން، ޗާޖަރު ނެތިގެން ޝައުމީން ވެސް އައިފޯން 12 އަށް ޖޯކު ޖަހައިފި\nކައުންސިލް އިންތިހާބު އެމްޑީޕީ އަކަށް ފަސޭހައެއް ނުވާނެ: ރައީސް ނަޝީދު\nކޮވިޑް-19: އަލްޙަމްދުﷲ،އައްޑޫއިން ފައްސިވީ އެންމެން ރަނގަޅުވެއްޖެ\nކޮވިޑް-19: އަލްޙަމްދުﷲ ، އިތުރު 37 މީހުން ބަލިން ރަނގަޅު ވެއްޖެ


އެންމެ ފަހުން ނެޝެނަލް އެވޯޑާއި ބެހޭ ގޮތުން އަކްޝޭ ރައްދު ދީފި\nއަކްޝޭ ބުނީ ނުފޫޒު ބޭނުންކޮށްގެން މިހާތަނަށް އެއްވެސް ކާމިޔާބެއް ހޯދާފައި ނުވާނެ ކަމަށް\n14 އޭޕްރިލް 2017 | ހުކުރު 16:38\nފިލްމު ރުސްތުމްގެ މަންޒަރެއްގައި އަކްޝޭ ކުމާރު\nއިންޑިއާގެ 64 ވަނަ ނެޝެނަލް އެވޯޑް އަކްޝޭ ކުމާރަށް ލިބުމުން އާންމުންގެ ފަރާތްތަކުން އޭނާއަށް ކީ ފާޑަށް އެންމެ ފަހުން ރައްދު ދީފިއެވެ.\nއަކްޝޭއަށް ނެޝެނަލް އެވޯޑް ލިބުނީ ފިލްމު 'ރުސްތަމް' އިންނެވެ. އެއީ އޭނާއަށް ހައްގު އެވޯޑެއް ނޫން ކަމަށް ބުނެ ވާހަކަ ދައްކަމުން އަންނަ ފަރާތްތަކަށް އަކްޝޭ ބުނީ ނުފޫޒު ބޭނުންކޮށްގެން މިހާތަނަށް އެއްވެސް ކާމިޔާބެއް ހޯދާފައި ނުވާނެ ކަމަށެވެ. ފިލްމީ ދާއިރާގައި ހޭދަކުރި 25 އަހަރު ދުވަހުގެ ތެރޭގައި އެއްވެސް މީހެއް ގާތު ބުނެގެން އެވޯޑެއް އަދި ފިލްމަކުން ރޯލެއް ވެސް ހޯދާފަ އެއް ނުވާނެ ކަމަށް އޭނާ އިންޑިއާގެ ނޫހެއްކަމަށްވާ ޑެއިލީ މިރާއަށް ދީފައިވާ އިންޓަވިއުއެއްގައި ބުންޏެވެ. އަކްޝޭ ބުނީ އެވޯޑު ލިބުމުން ވަރަށް އުފަލުން ހުރި ކަމަށާއި، އެއީ އޭނާގެ އާއިލާ އާއި ސަޕޯޓަރުންގެ ހެޔޮ ދުއާ ކަމުގައި ބުނެފައެވެ.\nއިންޑިއާގެ ނޫސްތަކުން ވެސް އަކްޝޭގެ މިއެވޯޑަށް ވަނީ ފާޑު ކިޔާފައެވެ. އެ ނޫސްތަކުން ބުނެފައިވަނީ އަކްޝޭއަށް މިއެވޯޑް ހައްގުވާ ކަމަށް ގަބޫލް ނުކުރާ ކަމަށެވެ. އަދި ރުސްތުމްގައި އަކްޝޭގެ އެކްޓު ހުރީ އެވްރެޖްގައި ކަމަށެވެ.\nއަކްޝޭއަށް އެވޯޑު ލިބިފައި ވަނީ، ގައުމީ އެވޯޑުގެ ފަނޑިޔާރުންގެ ތެރޭގައި ހިމެނޭ ޑައިރެކްޓަރު ޕްރިޔާދަރްޝަން އާ ދެމެދު އޮންނަ ގާތް އެކުވެރިކަމުގެ ސަބަބުން ކަމަށްވެސް ގިނަ ބަޔަކު ވަނީ ބުނެފައެވެ . އަކްޝޭއާ އެކު ގިނަ ފިލްމްތަކެއްގައި މަސައްކަތްކޮށްފައިވާ ޕްރިޔަދަރްޝަން ވެސް ވަނީ އަކްޝޭއަށް ކިޔާފައިވާ ފާޑަށް މީގެ ކުރިން ރައްދު ދީފައެވެ. އޭނާ ބުނެފައިވަނީ އިންޑިއާގެ ނެޝަނަލް ފިލްމު އެވޯޑް އަކްޝޭ އަށް ލިބުމުން ފާޑުކިޔަންޖެހޭ ސަބަބެއް ނުވިސްނުނު ކަމަށެވެ. އަދި އެއީ އޭނާއަށް ހައްގު އެވޯޑެއްކަމަށްވެސް ބުނެގއެވެ،\nމިދިޔަ އަހަރު ފާހަގަކޮށްލެވޭ ފިލްމްތަކުގެ ތެރޭގައި އާމިރް ޚާންގެ "ޑަންގަލް" އާއި މަނޯޖް ވަޖްޕާއީގެ "އަލީގަރް" އާއި މަހެންދަރް ސިންގް ދޯނީގެ ހަޔާތުގެ މައްޗަށް ބިނާކޮށް ސުޝާންތު ސިންގް ރާޖްޕޫތު ލީޑް ރޯލުން ފެނިގެންދާ "އެމް.އެސް ދޯނީ: ދަ އަންޓޯލްޑް ސްޓޯރީ" ހިމެނެއެވެ. މި ތިން ފިލްމަކީ ވެސް މި ތިން ތަރިންގެ ހުނަރު އިންތިހާ އަށް ފެނިގެން ދިޔަ ފިލްމްތައް ކަމަށްވާއިރު މި ފިލްމްތަކުން އިބުރަތްތަކެއް ވެސް ހާސިލްވެގެން ގޮސްފައިވާ ކަަމަށް ފާޑުކިޔާ ފަރާތްތަކުން ބުނެއެވެ. އެ ގޮތުން "ޑަންގަލް" ގައި އާމިރް ޚާން ވަނީ ހަށިގަނޑަށް ބޮޑެތި ބަދަލުތަކެއް ގެނެސްފައިވައެވެ.


Russia World Cup Gai Fenigendhaanee Hiyalheh\nރަޝިޔާ ވޯލްޑްކަޕަށް ހިޔަޅެއް\n2018 ވަނަ އަހަރު ރަޝިޔާގައި ބާއްވާ ދުނިޔޭގެ ތައްޓަށް ކުޅޭ ފުޓްބޯޅަ މުބާރާތުގެ މެސްކޮޓަކަށް ހިޔަޅެއް ހަމަޖައްސައިފި އެވެ.\nރަޝިޔާއިން ބުނީ ވޯލްޑް ކަޕުގެ މެސްކޮޓަށްވުމަށް ހިޔަޅު ކުރި ހޯދީ ބުޅަލާއި ސިންގާއާ ވާދަކޮށްގެން ކަމަށެވެ. އާއްމުންގެ ވޯޓުން ހިޔަޅަށް 53 ޕަސެންޓް ލިބިފައިވާއިރު ސިންގާ އަށް ލިބުނީ 27 ޕަސެންޓް ވޯޓެވެ. ބުޅަކަށް 20 ޕަސެންޓެވެ.\nރަޝިޔާގެ ކުޅިވަރާ ބެހޭ ވަޒީރު މިޓާއީ މުޓްކޯވް ވިދާޅުވީ ވޯލްޑް ކަޕުގެ ކުރިން އަންނަ އަހަރު އެގައުމުގައި ބާއްވާ ކޮންފެޑަރޭޝަންސް ކަޕާއި ވޯލްޑް ކަޕުގައި ހިޔަޅަކީ ސަޕޯޓަރުންގެ ހިޓަކަށްވާނެ ކަމަށް އޭނާ އުއްމީދު ކުރާ ކަމަށެވެ. އަދި މިމެސްކޮޓް ރަޝިޔާ އާއި ދުނިޔޭގައި ރަޝިޔާ ތަމްސީލުކޮށްދޭނެ ކަމަށާއި ވޯލްޑް ކަޕް ފޯރި ގަދަކުރުމަށް މެސްކޮޓަށް އޮތީ ވަރަށް ފުޅާ ދައުރެެއް ކަމަށެވެ.\nމެސްކޮޓް ރަސްމީކޮށް ތައާރަފްކޮށްދިނީ ބްރެޒިލަށް 1994 ވަނަ އަހަރާއި 2002 ވަނަ އަހަރު ވޯލްޑް ކަޕް ކާމިޔާބުކޮށްދިން މަޝްހޫރު ފޯވަޑް ރޮނާލްޑޯ އެވެ. އޭނާ ބުނީ މެސްކޮޓަކީ ކޮންމެ ވޯލްޑް ކަޕެއްގައި ވެސް ވަރަށް މުހިންމު އެއްޗެއް ކަމަށާއި އެއީ މުބާރާތާއި ސަޕޯޓަރުން ގާތްގޮށްދޭ އަދި ދަނޑުގައި ފޯރި ހިއްޕައިދޭ އެމްބެސެޑަރެއް ކަމަށެވެ.\n2030 ގެ ވޯލްޑްކަޕް ދެ ބައްރުގައި ބާއްވަން ތާއީދު\nފީފާގެ ޑިވެލޮޕްމެންޓް އިސްވެރިޔަކަށް ވެންގާ


Facebook Beynun Kurun Huhtaalun Noon Ithuru Ehves Gotheh Neh - Vaguthu\nފޭސްބުކް ބޭނުންކުރުން ހުއްޓާލުން ނޫން އިތުރު އެއްވެސް ގޮތެއް ނެތް!\nފޭސްބުކަކީ ދުނިޔޭގެ އެންމެ ގިނަ ބައެއްގެ މެދުގައި އެންމެ މަޤުބޫލު އެއް އެޕްލިކޭޝަންއެވެ.\nފޭސްބުކްގެ ބޭނުން ކުރާ މީހުންގެ އަދަދު އެއް ބިލިއަނަށް އަރާއިރު މިއަދަދު އަންނަނީ އިތުރުވަމުންނެވެ. ފޭސްބުކްގެ ޒަރީއާއިން އައު ރައްޓެހިންނާއި ބައްދަލުވެ ބައެއް ކަހަލަ މުހިންމު މައުލޫމާތުތަށް ތާޒާކަންމަތީ ލިބެން ހުރެއެވެ.\nނަމަވެސް ފަހުގެ ހޯދުންތަކުން ދައްކާގޮތުގައި ފޭސްބުކަކީ ބޭނުން ކުރުން އެކަށީގެންވާ އެއްޗެއް ނޫނެވެ. ސަބަބެއް ކަމުގައި ސައިންސްވެރިން ބުނަނީ ފޭސްބުކް ބޭނުން ކުރުމުން ޑިޕްރެޝަންއާއި ނަފްސާނީ ބައެއް ކަހަލަ ބަލިތަކަށް މަގުފަހިވާތީއެވެ.\nއެމެރިކާގެ ޔުނިވާސިޓީ އޮފް ކޮޕެހަންގެން ސައިންސްވެރިން ކުރި ދިރާސާއަކުން ދައްކާ ގޮތުގައި ފޭސްބުކް ބޭނުން ކުރާ މީހުން ޑިޕްރެޝަންއަށް ދިޔުމުގެ ފުރުސަތު ބޮޑެވެ. އަދި ފޭސްބުކް ބޭނުން ކުރާ މީހުން އެކަކު އަނެކަކަށް ހަސަދަވެރިވާކަމަށް ވެސް ސައިންސްވެރިން ބުނެއެވެ.\nޑިޕްރެޝަންއަކީ އެންމެ ނުރައްކާތެރި ބަލިތަކުގެ ތެރޭގައި ހިމެނޭ އެއް ބައްޔަށް ވާއިރު އެބަލީގެ ޝިކާރައަކަށްވެ މަރުވާ މީހުން މިދަނީ ދުވަހަށް ވުރެއް ދުވަހެއް އިތުރުވަމުންނެވެ. ޑިޕްރެޝަންގެ ސަބަބުން އަމިއްލައަށް މަރުވުމާއި އަމިއްލަ ނަފްސަށް އެކި ކަހަލަ ގެއްލުން ދިނުމުގެ އިތުރުން ނަފްސާނީ ގޮތުން ބަލިކަށިވެގެން ދެއެވެ.\nއަދި ފޭސްބުކް މެދުވެރިކޮށް މީހުންގެ އަބުރު ކަތިލަމުންދާ ކަމަށާއި ބުލީކުރުން ފަދަ ނުބައި އާދަތަށް ފޭސްބުކް މެދުވެރިއަކަށްވެ ކުރަމުންދާ ކަމުގައިވެސް ސައިންސްވެރިން ބުނެއެވެ.\nއެހެންކަމުން ފޭސްބުކަކީ ބޭނުން ކުރަން ހެޔޮވާވަރު އެއްޗެއް ނޫން ކަމުގައި ގިނަ ސައިންސްވެރިން ދެކެއެވެ. އެއީ ފޭސްބުކްއިން ލިބޭ ފައިދާއަށް ވުރެ އެކަމުންވާ ގެއްލުން ބޮޑުވީމައެވެ.\nދުނިޔޭގެ ފަސް ވަނައަށް އެންމެ މުއްސަނދި މީހާގެ މަގާމް ފޭސްބުކްގެ ވެރިޔާއަށް\nފޭސްބުކް އިން "ރިއެކްޓް" ނުފެންނަ ބަދަލަކަށް ތައްޔާރުވަނީ\nދެއިރު ދެދަޅައަށް އެފްބީ ޕީޕީ ބަދަލުކުރަނީ ކޮންބަޔެއް؟\nފެބުރުއަރީ 14, 2018 02:40\nމަށަށް ކުރިންވެސް އިނގޭ ތީ ފަައިދާއައްވުރެ ގެއްލުންބޮޑު އެއްޗެއްކަން އެހެންވެ ބޭނުން ނުކުރަނީ އެކަމް މައެބޭނުން ނުކުރާތީ މައަޕްޑޭޓް ނުވެޔޯވެސް ކިޔާ ބައެއް އެކުވެރިން...\nފެބުރުއަރީ 14, 2018 04:47\nފޭސްބުކް އަކީ އޮރިޖިނަލް ސިން އެއްކަމަށްވުން ވަރަށް ގާތް... އެވާހަކަ އިލްހާމް ބުނި\nފެބުރުއަރީ 14, 2018 08:45\nއެފްބީއަށް ބަލައިގެން ކަންބޮޑުވާނީ ހަޖަމްނުވާ މޮޔައިން. މިސާލަކަށް މުއްލާތައް\nފެބުރުއަރީ 14, 2018 10:19\nތިބުނެވޭ އެއްޗެއް ހަމަ ނޭނގި ހުރެތަ ތިބުނަނީ؟ވަރަށް ދެރަ\nފެބުރުއަރީ 14, 2018 08:56\nއަހަންނަށް ފޭސްބޫކް އިން ކުރަނީ ހުސް ފައިދާ. އޭގެ ސަބަބުން ވަރަށް ބޮޑަށް ހިތްހަމަ ޖެހުން ލިބޭ.\nފެބުރުއަރީ 14, 2018 10:02\nޓުވިޓަރ އެކައުންޓ ތައް ބޮލޮކް ކޮއްގެންވެސް ސަރުކާރައް ކުރިއެރުމެއް ނުލިބިގެން ދޯ ތި އުޅެނީ. ފޭސްބުކް ތްރޫ ކޮއް ވެސް އެހުރިހާކަމެއް ވާތި. އެހެން ނޫނަސް ވަގުތަކީ މިހާރު މީހުން ނޯ ބުނެފަ އިން އެއޗެއް.\nފެބުރުއަރީ 14, 2018 10:36\nއަހަރެން ވެސް ބޭނުމެއް ނުކުރަން ފޭސްބުކެއްއ އެކަމު ހަމަ ދިރިމިއުޅެނީ އެހެން މީހުން ހެން. ބައެއް މީހުން ހީކުރަނީ ފޭސްބުކްއައް ނުވެދުވެންްޏާ ދެން އެއީ މީހެއް ނޫނޭ.\nފެބުރުއަރީ 14, 2018 11:59\nފެބުރުއަރީ 14, 2018 11:45\nމިކަހަލަ ތާކުންތާކު ނުޖެހޭ ދިރާސާތައް އެމެރިކާމީހުންނަށް ކުރަން އެނގޭނީ. ފޭސްބުކެއްނޫން ކޮންމެ އެއްޗެއްވެސް ހައްދުން ނެއްޓިގެން ބޭނުންކުރަންޏާ ނުވާނެ ކަމެއް ނޯންނާނެ. ފެންބޮއެގެންވެސް މަރުވެސްވާނެ.\nއޭޕްރީލް 2, 2018 15:16\nރަނގަޅު ގޮތުގަައި ބޭނުން ކުރާ ނަމަ ފޭސްބުކް އަކީ ރަނގަޅު އެއްޗެއް...


މާލޭގެ އިމާރާތެއްގައި ވަރަށް ބޮޑަށް ރޯވެ، ގެއްލުންތަކެއް ވެއްޖެ – Haftha\nFri, 21 January, 2022, 6:44 am\nމާލޭގެ އިމާރާތެއްގައި ވަރަށް ބޮޑަށް ރޯވެ، ގެއްލުންތަކެއް ވެއްޖެ\nމާލޭގެ އިމާރާތެއްގައި ރޯވެ ވަރަށް ބޮޑަށް އަނދައިފި އެވެ.\n“ހަފްތާ” އަށް އެނގިފައިވާ ގޮތުގައި ރޯވެ ގެއްލުންތަކެއްވެފައި ވަނީ އަމީނީމަގުގައި ހުންނަ ސީގަލް ފުޑްސް ހިންގާ އިމާރާތުގެ އެންމެ މަތީގަ އެވެ. ހަތަރު ބުރިއަށް ހަދާފައި ހުރި، ވަރަށް ބާވެ ހަލާކުވެފައި ހުރި އެ އިމާރާތުގެ އެންމެ މަތީގައި ވަރަށް ގަދަޔަށް އަލިފާން ރޯވި އެވެ.\nއެ ސަރަހައްދުގައި އެމްއެންޑީއެފް ފަޔާ އެންޑް ރެސްކިއު ޓީމުން ހަރަކާތްތެރިވަމުން އަންނަ އިރު، ސޯޝަލް މީޑިއާގައި ދައުރުވަމުންދާ ވީޑިއޯތަކުން ފެންނަ ގޮތުގައި، އަލިފާން ރޯވެފައިވާ ފަންގިފިލާގެ މަތިން ޓިނުގަނޑުގެ ބައެއްވެސް ވަނީ ބިންމައްޗަށް ވެއްޓިފަ އެވެ. އަދި ބޭރުގައި ހަރުކޮށްފައި ހުރި އޭސީގެ އައުޓްޑޯގައިވެސް ވަނީ ރޯވެފަ އެވެ.\n“ހަފްތާ” އަށް މައުލޫމާތު ލިބިފައިވާ ގޮތުގައި، ރޯވެފައިވާ ފަންގިފިލާއަކީ އެކޮމަޑޭޝަން ބުލޮކެއްގެ ގޮތުގައި ބޭނުން ކުރަމުންދާ ތަނެކެވެ. އަދި އެތަނުގައި ރޯވި އިރު، އެއްވެސް މީހަކު އެތަނުގައި ނެތް ކަމަށް މައުލޫމާތު ލިބެ އެވެ.


“ބައްޕާ!” އަހަންނަށް އިވުނީ އަހަރެންގެ ހަގު ދަރިފުޅު ގޮވައިލި އަޑެވެ.\n“ހާދަހާ ވަރުގަދަ ސަޔެއްހަދައިގެން ތިއުޅެނީ؟” އަހްސަން އައިސް އަހަރެން ކައިރީގައިހުރި ގޮނޑީގައި އިށީންނަމުން ބުންޏެވެ. “ކޮބާ ކުރަންދިޔަ ކަންތައް ކޮޅެއްގަ ޖެއްސުނުތަ؟”\n“ހުރިހާކަމެއް ވެސް ރަނގަޅަށް ދިޔައީ،” ދެވޭނެ އެންމެ ކުރު ޖަވާބު ބައްޕަ ދިނެވެ. “ވަރަށް ކާމިޔާބު ދަތުރެއް.”\n“މަށަށް ވެސް އެބަ ހީވޭ ތިހެން،” ފާރުތަކުގައި ރެނދުއަޅާހާ ބާރަށް ތެއްލިބަނބުކެޔޮފޮތި ހަފައިލައިފައި އަހްސަން ބުންޏެވެ. “ދަތުރު ކާމިޔާބުކޮށްފި!”\n“މީ ކޮންފަދަ ކަމެއް؟” އަހްސަންގެ އަޑުއިވުނެވެ.\n“ކިހިނެއްވީ؟” އަހަރެން މަޑުމަޑުން ބުނެލީމެވެ.\n“މަށެއްނު ތި ސުވާލު އަހަންވީ،” މަލާމާތުގެ ރާގެއްގައި އަހްސަން ބުންޏެވެ. “މި ފަހަރު މާލެއައިއިރު މޫނި މުޅިން ބަދަލުވެއްޖެ! އަބަދުވެސް އުފާވެފަ، ހިނިއައިސްފަ ހުންނަނީ. ކޮންމެވެސް ސަބަބެއް އޮންނާނެ.”\n“އަހްސަނަށް އުނދަގޫވީތަ؟” އަހަރެން ވަރަށް ހަމަޖެހިލައިފައި ބުނީމެވެ. “އެހެންވިއްޔާ މަނާކުރަންވީނު!”\n“މީ ކޯޗެއް؟” އެނދަށް އިޝާރާތްކޮށްފައި އަހްސަން އެހިއެވެ.\n“ރުމާލެއްނު!” ހާސްކަން ފޮރުވަމުން އަހަރެން ބުނީމެވެ.\n“ތިކަން އެނގެޔޭ!” އަހްސަން ބުންޏެވެ. “ބިންމަތީގަ އޮއްވާ އަހަންނަށް ފެނުނީ. މޫނި ދުވަހަކު ވެސް މި ގޮތަށް ރުމާ ހަދައިގެނެއް ނުގެންގުޅެމެއްނު! މީ ކާކަށް ދޭން ތައްޔާރުކުރި އެއްޗެއް؟”\n“އަހްސަނަކަށްނު!” އަހަރެން ދޮގެއްހަދައިލީމެވެ. އެހެން ގޮތެއް ނެތީއެވެ. “އެހެން ކާކަށް އަހަރެން ދޭނީ؟”\n“އަހަރެން ކޯޗެއް ތީގެން ފުހޭނީ؟” އަހްސަން ބުންޏެވެ. “ނޫނޭ! ދަނޑިވަޅު ރަނގަޅޭ! ކުޑަކޮށް ރޯގާވައްތަރުވެގެން މިއުޅެނީ.”\n“ރާޝިދު މިއަދަކު ނުފެނޭ!” އަހަރެން ވާހަކަދެއްކީ ނަސީރަށް ނުވެސް ބަލައެވެ.\n“ބަލިވެއުޅެނީ،” ނަސީރު ބުނި އަޑު އިވުނެވެ. “އޭނަ ބުނެގެން ޑިސްޕިރީން ގަންނަން މިދަނީ.”\n“ކޮބާ ލިބުނުތަ؟” ރާޝިދުގެ އަޑު އަހަންނަށް އިވުނެވެ. “ޑޮންޑޮން ފުޅިޔަށް ބޭސްގުޅަ ވައްޓައިލައިގެން އަވަހަށް ގެނެސްބަލަ!”


John Abrahama ah Pathan inn 20 crore rupees? | Mihaaru\nޖޯން އަބްރަހަމް "ޕަތާން" އަށް އެއްބަސްވީ 20 ކްރޯޑް ރުޕީސް އަށް؟\n07 ނޮވެމްބަރ 2020 - 08:10\nޝާހްރުކް ޚާނާ އެކު ކުޅޭ ފިލްމު "ޕަތާން" އަށް ޖޯން އަބްރަހަމް އެއްބަސްވީ 20 ކްރޯޑް ރުޕީސް އަށް ކަމަށް ރިޕޯޓްތައް ބުނެފި އެވެ.\nފިލްމީ ޚަބަރުތައް ގެނެސްދޭ ނޫސްތަކުން ބުނި ގޮތުގައި މި މަހުގެ ތެރޭގައި މުމްބާއީގައި ޝޫޓިން ފަށާ ފިލްމުގައި ޖޯން ފެންނާނީ ނެގެޓިވް ރޯލަކުންނެވެ. އަދި އޭނާ އެ ރޯލަށް އެއްބަސްވީ 20 ކްރޯޑް (2.7 މިލިއަން ޑޮލަރު) އަށް ކަމަށާއި ފިލްމަށް ޖޯން 60 ދުވަސްދޭނެ ކަމަށް ބުންޏެވެ. ޝާހްރުކާ އެކު ދީޕިކާ ޕަދްކޯން ވެސް މުހިއްމު ރޯލަކުން ފެންނާނެ ކަމަށް ބެލެވޭ "ޕަތާން" އަކީ ޖޯންގެ ވަރަށް ތަފާތު އަދި ވަރުގަދަ ކެރެކްޓާއެއް ފެންނާނެ ފިލްމެއް ކަމަށް ބޮލީވުޑް ހަންގާމާ އިން ބުންޏެވެ.\nފާހަގަކުރެވޭ ކަމަކީ މީގެ ކުރިން ވެސް ޖޯން ނެގަޓިވް ރޯލްތަކެއް ކުޅެފައިވާ ކަމެވެ. އޭގެ ތެރޭގައި އެންމެ ފާހަގަކޮށްލެވޭ އެއް ފިލްމަކީ "ޕަތާން" ވެސް ވެސް ޕްރޮޑިއުސްކުރާ ޔާޝްރާޖް ފިލްމްސް (ވައިއާރްއެފް) ގެ "ދޫމް" ސީރީޒްގެ ފުރަތަމަ ފިލްމު ދޫމް (2004) އެވެ. އެ ފިލްމުގެ ފަހުން ވެސް ޖޯން ވަނީ އެ ސްޓޫޑިއޯގެ ފިލްމުތަކެއް ކުޅެފަ އެވެ. އެއީ 2006 ގެ "ކާބުލް އެކްސްޕްރެސް" އާއި 2009 ގެ "ނިއު ޔޯކް" އެވެ.\n"ޕަތާން" އަށް ޖޯން، 47، އެއްބަސްވި އިރު، އޭނާގެ ކެރިއަރު މި ވަގުތު ވަރަށް ކާމިޔާބެވެ. ކެރިއަރުގެ ކުރީކޮޅު ބޮޑެތި ކާސްޓްތަކެއް ހިމެނޭ ފިލްމުތަކެއް ކުޅުނު ޖޯން މި ފަހުން ވެސް މުޅިން ވެސް ފެންނަނީ ސޯލޯ ލީޑް ފިލްމުތަކުންނެވެ. އޭނާގެ ކުރިއަށް ހުރި ފިލްމުތަކުގެ ތެރޭގައި "މުމްބާއީ ސާގާ" އާއި "ސަތިޔަމޭވް ޖަޔަތޭ 2" އާއި "އެޓޭކް" އަދި އަލަށް ޑައިރެކްޝަނަށް ނުކުތް ކާޝްވީ ނައިރްގެ ނަން އަދި އިއުލާންނުކުރާ ފިލްމެއް ހިމެނެ އެވެ.\nShah Rukh Khan ge "Pathan" ge castah John Abraham?\nވަރަށް ވަރުގަދަ އެކްޝަން ފިލްމެއްގެ ގޮތުގައި ވައިއާރްއެފުން ގެނެސްދޭން ނިންމާފައިވާ "ޕަތާން" އަކީ މިދިޔަ އަހަރު ރިލީޒްކުރި އެ ސްޓޫޑިއޯގެ "ވޯ" ގެ ޑައިރެކްޓަރު ސިދާތު އާނަންދު ހަދާ ފިލްމެކެވެ. އިންޑިއާގެ އިތުރުން މި ފިލްމުގެ ގިނަ މަންޒަރުތަކެއް އިނގިރޭސިވިލާތުގައި ވެސް ޝޫޓްކުރާނެ އެވެ.\n"ޕަތާން" ސިނަމާތަމަށް ގެންނާނީ އަންނަ އަހަރުގެ ދިވާލީގައި ކަމަށް މީޑިއާތަކުން ބުނެ އެވެ.\nShah Rukh Khange "Pathan" anna aharuge Diwali gai\nބޮލީވުޑް ދީޕިކާ ޖޯން އެބްރަހަމް ޔާޝްރާޖް ފިލްމްސް އެކްޓްކުރުން


"Mandela Rules" Dhivehi bahah tharujamaa koh shaaiu kohfi - AO News\nޖަލުތަކުގައި ހުންނަންވާ އެންމެ ދަށް މިންގަނޑުކަމަށް އދ.ން ކަނޑައަޅާފައިވާ ‘މަންޑޭލާ ރޫލްސް’ ދިވެހި ބަހަށް ތަރުޖަމާކޮށް، ހޯމް މިނިސްޓްރީގެ ވެބްސައިޓްގައި ޝާޢިއުކޮށްފިއެވެ.\n122 ޤާޢިދާގެ މައްޗަށް އެކުލެވޭ ‘ދި ނެލްސަން މަންޑޭލާ ރޫލްސް” ގެ ދިވެހި ތަރުޖަމާގައި އަސާސީ މަބްދައުތަކާއި، ޤައިދީންގެ ފައިލްތައް ބަލަހައްޓާނެ ގޮތާއި، ޤައިދީން ގިންތިކުރާނެ ގޮތްތަކާއި، ގޮޅިތަކުގައި ޤައިދީން ބައިތިއްބަންޖެހޭނެ ގޮތްވެސް ބަޔާންކޮށްފައިވެއެވެ. ގޮޅިތައް ހުންނަންޖެހޭނެ ގޮތާއި، ސާފްތާހިރުކަން ދެމެހެއްޓުމަށް ފޯރުކޮށްދޭންޖެހޭ ޚިދުމަތްތަކުގެ ވާހަކަވެސް ސާފުކޮށް ބަޔާންކޮށްފައިވެއެވެ. އަންނައުނު ފޯރުކޮށްދިނުމާއި، ކެއިންބުންފަދަ އަސާސީ ކަންކަން ފަހިވެފައި އޮންނަންވާނެގޮތްވެސް ބަޔާންކޮށްފައިވެއެވެ. ކަސްރަތާއި، ކުޅިވަރު ކުޅުމުގެ އިންތިޒާމް ހަމަޖެހިފައި އޮންނަންވާނެ ގޮތާއި، ޞިއްޙީ ޚިދުމަތްތައް ލިބިދެވޭނެ ހަމަތައްވެސް ބަޔާންކޮށްފައިވެއެވެ. ގޮޅިތައް ބަލާ ފާސްކުރުމާއި، ޤައިދީންނާ މުޢާމަލާތްކުރުމުގެ ހަމަތައްވެސް މަންޑޭލާ ރޫލްސްގައި ވަނީ ބަޔާންކޮށްފައެވެ. މީގެއިތުރުން ޖަލު މުވައްޒަފުން އަމަލުތައް ބަހައްޓަންޖެހޭ ގޮތްތައްވެސް ވަނީ ބަޔާންކޮށްފައެވެ.\n“ޤައިދީންގެ އަސާސީ ހައްޤުތައް ކަށަވަރުކޮށްދިނުމުގެ ގޮތުން އދ.ގެ ‘މަންޑޭލާ ރޫލްސް’ގެ މިންގަނޑަށް ޖަލުތަކުގެ ކަންތައް އިންތިޒާމްކުރުމުގެ މަސައްކަތް މިހާރުވާނީ ފަށާފައި” ރިޔާސީ ބަޔާނުގައި ރައީސުލްޖުމްހޫރިއްޔާ ވިދާޅުވިއެވެ.\nހޯމް މިނިސްޓްރީން ބުނީ އެމިންގަނޑަށް ރާއްޖެގެ ޖަލުތަކުގެ ކަންކަން ގެންދިއުމަކީ ހޯމް މިނިސްޓަރ ޢިމްރާން ޢަބްދުﷲ މިދިޔަ މުއްދަތުގެ ތެރޭގައި އެންމެބޮޑު އިސްކަމެއް ދެއްވި އެއް މަސައްކަތް ކަމަށާއި، އެގޮތުން މަންޑޭލާ ރޫލްސް ދިވެހި ބަހަށް ތަރުޖަމާ ކުރައްވާ، ޖަލުތައް ބަލަހައްޓާ އޮފިސަރުން ތަމްރީނުކުރެއްވުމަށް ޚާއްޞަ އިސްކަމެއް ދެއްވި ކަމަށެވެ. އަދި ކުރިއަށް އޮތްތަނުގައި މަންޑޭލާ ރޫލްސްއަށް ހުރިހާ އޮފިސަރުން އަހުލުވެރިކުރުމަށް ޚާއްޞަ މަސައްކަތްތަކެއް ކުރައްވާނެ ކަމަށާއި، ނެލްސަން މަންޑޭލާ ރޫލްސް ދިވެހި ބަހަށް ތަރުޖަމާކޮށްފައިވަނީ މިނިސްޓްރީ އޮފް ހޯމް އެފެއަރޒް އާއި ޔޫއެންއޯޑީސީ ގުޅިގެން ކަމަށެވެ.\nހޯމް މިނިސްޓްރީމިނިސްޓްރީއޮފް ހޯމް އެފެއާރޒްދިވެހި ބަސް


Copy Rasheed avahaara vejje - One Online\nމުހައްމަދު ރަޝީދު (ކޮޕީ ރަޝީދު)--\nކޮޕީ ރަޝީދު އަވަހާރަވެއްޖެ\nދިވެހިބަހާއި އަދަބިއްޔާތުގެ ދާއިރާއިން ގިނަ ހިދުމަތްތަކެއް ކުރައްވާފައިވާ މއ. ކޮޕީގެ، މުހައްމަދު ރަޝީދު (ކޮޕީ ރަޝީދު) އަވަހާރަވެއްޖެއެވެ.\n"ވަން" އަށް އެނގިފައިވާ ގޮތުގައި ކޮޕީ ރަޝީދު އަވަހާރަވެފައިވަނީ ސްޓްރޯކެއް ޖެހިގެން އޭޑީކޭ ހޮސްޕިޓަލުގައި ފަރުވާދެމުންދަނިކޮށް މިރޭގެ ވަގުތެއްގައެވެ. އޭނާ އަވަހާރަވިއިރު އުމުރަކީ 72 އަހަރެވެ.\nކޮޕީ ރަޝީދަކީ ދިވެހިބަހާއި އަދަބިއްޔާތަށް، ހާއްސަކޮށް ޅެންވެރިކަމުގެ ރޮނގުން ވަރަށް ގިނަ ހިދުމަތްތަކެއް ކޮށްދެއްވައިފައިވާ ބޭފުޅެކެވެ. އުމުރުން 18 އަހަރުގައި ދިވެހިބަހާއި އަދަބިއްޔާތުގެ ދާއިރާއަށް ވެދެވަޑައިގެންނެވި ކޮޕީ ރަޝީދު ވަނީ މިދިޔަ އަހަރު ޝަރަފުވެރިކަމުގެ ގައުމީ އިނާމު އަދި 2015 ވަނަ އަހަރު ޅެން ހެދުމުގެ ރޮނގުން އާންމު ހިދުމަތުގެ ހިތްވަރު ދިނުމުގެ އިނާމު ހާސިލުކުރައްވައިފައެވެ. އަދި ތާނަ އަރަބި ލިޔުމުގެ ރޮނގުން 1988 ވަނަ އަހަރު ރަޝީދަށް ވަނީ އާންމު ހިދުމަތުގެ ހިތްވަރު ދިނުމުގެ އިނާމު ލިބިވަޑައިގެންފައެވެ.\nރަޝީދަކީ ގައުމީ މުނާސަބަތުތަކަށާއި އެކިއެކި ހާއްސަ ހަފުލާތަކަށާއި މަދަރުސާ ކުދިންގެ ލަވަ މުބާރާތްތަކަށާއި ރާއްޖޭގައި ނެރެފައިވާ އެކިއެކި ލަވަ އަލްބަމުތަކަށް ގިނަ އަދަދަކަށް ލަވަ ހައްދަވައިދެއްވައިފައިވާ ބޭފުޅެކެވެ. މީގެ އިތުރުން ރާއްޖޭގައި ނެރުނު ވަރަށް ގިނަ އޯޑިއޯ އަލްބަމުތަކަށްވެސް ރަޝީދު ވަނީ ލަވަ ހައްދަވައިދެއްވައިފައެވެ.\nދިވެހި ކުރު ވާހަކަ އާއި ދިގު ވާހަކަ ލިޔުމުގެ ރޮނގުގައިވެސް މުހައްމަދު ރަޝީދަކީ ވަރަށް މަޝްހޫރު ބޭފުޅެކެވެ. އޭގެ ތެރެއިން ފާހަގަކޮށްލެވޭ އެއް ވާހަކައަކީ "ނުބީހެންޏާ ކަނޑާހަމަ" އެވެ.\nރަޝީދު ވަނީ 32 އަހަރަށްވުރެ ދިގު މުއްދަތަކަށް ސަރުކާރަށް ހިދުމަތް ކުރައްވައިފައެވެ. އެގޮތުން ބ. އަތޮޅު އަތޮޅުވެރިކަމާއި ދިވެހިބަހާއި ތާރީހަށް ހިދުމަތްކުރާ ގައުމީ މަރުކަޒުގެ އެސިސްޓެންޓް ޓު ދަ ޑިރެކްޓަރުކަމާއި އެސިސްޓެންޓް ޑިރެކްޓަރުކަން ކުރައްވާފައިވެއެވެ. އަދި އެޑިއުކޭޝަން މިނިސްޓްރީގެ ފޮތް ޗާޕްކުރާ ބައިގެ ޑެޕިއުޓީ ޑިރެކްޓަރުކަމާއި ޑިރެކްޓަރުކަމާއި އެޑިޔުކޭޝަން މިނިސްޓްރީގެ ޑިރެކްޓަރުކަމާއި ޖުޑީޝަލް ސާވިސް ކޮމިޝަންގެ އެސިސްޓެންޓް ޑިރެކްޓާ ޖެނެރަލް ކަމާއި ޑެޕިއުޓީ ޑިރެކްޓާ ޖެނެރަލްގެ މަގާމުވެސް ވަނީ ފުރުއްވައިފައެވެ.\nގުޅޭ ޓެގު މަރު


Maziya, TC ge AFC match thah anehkaavs fas kohfi\nއޭއެފްސީ ކަޕްގެ ކޮލިފިކޭޝަންގައި މާޒިޔާއިން ބެންގަލޫރު އެފްސީއާ ދެކޮޅަށް ކުޅުނު މެޗުގެތެރެއިން -- ފައިލް ފޮޓޯ\nއޭއެފްސީ ކަޕްގައި، މާޒިޔާ އާއި ޓީސީ ސްޕޯޓްސް ކުޅެން ހަމަޖެހިފައިވާ މެޗުތައް ހިމެނޭ ގޮތަށް، އޭއެފްސީ ކުލަބު މުބާރާތްތަކުގެ ހުރިހާ މެޗެއް މުއްދަތެއް ނެތްގޮތަށް ފަސް ކޮށްފި އެވެ.\nއޭއެފްސީން އިއްޔަ ނެރުނު ބަޔާބުގައި ބުނެފައި ވަނީ، ފެތުރެމުންދާ ކޮވިޑް-19 އަދިވެސް އާންމު ހާލަތަކަށް އެޅިފައި ނުވާތީ އަންނަ މަހާއި ޖޫންގައި ކުޅެން ހަމަޖެހިފައިވާ މެޗުތައް ވަކި އެއްޗެއް އަންގަންދެން ފަސް ކުރުމަށް ނިންމާފައިވާ ކަމަށެވެ. އޭއެފްސީ ޗެމްޕިއަންސް ލީގާއި އޭއެފްސީ ކަޕްގެ މެޗުތައް އެ ކޮންފެޑްރޭޝަނުން އެންމެ ފުރަތަމަ ސަސްޕެންޑް ކުރީ މިދިޔަ މަހު އެވެ. މިދިޔަ މަހު 17 ވަނަ ދުވަހު އޭއެފްސީން ނެރުނު ބަޔާނުގައި ބުނެފައި ވަނީ، މި މަހު ކުޅެން ހަމަޖެހިފައިވާ މެޗުތައް ފަސް ކުރުމަށް ނިންމާފައިވާ ކަމަށެވެ\nއޭއެފްސީ ކަޕްގައި ރޭއްޖެއިން، ގުރޫޕް ސްޓޭޖުގެ ސީދާ ޖާގަ ލިބުނީ، 2018 ވަނަ އަހަރުގެ ލީގް ޗެމްޕިއަން ޓީސީ އަށެވެ. މާޒިޔާ އޭއެފްސީ ކަޕްގެ ޖާގަ ހޯދީ، އެ އަހަރުގެ ލީގްގެ ދެ ވަނަ ޓީމުގެ ހައިސިއްޔަތުން އޭއެފްސީ ކަޕް ކޮލިފިކޭޝަންގައި ވާދަކޮށް، އިންޑިއާގެ ބެންގަލޫރު އެފްސީ ފަހަތަށް ޖައްސާ ލުމަށް ފަހު އެވެ.\nއޭއެފްސީން މެޗުތައް، އިތުރަށް ސަސްޕެންޑް ކުރުމުން، އަންނަ މަހު 17 ވަނަ ދުވަހު ޓީސީގެ ހޯމް މެޗުގެ ގޮތުގައި މާޒިޔާއާ ދެކޮޅަށް ކުޅެން ހަމަޖެހިފައިވާ މެޗުވެސް ވަނީ ސަސްޕެންޑް ކޮށްފަ އެވެ. އަދި 26 ވަނަ ދުވަހު، ޗެންނާއީ އާ ދެކޮޅަށް މާޒިޔާ ކުޅެން ހަމަޖެހިފައިވާ ދެ ވަނަ ލެގް މެޗުވެސް ވަނީ ސަސްޕެންޑް ކޮށްފަ އެވެ. ފުރަތަމަ ލެގްގައި މި ދެ ޓީމު ޗެންނާއީ ސިޓީގައި ކުޅުނު މެޗު، ނިމުނީ 2-2 އެއްވަރު ވެގެންނެވެ.\nއަންނަ މަހުގެ 27 ވަނަ ދުވަހު ޓީސީ އާއި ބޮށުންދަރާ ކިންގްސް މާލޭގައި ކުޅެން ހަމަޖެހިފައިވާ މެޗުވެސް ވަނީ ފަސް ކޮށްފަ އެވެ. މި ދެ ޓީމު ބަންގުލަދޭޝްގައި ކުޅުނު މެޗުން ޓީސީ ބަލިވީ 5-1 ންނެވެ. ޖޫން މަހު 17 ވަނަ ދުވަހު މާޒިޔާ އާއި ބޮށުންދަރާގެ މެޗު ޓީސީ އާއި ޗެންނާއީ މެޗު ވަނީ ފަސް ކޮށްފަ އެވެ.\nއެހެން ސަރަހައްދުތަކުގެ މެޗުތައް ފަސް ކުރުމުގެވެސް މާ ކުރިން އޭއެފްސީން ވަނީ، އޭޝިއާގެ ވެސްޓް ޒޯންގެ ގުރޫޕް ސްޓޭޖުގެ ބައެއް މެޗުތައް ފަސް ކޮށްފަ އެވެ. އެއީ މިހާރު ފެތުރެމުންދާ ކޮވިޑް-19 ގެ ނުރައްކާ އެ ސަރަހައްދުގައި މާބޮޑަށް އޮތުމުންނެވެ.\nކޮވިޑް-19 އާ ގުޅިގެން ރާއްޖޭގައި ވަނީ ކުއްލި ނުރައްކަލުގެ ހާލަތު އިއުލާން ކޮށްފަ އެވެ. ސީޒަން އަލުން ނުފެށި ގިގު މުއްދަތެއް ހޭދަވެ ދާނެ ކަމަށް ބެލެވުމުން، އެފްއޭއެމުން ވަނީ ރާއްޖޭގެ ޑޮމެސްޓިކްސް ސީޒަން ނިންމާލާފަ އެވެ. ސީޒަން ނިންމާލިއިރު އެފްއޭ ކަޕްގެ ސެމީ ފައިނަލަށް ޓީމުތައް ވަނީ ދަތުރު ކޮށްފަ އެވެ.


Kureege PG Muhuthaz ah terrorism ge dhauva koh shareeaiy nimendhen bandhuga bahattan amuru kohfi - vNews.mv\nކުރީގެ ޕީޖީ މުހުތާޒަށް ޓެރަރިޒަމްގެ ދައުވާކޮށް ޝަރީއަތް ނިމެންދެން ބަންދުގައި ބަހައްޓަން އަމުރުކޮށްފި\n10 March 2016, 16:40\nކުރީގެ ޕްރޮސެކިއުޓަ ޖެނެރަލް މުހްތާޒް މުހްސިންގެ މައްޗަށް ޓެރަރިޒަމްގެ ދައުވާ އުފުލައި ޝަރީއަތް ނިމެންދެން ބަންދުގައި ބެހެއްޓުމަށް ކްރިމިނަލް ކޯޓުން މިއަދު އަމުރުކޮށްފި އެވެ.\nޓެރަރިޒަމްގެ އަމަލެއްގައި ބައިވެރިވުމުގެ ދައުވާގެ އިތުރުން މުހުތާޒުގެ މައްޗަށް އިތުރު ދެ ދައުވާއެއް ވެސް އުފުލާފައިވެ އެވެ. އެއީ ވަކި އުސޫލަކުން ދޫކޮށްފައިވާ ލިޔުމެއް ސައްހަ ނޫން ގޮތަކަށް ދެއްކުމުގެ ދައުވާ އާއި ވަކި އަސްލެއް އޮތް އެއްޗެއް ކަމުގައި ސައްހަ ނޫން ގޮތެއްގައި ދައްކަން ލިޔުމެއް އުފެއްދުމުގެ ދައުވާ އެވެ.\nމިދައުވާތައް މުހުތާޒުގެ މައްޗަށް އުފުލާފައިވަނީ ރައީސް އަބްދުﷲ ޔާމީން ހައްޔަރުކުރަން ކ. މާފުށީ ކޯޓުން އަމުރެއް ނެރެފައިވާ ކަން ދައްކަން އެ ކޯޓުގެ ނަމުގައި ލިޔުމެއް ތައްޔާރުކުރި ކަމުގެ ތުހުމަތުގަ އެވެ.\nމީގެ ކުރިން މުހުތާޒުގެ މައްޗަށް ދައުވާކުރަން ފޮނުވިއިރު ޓެރަރިޒަމްގެ ދައުވާ ހިމެނިފައެއް ނުވެ އެެވެ. މިއަދު އޭނާގެ މައްޗަށް ޓެރަރިޒަމްގެ ދައުވާކުރީ ކުރިން އޭނާގެ މައްޗަށް އުފުލި ތިން ދައުވާގެ ތެރޭގައި ހިމެނުނު ހުއްދަ ނޫން ގޮތުގައި މީހަކު ހިފަހައްޓަން އުޅުމުގެ ދައުވާ އަނބުރާ ގެންދިއުމަށް ފަހު އެވެ.\nދައުވާތަކުގެ ޝަރީއަތް މިއަދު މެންދުރުފަހު ފަށާ ކްރިމިނަލް ކޯޓުން ވަނީ ޝަރީއަތް ނިމެންދެން މުހުތާޒު ބަންދުގައި ބަހައްޓަން އަމުރުކޮށްފަ އެވެ.\nޝަރީއަތުގެ މިއަދުގެ އަޑުއެހުމުގައި ދައުވާތަކަށް އިންކާރުކުރައްވާ ވަކީލަކު ހަމަޖައްސަން މުހުތާޒު ފުރުސަތަކަށް އެދިވަޑައިގަތުމުން ކޯޓުން ވަނީ ވަކީލަކު ހަމަޖައްސަން ހަތް ދުވަހުގެ މުއްދަތެއް ދީފަ އެވެ.\nމުހުތާޒުގެ މައްޗަށް މިއަދު އަލަށް އުފުލާފައިވާ ޓެރަރިޒަމްގެ ކުށް ސާބިތުވެއްޖެ ނަމަ އޭނާގެ މައްޗަށް ދިގު މުއްދަތުގެ ޖަލު ހުކުމެއް އަންނާނެ އެވެ.\nސައްހަ ނޫން ލިޔުން ތައްޔާރުކުރި މައްސަލާގައި މުހުތާޒުގެ އިތުރުން އދ. މާމިގިލި މެޖިސްޓްރޭޓް ކޯޓުގެ ގާޒީ، ގއ. މާމެންދޫ، ވީނަސް، އަހްމަދު ނިހާން (30އ) ހައްޔަރުކޮށް އޭނާގެ މައްޗަށް ހަތަރު ދައުވާއެއް ވަނީ އުފުލާފަ އެވެ. ނަމަވެސް އޭނާގެ މައްޗށް އުފުލި ދައުވާތަކުގެ ތެރެއިން އަޑުއެހުމެއް މިހާތަނަށް ބާއްވާފައިވަނީ ތިން ދައުވާއެއްގަ އެވެ.\nކްރިމިނަލް ކޯޓުން ވަނީ ޝަރީއަތް ނިމެންދެން ނިހާން ވެސް ބަންދުގައި ބަހައްޓަން އަމުރުކޮށްފަ އެވެ.


މިކުންފުނީގެ ނަންބަރު ADM/2014/281-ފ60 އިން ކުރެވުނު އިޢުލާނުގައި އެސްޓީއޯ ހުޅުމާލެ ފިހާރައަށް އެކަށީގެންވާ ކެންޑިޑޭޓުން ލިބިފައިނުވާތީ ތިރީގައި ދެންނެވިފައިވާ މަަޤާމަށް އެޕްލިކޭޝަން ފޯމު ހުށަހެޅުމުގެ ފުރުޞަތު ހުޅުވާލަމެވެ.\nމަޤާމު: ބްރޭންޑް ޕްރޮމޯޓަރ\nމަސައްކަތް ކުރަންޖެހޭ ތަން: އެސްޓީއޯ ހުޅުމާލެ ފިހާރަ\n* އިތުރު އެލަވަންސް: 1350.00ރ އާއި 2400.00ރ އާ ދެމެދުގެ އަދަދެއް ލިބޭނެއެވެ.\n* އިތުރުގަޑީގައި އަދި ރަސްމީ ބަންދު ދުވަހެއްގައި މަސައްކަތް ކޮށްފިނަމަ ވަޒީފާއާބެހޭ ޤާނޫނުގައި ހަމަޖެހިފައިވާ އުސޫލުން އިތުރުގަޑީގެ ފައިސާ ލިބޭނެއެވެ.\n* ހަމަޖެހިފައިވާ އުސޫލުން އެޓެންޑެންސް އެލަވަންސް ލިބޭނެއެވެ.\n* އެޑްމިނިސްޓްރޭޓިވް މަސައްކަތާއި ކޭޝް ކައުންޓަރުގެ މަސައްކަތް ބެލެހެއްޓުން\n* ސްޓޮކް ބެލެހެއްޓުން\n* ބްރޭންޑް ޕްރޮމޯޓު ކުރުމަށް އެކިއެކި ހަރަކާތްތައް ހިންގުމުގައި އެހީތެރިވުން އަދި ކަސްޓަމަރުންނަށް މުދާތަކާބެހޭ މަޢުލޫމާތު ދިނުމާއި ޑޯ ޓު ޑޯ ކަސްޓަމަރ ވިސިޓްގައި ބައިވެރިވުން\n* ޖީ.ސީ.އީ. އޯލެވެލް ފެންވަރު ހުރުން\n* ގިނަ ވަގުތު މަސައްކަތުގައި އުޅެވޭނެ މީހެއް ކަމުގައިވުން\n* މަޤާމާ ގުޅޭ ދާއިރާއަކުން މަސައްކަތްކޮށް ތަޖުރިބާ ލިބިފައިވާ ފަރާތްތަކަށް އިސްކަންދެވޭނެ\nމި މަޤާމަށް ޝައުޤުވެރިވެވަޑައިގަންނަވާ ފަރާތްތަކުން 2014 އޮކްޓޫބަރު 16 ވާ ބުރާސްފަތި ދުވަހުގެ 12:30ގެ ކުރިން އެސްޓީއޯގެ ވަޒީފާއަށް އެދޭ ފޯމާއެކު ތިރީގައިވާ އެޑްރެހަށް އެޕްލިކޭޝަން ހުށަހެޅުއްވުން އެދެމެވެ. އެޕްލިކޭޝަން ފޯމު އެސްޓީއޯ ވިލިނގިލިއަވަށުގެ ފިހާރައިންނާއި އެސްޓީއޯގެ ހެޑްއޮފީހުގެ ކައުންޓަރުން އަދި ވެބްސައިޓުން ލިބިވަޑައިގަންނަވާނެއެވެ.\nއިންޓަވިއުއަށް ކިޔޭނީ ހަމައެކަނި ޝޯޓްލިސްޓު ކުރެވޭ ފަރާތްތަކަށެވެ.\nމި މަޤާމަށް މުވައްްޒަފުން ހޮވާނީ ތަޢުލީމީ ސެޓުފިކެޓުތަކާއި މަސައްކަތުގެ ތަޖުރިބާ އަދި އިންޓަވިއުއަށް ބަލައިި އެންމެ މަތިން މާކްސް ލިބޭ ފަރާތެކެވެ.\nސްޓޭޓް ޓްރޭޑިންގ އޯގަނައިޒޭޝަން ޕލކ. ހެޑްއޮފީސް\nފޯން: 3344272 ފެކްސް: 3344041\nއެސްޓީއޯ 162 ނަންބަރު ފިހާރަ\nބަގީޗާހިނގުން، ކ. ހުޅުމާލެ\nސުންގަޑި: 16 އޮކްޓޫބަރު 2014 1230


Feydhoo Sports inn Addu Football Championship kaamiyaabukohfi - AO News\nއައްޑޫ ފުޓްބޯލް ޗެމްޕިއަންޝިޕް ކާމިޔާބުކުރި ފޭދޫ ސްޕޯޓްސްގެ ކުޅުންތެރިން މުބާރާތުގެ ތަށްޓާއެކު އުފާ ފާޅުކުރަނީ. --ފޮޓޯ: އަލީ ނާޞިރު\nއައްޑޫ ފުޓްބޯލް ޗެމްޕިއަންޝިޕް ފައިނަލުގައި މެދުވަލު އެފްސީ ބަލިކޮށް ފޭދޫ ސްޕޯޓްސް ކާމިޔާބުކޮށްފި އެވެ. މި މެޗުން ފޭދޫ ސްޕޯޓްސް މޮޅުވީ 2-1 އިންނެވެ.\nއައްޑޫ ސިޓީ ކައުންސިލުން އިންތިޒާމްކޮށްގެން ބާއްވަމުން އަންނަ މި މުބާރާތުގެ ސެމީ ފައިނަލުގައި ޕެނަލްޓީ ޖަހައިގެން އެންމެ ފަހުގެ ޗެމްޕިއަން ބޭރުމަތި އެފްސީ ބަލިކޮށް މެދުވަލު އެފްސީ ފައިނަލަށް ދަތުރުކުރިއިރު، ފޭދޫ ސްޕޯޓްސް ފައިނަލުން ޖާގަ ހޯދީ ސެމީގައި ފާހި ސްޕޯޓްސް ބަލިކުރުމަށް ފަހުގައެވެ.\nއިއްޔެގެ މެޗަށް ނިކުތްއިރު މި މުބާރާތުގެ ގްރޫޕް ސްޓޭޖުގައި މި ދެ ޓީމު ބައްދަލުކުރި ދެ މެޗު ވެސް ކާމިޔާބުކޮށްފައިވަނީ ފޭދޫ ސްޕޯޓްސް އިންނެވެ.\nއައްޑޫ ފުޓްބޯލް ޗެމްޕިއަންޝިޕްގެ ރަނަރަޕް މަގާމް ހާސިލްކުރި މެދުވަލު އެފްސީގެ ކުޅުންތެރިން. –ފޮޓޯ: އަލީ ނާޞިރު\nއައްޑޫ ފުޓްބޯޅަ ސްޓޭޑިއަމްގައި އިއްޔެ ހަވީރު ކުޅެވުނު ފައިނަލް މެޗުގައި ހީކުރި ގޮތާ އެއްގޮތަށް ކުރީން ލީޑްނެގީ ވެސް ފޭދޫ ސްޕޯޓްސް އިންނެވެ. ފުރަތަަމަ ހާފުގައި ފެނިގެންދިޔަ ހަމައެކަނި ލަނޑު، 27 ވަނަ މިނެޓުގައި ޖަހައިދިނީ އަލީ ނާފިއު އެވެ. މިއީ ގައުމީ ޓީމުގެ ކުރީގެ އިތުބާރު ޑިފެންޑަރު އަހުމަދު ސައީދު (އައްމަޓީ) ނަގައިދިން ރީތި ހުރަހަކުން ލިބުނު ބޯޅައެއް ނާފިއު ބޮލުން ފޮނުވާލައިގެން ކާމިޔާބުކުރި ގޯލެކެވެ.\nދެވަނަ ހާފުގެ ކުރީކޮޅު، ފޭދޫ ސްޕޯޓްސްގެ ލީޑް ފުޅާކުރުމަށް ނާފިއު އަށް ރަނުގެ ފުރުޞަތެއް ލިބި ބޭކާރުވެފައިވާއިރު މެޗު ނިމެން 15 މިނެޓަށް ވެފައިވަނިކޮށް އެ ޓީމުގެ ލީޑު ފުޅާކޮށްދިނީ އަލީ ސަރީރު އެވެ. މިއީ މެދުވަލު އެފްސީގެ ކީޕަރަށް ހެދުނު ގޯހެއްގެ ފައިދާ ނަގައި ގޯލްގެ ރޮނގުމަތިން ފޮނުވާލައިގެން ސަރީރު ކާމިޔާބުކުރި ގޯލެކެވެ.\nމި މެޗުގައި މެދުވަލު އެފްސީ އިން ޖެހި ހަމައެކަނި ލަނޑު، މެޗުގެ ނިމެންދަނިކޮށް ލިބުނު ޕެނަލްޓީއަކުން ކާމިޔާބުކޮށްދިނީ އެޓީމުގެ ކެޕްޓަން ހާޒިމް ފައުޒީ އެވެ.\nމުޅި މުބާރާތުގެ އެންމެ މޮޅު ކުޅުންތެރިޔާގެ އިތުރުން 20 އަހަރުން ދަށުގެ އެންމެ މޮޅު ކުޅުންތެރިޔާގެ މަގާމް ހާސިލްކުރި ޔޫސުފް ސިދާން އަލީ. –ފޮޓޯ: އަލީ ނާޞިރު\nފައިނަލް މެޗަށްފަހު މުބާރާތުގެ އެކި ވަނަތަކަށް ހޮވުނު ފަރާތްތަކަށް އިނާމުދިންއިރު، ފައިނަލް މެޗުގެ މޮޅު ކުޅުންތެރިޔާގެ އިތުރުން މުޅި މުބާރާތުގެ އެންމެ މޮޅު ފޯވާޑަކަށް ހޮވުނީ ފޭދޫ ސްޕޯޓްސްގެ ނާފިއު އެވެ. މުބާރާތުގެ އެންމެ މޮޅު މިޑްފީލްޑަރުގެ އިތުރުން އެންމެ ގިނަ ލަނޑުޖެހި ކުޅުންތެރިއަކަށް ހޮވުނީ އެފްސީ ބޭރުމަތި ޓީމުގެ ޝަމްވީލް ޤާސިމް (ބޮންޑާ) އެވެ. އޭނާ ވަނީ މި ފަހަރުގެ މުބާރާތުގެ ހަ ލަނޑުޖަހާފައެވެ. އެންމެ މޮޅު ޑިފެންޑަރަކަށް ފޭދޫ ސްޕޯޓްސްގެ ހަސަން ހަނީފް ހޮވުނުއިރު، މުބާރާތުގެ އެންމެ މޮޅު ގޯލްކީޕަރަކީ މެދުވަލު އެފްސީގެ މުހައްމަދު ޒަޔާން އެވެ.\nމުޅި މުބާރާތުގެ އެންމެ މޮޅު ކުޅުންތެރިޔާގެ އިތުރުން 20 އަހަރުގެ ދަށުގެ އެންމެ މޮޅު ކުޅުންތެރިޔާގެ މަގާމް ހޯދީ ފޭދޫ ސްޕޯޓްސްގެ ޔޫސުފް ސިދާން އަލީ އެވެ. މުބާރާތުގެ ފެއާޕްލޭ ކުޅުންތެރިއަކަށް އެފްސީ ބޭރުމަތި ޓީމުގެ މޫސާ ވަހީދު ހޮވުނުއިރު، ފެއާޕްލޭ ޓީމަކަށް ހޮވުނީ ފާހި ސްޕޯޓްސް އެވެ. އެންމެ މޮޅު ކޯޗުގެ މަގާމް ހޯދީ ފޭދޫ ސްޕޯޓްސް އަށް ޗެމްޕިއަންކަން ހޯދައިންދިން އިބްރާހިމް ނިޒާރު އެވެ.\nކުޅިވަރުއައްޑޫއައްޑޫ ފުޓްބޯޅަ ޗެމްޕިއަންޝިޕްއައްޑޫ ފުޓްބޯލް ޗެމްޕިއަންޝިޕް 2020އައްޑޫ ސިޓީ ކައުންސިލްފުޓްބޯޅަ


ގިނައިން ދެބަސްވެ އަރާރުންވާނީ ހަގީގީ ލޯބިވެރިން | Jazeera\tގިނައިން ދެބަސްވެ އަރާރުންވާނީ ހަގީގީ ލޯބިވެރިން - Jazeera\nގިނައިން ދެބަސްވެ އަރާރުންވާނީ ހަގީގީ ލޯބިވެރިން\nއާމިނަތު އަޙުމާ May 23, 2019 149 views0\nގިނަ މީހުންގެ ކުރިމަތީގައި ލޯބިން އުޅޭ ދެމަފިރިން ނުވަތަ ދެބައިވެރިންނަކީވެސް އެންމެ އުފަލުގައި އޮމާން ދިރިއުޅުމެއް އުޅެމުންގެންދާ ދެމީހުންކަމަށް ނުވެދާނެއެވެ. ކޮންމެ ދެމީހެއްގެ ދެމެދުގައި އޮންނަ ގުޅުމަށްވެސް ތަފާތު އެކި ކަހަލަގެ އިމްތިހާނުތައް ކުރިމަތިވާނެއެވެ. ލޯބީގެ ދޯންޏެއްގައި ދަތުރުކުރާ އެއްވެސް ބަޔަކަށް އަބަދު ވައިމަޑު އޮމާން ކަނޑުތަކާއި ދިމަލެއްނުވާނެއެވެ. އަދި ކިއެއްތަ؟ ގިނަ އަދަދެއްގެ ތޫފާނުތަކާއި ވައިބާރު ކަނޑުއޮޅިތަކުގައި ދަތުރުކުރަން ޖެހޭނެއެވެ.\nބައެއް ބައިވެރިންނަށް ކުރެވިފައި އޮންނަ ކުށް ހީއަކީ، މިފަދައިން ގިނައިން އަރާރުންވެ ދެބަސްވެ ތޮޅެން ޖެހޭނަމަ އެ މީހުންގެ ގުޅުން ބަލިކަށިވަމުންދިޔުމެވެ. ނަމަވެސް ކަން އޮތީ މިހެނެއް ނޫނެވެ. ގިނައިން ދެބަސްވުން އުފެދި، ކަންކަމާއި މެދު ބަހުސް ކުރުމަކީ ދެ ބައިވެރިންގެ ގުޅުމުގެ ދުޅަހެޔޮކަމާއި އެދެމީހުންގެ ދެމެދުގައި އޮންނަ ލޯބި ރަމްޒުކޮށްދޭ ކަމެއްކަމަށް ވަނީ ވެފައެވެ.\nގިނައިން ތޮޅުމަކީ އަޅާލާ ކަމުގެ ހެއްކެއް\nކޮންމެ މީހަކަށްވެސް އުނދަގުލެއް ދިމާވުމުން އެކަމާއި ވާހަކަ ނުދައްކާ ސިއްރުކުރަން ފަސޭހަވާނެކަން ޔަގީނެވެ. ނަމަވެސް މައްސަލައެއް ޖެހުމުން އެ މައްސަލަ ހައްލުކުރަން ބޭނުންވެ ޝަކުވާ ކުރާނީ ބައިވެރިއާއަށް އަޅާލައި، އެ ގުޅުން ހެޔޮގޮތުގައި ދަމަހައްޓަން ބޭނުންވާތީކަން ޔަގީނެވެ.\nކުރިއަށް އޮތް މުސްތަޤުބަލުގައި ލޯބީގެ ގުޅުމަށް ހީނަރުކަމެއް އައުމަށް އޮތް ހުރިހާ ފުރުސަތެއް ނައްތާލަން ހަގީގީ ލޯބިވެރިން ބޭނުންވާނެއެވެ. އެގޮތުން ހިތްހަމަ ނުޖެހޭ ކަމެއް ފެނުމުން އެކަންތައް ފާހަގަކޮށް އެވާހަކަ ދައްކަން ބޭނުންވާނީވެސް ހަމަ މިފަދަ މީހުންނެވެ.\nދެ ބައިވެރިންގެ ދެމެދުގައި ރަނގަޅަށް މުއާސަލާތު ކުރުން\nހަރުދަނާ ގުޅުމެއް ބިނާކުރަން ބޭނުންނަމަ އެންމެ މުހިންމު އެއްކަމަކަށް ވާނީ އެކަކު އަނެކަކުގެ އިހުސާސްތައް ދެނެގަނެ، މުވާސަލާތުކުރުމެވެ. ކަންކަން ސިއްރުކޮށްގެން ނުވަތަ ވާހަކަނުދައްކައި ގުޅުމެއް ކުރިއަށް ގެންދަން ވަރަށް ދަތިވާނެއެވެ. އެކަކު އަނެކަކުގެ އަޑުއަހައި، އޭގެއަށް އެކަށީގެންވާ ޖަވާބުތައް ވިސްނުމަށްފަހު ޖަވާބު ދިނުމަކީ ކާމިޔާބު ގުޅުމެއްގެ ސިއްރުކަން ކަށަވަރެވެ. އަރާރުންވެ ދެބަސްވުމަކީވެސް މުވާސަލާތުކޮށް އެކަކު އަނެކަކުގެ ޚިޔާލުތަކާއި ޝަކުވާތައް އިއްވަން ލިބޭ ފުރުސަތެއްކަމުން ހަރުދަނާ ގުޅުމެއް ބިނާކުރުމުގައި މިކަންވެސް މުހިންމުކަން ދޭހަވެއެވެ.\nބައިވެރިއާގެ ހިތުގެ އުދާސްތައް ހާމަވެގެން ދިޔުން\nކަންކަން ސިއްރުކޮށްގެން ހިތުގައި އަޅައިގެން އުޅުމަކީ އަޑިއަޑިން އިތުރު ފިތުނަތަކާއި މައްސަލަތައް ކުރިމަތި ވާކަމެކެވެ. އެހެންކަމުން އަރާރުންވެ ޒުވާބުކުރުމުގެ ތެރެއިން ނަމަވެސް ހިތުގައި އޮތް އެއްޗެއް ބައިވެރިއާއަށް އަންގައި، އެ ކަމެއް ހާމަކުރަން އެބަޖެހެއެވެ. ދާއިމަށް ދެމިގެންދާ ހަރުދަނާ ގުޅުމެއް ބިނާކުރެވޭނީ ޝަކުވާތައް ކޮށް، ޖެހޭ މައްސަލަތައް ހައްލުކުރަން ވާހަކަދައްކައިގެންނެވެ. އެކަކުގެ ހިތުގައި އޮންނަ އެއްޗެއް އަނެކަކަށް ނާންގައި ސިއްރުކުރަން ހަދައިގެން ކަންކަން ދާނީ ގޯހުން ގޯހަށެވެ.\nދެމީހުންގެ ދެމެދުގައި އޮންނަ ގުޅުން ބަދަހިވުން\nރަނގަޅަށް ވާހަކަދެކެވި، މުވާސަލާތު ކުރާ ދެ ބައިވެރިންގެ މެދުގައި ގުޅުން ބަދަހިވާނެއެވެ. ރަނގަޅަށް މުވާސަލާތު ނުކުރާ ދެބައިވެރިންގެ މެދުގައި އިތުބާރެއް ނޯންނާނެއެވެ. އެކަކު އަނެކަކަށް ޝައްކު ކުރުމާއި ކަންކަން އޮންނާނެއެވެ. އެއަށްވުރެ ރަނގަޅުވާނީ އަރާރުންވެ ދެބަސްވުމުގެ ތެރެއިން ނަމަވެސް ހިތުގެ އުދާސްތައް ބޭރުކުރުމެވެ. ދެބައިވެރިންގެ ދެމެދުގައި އޮންނަ ގުޅުން ބަދަހިވާނީވެސް އޭރުންނެވެ.


މަގާމް އޮތް އޮފީސް:\nނޮޅިވަރަމު ސްކޫލް / ހދ. ނޮޅިވަރަން\nސިވިލްސަރވިސް މުވައްޒަފުންނަށް ހަމަޖެހިފައިވާ އުސޫލުން ބޭސްފަރުވާގެ ޚިދުމަތް.\nދިވެހިރާއްޖޭގެ ޕެންޝަނާބެހޭ ޤާނޫންގެ ދަށުން ލިބިދެވޭ ޕެންޝަން ކޮންޓްރިބިއުޝަން.\nސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުސޫލުން އިތުރުގަޑީ ފައިސާ.\nބިލްތައް އެންޓަރކޮށް އޯޑަރ ފޯމު އެޓޭޗްކުރުމާއި ، ރެކޯޑްތައް ބެލެހެއްޓުން.\nބިލްތަކުގެ ވައުޗަރު ހެދުމާއި ފައިލްކުރުން.\nގަވަރމެންޓް އީ-ލެޓަރ މެނޭޖްމެންޓްގެ ކަންތައް ބެލެހެއްޓުން.\nއެގްރިމެންޓްތައް ތައްޔާރުކުރުމާއި ބެލެހެއްޓުން.\nސިޓީ/ މެސެޖް، ބަލައިގަނެ އެންޓަރ ކުރުމާއި، ލިޔުމާއި، ފޮނުވަންޖެހޭ ތަންތަނަށް ފޮނުވުމާއި އަދި އެތަންތަނަށް ލިބުނުކަން ކަށަވަރުކޮށް އެކަން އެނގޭގޮތަށް ރެކޯޑް ބަލަހައްޓައި، އެލިޔެކިއުންތައް ދުވަހުން ދުވަހަށް ފައިލްކޮށް ބެލެހެއްޓުން.\nސުކޫލަށް ގަންނަންޖެހޭ ތަކެތި ކަނޑައެޅިފައިވާ އުސޫލުގެ ތެރެއިން ހޯދުމާއި، ބިލްތަކަށް ފައިސާ ދެއްކުމަށް ކުރަންޖެހޭ މަސައްކަތްތައް ކުރުން.\nސްކޫލްގެ ބަޖެޓް ބެލެހެއްޓުމާއި، ކަނޑައެޅިފައިވާ އުޞޫލުތަކާއި އެއްގޮތަށް ރިޕޯޓްތައް ތައްޔާރުކުރުމާއި ، ރިޕޯޓްތައް ފޮނުވަން ޖެހޭ ތަންތަނަށް ފޮނުވުން.\nއިދާރީ މަސައްކަތް ކުރައްވާ މުވައްޒަފުން ޗުއްޓީގައި ތިއްބަވާ ދުވަސްވަރު އިދާރީ ގޮތުން ބެލެހެއްޓުމަށް ޙަވާލުކުރެވޭ އެންމެހައި މަސައްކަތް ކުރުން.\nސްކޫލުން ކުރިޔަށްގެންދާ ޚާއްޞަ މަސައްކަތްތަކުގަޔާއި، ކޯކަރިކިއުލަރ ހަރަކާތްތަކުގައި ބައިވެރިވުމާއި މަސައްކަތުގެ ދާއިރާގެ ތެރެއިން ޙަވާލުކުރެވޭ އެހެނިހެން މަސައްކަތްތައް ކުރުން.\nމަގާމުގެ މަސައްކަތާގުޅޭ ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުން. ނުވަތަ\nމަތީ ސާނަވީ އިމްތިޙާނަކުން2މާއްދާއިން ދަށްވެގެން 'އީ' ގްރޭޑް ލިބިފައި ވުމާއެކު، އޭގެއިތުރުން ހަޔަރ ސެކަންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މިމާއްދާއިން ދަށްވެގެން 'ސީ' ގްރޭޑް ލިބިފައިވުން. ނުވަތަ\nސާނަވީ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައި ވުމާއެކު، އޭގެއިތުރުން ސެކަންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މިމާއްދާއިން ދަށްވެގެން 'ސީ' ގްރޭޑް ލިބިފައިވުމާއެކު، މަގާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nމަގާމުގެ މަސައްކަތަށް ބޭނުންވާ ތަޢުލީމާއި ތަމްރީނު ލިބިފައިވާ މިންވަރު.\nމަގާމުގެ މަސައްކަތުގެ ތަޖުރިބާ ލިބިފައިވާ މިންވަރު\nމަގާމުގެ މަސައްކަތަށް ބޭނުންވާ ހުނަރާއި، ފެންވަރާއި، ޤާބިލުކަމާއި، ސިފަތައް ލިބިފައިވާ މިންވަރު.\nފުރިހަމަ ކުރައްވާފައިވާ ވަޒީފާއަށް އެދޭ ފޯމު.\nވަޒީފާއަށް އެދޭ ފަރާތުގެ ވަނަވަރު (ގުޅޭނެ ފޯނު ނަންބަރާއި، އީމެއިލް އެޑްރެސް ހިމެނޭގޮތަށް).\nލިބިފައިވާ ހުރިހާ ތަޢުލީމީ ސެޓްފިކެޓްތަކުގެ ކޮޕީ؛\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު ބައްލަވާފައިވާ ތަޢުލީމީ ސެޓްފިކެޓްތަކުގެ ކޮޕީ (ރާއްޖޭގައި ރަޖިސްޓަރީކޮށްގެން ހިންގާ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ ފެންވަރު ބައްލަވާފައިވާ ސެޓްފިކެޓްތަކާއި، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ ފެންވަރުބައްލަވާފައިވާ ސެޓްފިކެޓްތައް ނުވަތަ ކޯސް ފުރިހަމަކުރިކަމުގެ ލިޔުމާއެކު ކޯހުން ލިބޭ ސެޓްފިކެޓް ވަކި ފެންވަރެއްގައި ޤަބޫލު ކުރެއްވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީ).\n(ށ) ރާއްޖޭގައި ރަޖިސްޓަރީކޮށްގެން ހިންގާ މަތީ ތަޢުލީމުދޭ މަރުކަޒަކުން ކުރިޔަށް ގެންދާ ރާއްޖޭގެ ޕްރޮގްރާމްތަކުގެ ސެޓްފިކެޓްތަކުގެ ކޮޕީ، ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ.\n(ނ) ސިވިލް ސަރވިސް ޓްރޭނިންގ އިންސްޓިޓިއުޓުން ހިންގަވާ ކޯސްތަކުގެ ސެޓްފިކެޓްގެ ކޮޕީ.\nފުރިހަމަކޮށްފައިވާ، ކުރުމުއްދަތުގެ ކޯސްތަކާއި ތަމްރީނުތަކުގެ ސެޓްފިކެޓްތަކުގެ ކޮޕީ.\nސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނުން ފާސްވިކަން އަންގައިދިނުމުގެ ގޮތުން ސިވިލް ސަރވިސް ޓްރޭނިންގ އިންސްޓިޓިއުޓުން ދޫކޮށްފައިވާ ސެޓްފިކެޓްގެ ކޮޕީ.\n(ހ) ސިވިލް ސަރވިސްއިން ބޭރު ވަޒީފާއެއް އަދާކޮށްފައިވާނަމަ، އެވަޒީފާއެއް އަދާކުރި މުއްދަތާއި ކުރި މަސައްކަތް ބަޔާންކޮށް އެއޮފީހަކުން ދޫކޮށްފައިވާ ލިޔުން.\n(ށ) އަމިއްލަ ކުންފުންޏެއްގެ ނުވަތަ އަމިއްލަ އިންސްޓިޓިއުޓެއްގެ ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ ވަޒީފާ އަދާކުރި މުއްދަތާއި ކުރި މަސައްކަތް އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެއޮފީހަކުން ދޫކޮށްފައިވާ ލިޔުން.\nވަޒީފާއަށް އެދޭ ފޯމު ނޮޅިވަރަމު ސްކޫލް އޮފީހުގެ ކައުންޓަރުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ ވެބްސައިޓް www.csc.gov.mv އިން މިފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށައަޅަންޖެހޭ ތަކެތި ހުށައަޅާނީ 2018 ޖެނުއަރީ 18 ވާ ބުރާސްފަތި ދުވަހުގެ 13:30 ގެ ކުރިން ނޮޅިވަރަމު ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އަދި ފެކްސް މެދުވެރިކޮށްވެސް ބަލައިގަނެވޭނެއެވެ. އީމެއިލް އެޑްރެހަކީ، [email protected] އެވެ. ފެކްސް ނަންބަރަކީ 6520097 އެވެ. އެޕްލިކޭޝަން ފޯމާއެކު ހުށައަޅަންޖެހޭ ހުރިހާ ލިޔުންތައް ހުށައަޅާފައި ނުވާނަމަ އެޕްލިކޭޝަން ބާތިލުކުރެވޭނެއެވެ.\nއިންޓަވިއު އޮންނާނެ ތަނާއި\nމިމަޤާމަށް މީހަކު ހޮވުމަށް ބާއްވާ އިންޓަވިއު އޮންނާނީ، 2018 ޖެނުއަރީ 19 އާ 23 އާ ދެމެދު ނޮޅިވަރަމު ސްކޫލްގައެވެ. ވުމާއެކު، މިވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމިވަޒީފާއަށް އެދި ހުށައަޅާ، ޝަރުތު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސްލިބޭ 10 ފަރާތް ޝޯޓްލިސްޓް ކުރެވޭނެއެވެ.\nމަގާމަށް މީހުން ހޮވުމަށް\nމިމަގާމަށް މީހުން ހޮވުމަށް ކަނޑައަޅާފައިވާ ކްރައިޓީރިއާގެ ހުރިހާ ބަޔަކުން އެންމެ ދަށްވެގެން ލިބެންޖެހޭ ޖުމުލަ އިންސައްތައަކީ %30 (ތިރީސް އިންސައްތަ) އެވެ.\nމިއިއުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6520555 ނަންބަރު ފޯނާއެވެ. ފެކްސް ނަންބަރަކީ 6520097 އެވެ. އީމެއިލް ކުރާނީ [email protected] އަށެވެ.\n08 ޖަނަވަރީ 2018\nޕަބްލިޝްކުރި ތާރީޚު: 08 ޖަނަވަރީ 2018\nސުންގަޑި: 18 ޖަނަވަރީ 2018 1330\n- Admin officer Iulaa


މާދަރީބަސް – އައްޑޫ އޮބްޒާވަރ\nމި ހަފްތާގައި އަޅުގަނޑުމެން ދުނިޔޭގެ މާދަރީ ބަހުގެ ދުވަސް ފާހަގަ ކޮށްފީމެވެ. އެ ދުވަސް ފާހަގަ ކުރުމުގެ ގޮތުން އަޅުގަނޑުމެންގެ ރާއްޖޭގައި ވެސް ރަސްމީ ގޮތުން ކަންތައްތަކެއް ކުރެވުނެވެ. ރަސްމީ ގޮތުން ތޯއެވެ؟ ނުވަތަ ރަމްޒީ ގޮތުން ތޯއެވެ؟ މިހެން ދަންނަވާލަން ޖެހެނީ އެއްދުވަހަކު މުންޑެއް އަނދެގެން އިހު ޒަމާނުގައި ފިރިހެނުން ލާ ވައްތަރުގެ ލިބާހެއް ލައިގެން ހަރަކާތްތަކެއް ހިންގުމަކުން އެ އިން ބަސް ކުރިއެރުވުމަށް ނުވަތަ ބަސް ދިރުވުމަށް މާ ބޮޑު އަސަރެއް ކުރާނެ ކަމަށް ނުފެންނާތީ ވެ އެވެ.\nދިވެހި ބަހާ ބެހޭ ދުވަސް ދުވަހު ބޭއްވޭ ރަސްމިއްޔާތުތަކުގައި ވާހަކަ ދައްކަވާ ގިނަ ބޭފުޅުން ވިދާޅުވަނީ ދިވެހި ބަހަކީ ވަރަށް މުއްސަނދި ބަހެއް ކަމަށެވެ. އެކަމަކު ބައެއް ފަންނީ ލިޔުންތަކާއި އާދައިގެ ލިޔުންތައް ލިޔުމަށް ވެސް ވަރަށް ގިނަ ފަހަރު އަޅުގަނޑުމެންނަށް އޮންނަނީ އެއް ލަފްޒުން އަޅުގަނޑުމެން ނެރެން ބޭނުންވާ މާނަ ނެރެވޭނެ ދިވެހި ބަހެއް ނޭނގުމުން، ނުވަތަ އެ ފަދަ ދިވެހި ބަސް ތަދު ކަމުން ބޭރު ބަހެއްގެ ލަފްޒެއް ބޭނުން ކުރަން ޖެހިފަ އެވެ. ގިނަ ދިވެހިންނަށް އެނގޭނެ ބޭރު ބަހަކުންނެވެ. ކޮންމެހެން ދިވެހި ބަހުން ލިޔަން ބޭނުން ނަމަ ލިޔަން ޖެހެނީ ދިގު ޖުމްލަ އެއް ބޭނުން ކޮށްގެންނެވެ. ނުވަތަ އެއް ޖުމުލަ އަށް ވުރެ ގިނަ ޖުމުލަ ބޭނުން ކޮށްގެންނެވެ. މަޢާފް ކުރައްވާށެވެ! ދިވެހި ބަސް މުއްސަންޖެއް ނޫނެވެ. ދިވެހި ބަސް ވަނީ މުއްސަނދި ކުރަން ވެފަ އެވެ. މިކަން ކުރެވިދާނެ އެވެ. އަދި މި ކަމަށް ދިވެހިން އަހުލުވެރި ވެސް ކުރެވިދާނެ އެވެ. ޢަމަލީ ގޮތުން ތަފާތު ގޮތްގޮތަށް މަސައްކަތް ކުރެވިގެންނެވެ. އިޝްތިހާރު ވުމަށް ވުރެ ބޮޑަށް ނަތީޖާ ނެރުމަށެވެ.\nދިވެހި ބަސް ކުރިއަރުވަން މަސައްކަތް ކުރާ އޮފީހުން ބަސް ކުރި އެރުވުމަށް، އެ ބޭފުޅުންގެ ނަޒަރުގައި ވަރަށް ގިނަ ކަންތައްތަކެއް ކުރައްވާ ކަމަށް ވެސް ވެދާނެ އެވެ. ޔަޤީނުން ވެސް ރާއްޖޭގެ ޚަބަރުތަކުން އެ ތަންތަނުން ހިންގާ ކަންތައްތަކުގެ ވާހަކައިގެ އަޑު އިވެ އެވެ. ތެދުފުޅެކެވެ. އެއީ ކަމެކެވެ. ނަމެކެވެ. ބޭނުންވާ ވަރުގެ ނަތީޖާއެއް ނެރެވޭ ހެން އަޅުގަނޑަށް ހީއެއް ނުވެ އެވެ.\nއެއް ޒަމާނެެއްގައި ރީތިކޮށް، މޮޅަށް ދިވެހި ބަހުން ލިޔެވޭ ކަމަށް ބެލެވިފައި އޮންނަނީ ނުވަތަ ގިނަ ބަޔަކު ޤަބޫލު ކުރަނީ ދިވެހި ބަހުން ލިޔެފައި އޮންނަ ލިޔުމުގައި ޢަރަބި ބަސް ބޭނުން ކުރުމުންނެވެ. ނުވަތަ އުރުދޫ ބަސް ބޭނުން ކުރުމުންނެވެ. އެ ގޮތަށް ލިޔުމުން އެފަދަ ލިޔުންތަކަކީ ދަންނަ މީހުން ލިޔެފައި ހުންނަ ލިޔުންތައް ކަމަށް ޤަބޫލު ކުރުމުގެ ބާރަކަށް ވެސް ވެފައި އޮވެ އެވެ. އެ ޒަމާނުގަ އެވެ. ފަހަކަށް އައިސް ދިވެހި ބަހުން ލިޔާއިރު ބޭރު ބަހުގެ ލަފްޒުތައް ގިނަ ފަހަރު ލިޔެފައި ހުންނަނީ ދިވެހި ބަހުން އެ ލަފްޒުތައް ލިބެން ނުހުންނާތީ ވެ އެވެ. ނޫން ނަމަ އެ ލަފްޒުތައް ދިވެހި ބަހުން ލިޔަން ނޭގުމުންނެވެ. އެންމެ ކުރީ ޒަމާނާ އެއްގޮތަށް މިހާރު އަނެއްކާ ވެސް ޢަރަބި ލަފްޒުތައް ކުރިއަށް ވުރެ ގިނަ އިން ދިވެހި ލިޔުމުގައި ބޭނުން ކުރާ ތަން ފެނެ އެވެ. އިސްލާމީ ގޮތްގަނޑު ދެއްކުމުގެ ނިޔަތުގައި ކަމަށް ވެސް ވެދާނެ އެވެ. ޚާއްޞަކޮށް އިސްލާމީ ގޮތަށް މާލީ ކަންތައްތައް ހިންގާ ތަންތަނުގަ އެވެ. ގިނަ ބަޔަކަށް އެނގޭ ބަހެއްގެ ލަފްޒަކުން މުއާމަލާތު ކުރެވެން އޮއްވައި ބޭނުން ކުރެވެނީ ޢަރަބި ބަހުގެ ލަފްޒެކެވެ. ދިވެހިންނަށް ބިދޭސީ ލަފްޒެކެވެ. އޭގެ ބަދަލުގައި އެ އެއްޗަކަށް ކިޔާނެ ދިވެހި ލަފްޒެއް އުފެއްދުމަށް ފަހު އެ ކަމެއް ތަޢާރަފް ކުރުމުން އެ ކަމުގެ ފައިދާ އެންމެނަށް ކުރާނެ އެވެ.\nއަޅުގަނޑުގެ ނަޒަރު ގައި ދިވެހި ބަސް ކުރިއެރުވުމަށް، ރީތި ދިވެހިން ވާހަކަ ދެއްކުން އާދަ ކުރުވުމަށް ކުރެވިދާނެ، ރަގަޅު ނަތީޖާ ނެރެވިދާނެ ބައިވަރު ކަންތައްތައް އެބަހުއްޓެވެ. އެހެން ނަމަވެސް އެއީ ނަމެއް ނެތް ކަންތައްތަކެވެ. ރާއްޖޭގެ އެންމެން ވެސް ޓެލެވިޒަންގެ ޒަރީޢާ އިން ފޮނުވާ ތަފާތު ޕްރޮގްރާމްތައް ބަލަ އެވެ. އަދި ޓެލެވިޒަން ބެލެން ނުއޮންނަ ހުސް ވަގުތު ތަކުގައި ރޭޑިއޯ އިން ފޮނުވާ ޕްރޮގްރާމްތައް އަޑު އަހާ މީހުން ވެސް ތިބެ އެވެ. އެ ޕްރޮގްރާމްތައް ހުށަހަޅާ ފަރާތްތަކުގެ ނުފޫޒު އެހުންތެރިންނާއި ބެލުންތެރިންނަށް ވަރަށް ބޮޑަށް ފޯރަ އެވެ. ރައްޔިތުންގެ ފައިސާ އިން ހިންގާ މަޢުލޫމާތު ފެތުރުމުގެ އިދާރާ ތަކަށް ބަލާލަމާ ތޯއެވެ؟ އެ ތަންތަނުން ކޮންމެ މަޢުލޫމާތެއް ފެތުރިއަސް އެ މަޢުލޫމާތެއް ވާން ވާނީ ސަރުކާރުގެ ސިޔާސަތާ އެއްގޮތްވާ ސައްޙަ މަޢުލޫމާތަށެވެ. ދިވެހި ބަހުން ފޮނުވާ ޕްރޮގްރާމްތައް ފޮނުވެން ވާނީ މުޖުތަމަޢު ޢާއްމުކޮށް ޤަބޫލުކުރާ ރީތި ބަހުރުވަ ބޭނުން ކޮށްގެންނެވެ.\nދިވެހި ބަސް ކުރިއަރުވަން މަސައްކަތް ކުރާ ފަރާތްތަކުން ކުރިން ދެންނެވުނު ފަދަ ތަންތަނުގައި މަސައްކަތް ކުރާ މީހުންނަށް މި ބާވަތުގެ ކަންތައްތަކަށް އިރުޝާދު ދިނުމަށް ތާޒާކުރުމުގެ ކުރު ކޯސްތައް ބޭއްވި ދާނެ އެވެ. އަދި އެ ފަދަ ޕްރޮގްރާމް ތަކުގައި ބޭނުންކުރެވޭ ނުބައި ބަސްތައް ރަގަޅު ކުރުމަށް ވަގުތުން އިރުޝާދު ދޭނޭ ނިޒާމެއް ވެސް ގާއިމް ކުރެވިދާނެ އެވެ. ދުނިޔޭގެ އެހެން ޤައުމު ތަކުގައި މި ފަދަ ކަންތައްތައް ބެލެހެއްޓޭނޭ ރަގަޅު ނިޒާމެއް ގާއިމް ކުރެވިފައި އޮންނައިރު އެ ފަދަ ނިޒާމެއް ރާއްޖޭގައި ގާއިމް ނުކުރެވެން ވީ މަޤްބޫލު ސަބަބެއް ނެތެވެ. މަޢުލޫމާތު ފެތުރުމުގެ ދާއިރާގައި މިހާރު ވެސް ތާޒާކުރުމުގެ ތަފާތު ކޯސްތައް ހިންގާ ކަމުގައި ވެދާނެ އެވެ. އެހެން ކަމަށް ވާ ނަމަ އެ ފަދަ ކޯސްތަކުން ލިބޭ މަޢުލޫމާތުން ރަގަޅު ނަތީޖާއެއް، ދިވެހި ބަސް ބޭނުން ކުރުމާ ބެހޭ ގޮތުން ނުކުންނަ ކަމަކަށް ފޮނުވޭ ޕްރޮގްރާމްތަކަކުން ނުދައްކަ އެވެ.\nރަސްމީ ފަރާތަކުން ފޮނުވާ ޕްރޮގްރާމެއް ގައި “ވޯޓުކުރާ” ވާހަކައެއްގެ އަޑު އަހާތާ މިހާރު ދެ އަހަރެއްހާ ދުވަސް ވެއްޖެ އެވެ. އަދި ވެސް “ވޯޓުކުރަނީ” އެވެ. މިހާރު އަޅުގަނޑުމެން މި ތައްޔާރު ވަނީ ބޮޑު “ވޯޓުކުރާ”ށެވެ. އެ ލަފުޒު ބޭނުން ކުރެވެނީ ރަގަޅަށް ނޫން ކަން ބުނެދޭން އެނގުނު، ނުވަތަ ކެރުނު ފަރާތެއް ވާ ކަމަކަށް ނުދައްކަ އެވެ.\nކުރީ ޒަމާނުގައި ސަޅި، މި ލަފުޒު ބޭނުން ކުރެވުނީ ފޮނި މީހުންނަށެވެ. ނޫން ނަމަ އެއްޗެއް ރީތި ވެގެން ގާތް ރަޙުމަތްތެރިންގެ މެދުގަ އެވެ. އެ އިރު ވެސް ބައެއް މީހުންގެ ބަސްފޮތުގައި އެ ލަފްޒެއް ނުއޮވެ އެވެ. ޒަމާން ބަދަލުވުމާ އެކު ސަޅި، މި ލަފުޒު މިހާރު ގިނަ މީހުން ބޭނުން ކުރަނީ ރީތި، ވަރަށް ރީތި، ނަލަ، ހިތްގައިމު ފަދަ ލަފުޒުތަކުގެ މާނަ ގެނައުމަށެވެ. ދިވެހި ބަހުގެ ފުންނާބު އުސްބޭފުޅުންގެ ނިންމެވުމެއް ދަންނަވާކަށް ނޭނގެ އެވެ. “ސަޅި” މި ލަފުޒު ބޭނުން ކުރެވޭ ވަރު ގިނަ ކަމުން އަޅުގަނޑުގެ އަތުގައި އޮތް ގުނާ އެއްޗަކުން ޕްރޮގްރާމެއްގައި މި ލަފްޒު ބޭނުން ކުރެވުނު ވަރު ގުނާލީމެވެ. ދެ ގަޑި އެއްހާ އިރުގެ ޕްރޮގްރާމެއް ގައި “ސަޅި”މި ލަފުޒު ފަންސާސް ހަތަރު ފަހަރު ބޭނުން ކުރެވުނެވެ. އޭގެ ތެރެއިން ފަންސާސް ފަހަރު، މި ލަފުޒު ބޭނުން ކުރީ ޕްރޮގްރާމް ކުރިއަށް ދާނެ މަގު ދައްކައިދޭ މީހުންނެވެ. ހަތަރު ފަހަރު އެހެން މީހުންނެވެ. ޕްރޮގްރާމް ކުރިއަށް ގެންދިއުމަށް މަގު ދައްކައިދޭ މީހުންނަށް ލިބިފައި އޮތް ވަގުތުގައި ޖުމްލަކޮށް ވާހަކަ ދައްކަން ވިއްސަކަށް މިނިޓް ވެސް ލިބޭނެ ކަމަކަށް ނުފެނެ އެވެ. އެހެން ފަހަރެކެވެ. ” ސަޅި” މި ލަފުޒު ބޭނުން ކުރި އަދަދު ފަސްދޮޅަސް ހަތަރަކަށް އެރި ކަމަށް އަޅުގަނޑު ގުނަން ގެންގުޅޭ އެތިން ދެއްކުމުން އަޅުގަނޑު ހުއްޓާލީ މެވެ. އަޅުގަނޑުގެ ހިތަށް އެރި އެވެ. ފުދިއްޖެ އެެވެ. މި ވަރުން ފުދިއްޖެ އެވެ. މިހާރު އަޅުގަނޑުގެ ހުވަފެނަކީ ރިޔާސީ ބަޔާނުގައި ވަރަށް “ސަޅި” ފާލަމެއް އަޅާފައި އޮތް ވާހަކަ އިއްވާލާ އަޑު އިވޭނެ ދުވަހަކަށެވެ


މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 14 މާރޗް 2021 ގެ 13:00 ގެ ކުރިން، ހުވަދުއަތޮޅު ދެކުނުބުރީ އަތޮޅުކައުންސިލް އިދާރާއަށެވެ. ވަޒީފާއަށް އެދޭފޯމާއި ލިޔުންތައް އީ-މެއިލް ([email protected]) މެދުވެރިކޮށް ވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފި ނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި ޕްރެޒެންޓޭޝަން އޮންނާނީ، 15 މާރޗް 2021 އާއި 23 މާރޗް 2021 އާ ދެމެދު، ހުވަދުއަތޮޅު ދެކުނުބުރީ އަތޮޅުކައުންސިލް އިދާރާގައެވެ.\nޕަބްލިޝްކުރި ތާރީޚު: 07 މާރިޗު 2021\nސުންގަޑި: 14 މާރިޗު 2021 1300


"Hathurunnaeku" eh meyzakah erumun fiyavalhu alhanan: Nihaan\n"ހަތުރުންނާއެކު" އެއް މޭޒަކަށް އެރުމުން ފިޔަވަޅު އަޅާނަން: ނިހާން\nފަސް ޕާޓީއަކުން ބޭއްވި ނޫސްވެރިންގެ ބައްދަލުވުމުގައި އަލީމް ބައިވެރިވަނީ -- އަވަސް ފޮޓޯ: އަފްޝީން ނަސީރު\nއިދިކޮޅު ސިޔާސީ ޕާޓީތަކާ އެއް މޭޒަކަށް އަރައި ޕީޕީއެމްގެ ނަމުގައި ވާހަކަ ދެއްކުމުން އެ ޕާޓީގެ ޑެޕިއުޓީ އެސްޖީ އަބްދުލް އަލީމާމެދު ފިޔަވަޅު އަޅާނެ ކަމަށް ޕީޕީއެމްގެ ޕީޖީ ގުރޫޕްގެ ލީޑަރު އަހުމަދު ނިހާން ހުސެއިން މަނިކް މިއަދު ވިދާޅުވެއްޖެ އެވެ.\nޕާޓީތަކަށް އިލެކްޝަން ކޮމިޝަނުން ފައިސާ ދިނުން ލަސްކުރާ މައްސަލާގައި ފަސް ޕާޓީއެއް ގުޅިގެން މިއަދު ބޭއްވި ނޫސްވެރިންގެ ބައްދަލުވުމުގައި އަލީމް ވަނީ ޕީޕީއެމް ތަމްސީލް ކުރުމަށް ބައިވެރިވެފަ އެވެ. އެ ބައްދަލުވުމުގައި ދެން ބައިވެރިވީ އެންމެ އިދިކޮޅު އެމްޑީޕީ، އަދާލަތު ޕާޓީ އާއި ޖޭޕީ އަދި ޑީއާރްޕީ އެވެ.\nމިއަދު ޕީޕީއެމްގެ ކައުންސިލުން ބޭއްވި ނޫސްވެރިންގެ ބައްދަލުވުމުގައި ނިހާން ވިދާޅުވީ، "ހަތުރުންނާ" އެއް މޭޒަކަށް އަރައި ޕީޕީއެމް ތަމްސީލުކޮށްފައިވަނީ ޕާޓީގެ އަސާސީ ގަވައިދާ ހިލާފަށް ކަމަށެވެ. އެކަމާ ގުޅިގެން ގަވައިދުގެ ދަށުން އަލީމްއާ މެދު ފިޔަވަޅު އަޅާނެ ކަމަށެވެ. ނިހާން ވިދާޅުވީ، އިދިކޮޅު ޕާޓީތަކާއެކު ޕީޕީއެމް ތަމްސީލްކޮށްފައިވަނީ ކައުންސިލްގެ ހުއްދަ ނެތި ކަމަށެވެ.\nމިއަދު އަލީމް ވިދާޅުވެފައިވަނީ އެހެން ޕާޓީތަކާއެކު ނޫސްވެރިންގެ ބައްދަލުވުމުގައި ޕީޕީއެމްގެ ތަމްސީލް ކުރުމަށް ބައިވެރިވީ އެގޮތަށް ޕާޓީގެ ރައީސް މައުމޫން އަބްދުލް ގައްޔޫމް އެންގެވުމުން ކަމަށެވެ. އަދި އެ މައްސަލައަކީ ހުރިހާ ޕާޓީއެއްގެ މަސްލަހަތު ހިމެނޭ ކަމަކަށްވާތީ ކަމަށެވެ.\nނިހާން ވިދާޅުވީ، ސަރުކާރަށް ޖެއްސުންކޮށް އުނދަގޫ ކުރާ ބަޔަކާ އެއް މޭޒަކަށް ޕީޕީއެމް އަރައިގެން ނުވާނެ ކަމަށެވެ. ހާއްސަކޮށް ޕީޕީއެމްގެ ސިޔާސީ ހަތުރެއް ކަމަށްވާ އެމްޑީޕީއާއެކު އެއް މޭޒަކަށް އަރައިގެން ނުވާނެ ކަމަށް ވިދާޅުވި އެވެ.\nޕީޕީއެމްގެ ނައިބު ރައީސް އަބްދުލް ރަހީމް އަބްދުﷲ ވިދާޅުވީ، އިދިކޮޅު ފަރާތްތަކާ ގުޅިގެން ރައީސް މައުމޫން މަސައްކަތް ކުރައްވާތީ ހިތާމަކުރައްވާ ކަމަށެވެ. އަދި ޕީޕީއެމްއަށް ތާއީދު ކުރައްވާ ބޭފުޅަކު އެމްޑީޕީއާ އެއް މޭޒަކަށް އަރައި ސަރުކާރަށް ފާޑުކިޔަން ބޭނުން ނުވާނެ ކަމަށް އޭނާ ވިދާޅުވި އެވެ.\nމިކަމާ ގުޅިގެން ވެސް އަލީމް ވަނީ ނޫސްވެރިންގެ ބައްދަލުވުމުގައި ވާހަކަ ދައްކާފަ އެވެ. އޭނާ ވިދާޅުވީ، އެމްޑީޕީއާއެކު އެއް މޭޒެއްގައި ނޫސްވެރިން މައުލޫމާތު ދިނުމުގެ މާނައަކީ ޕީޕީއެމް ނުވަތަ މައުމޫން އެމްޑީޕީއާ ގުޅިގެން މަސައްކަތްކުރުން ނޫން ކަމަށެވެ.


Kaashidhoo gai musalhah vure kanzu kahanbu kureegai | Mihaaru\nކާށިދޫން ފެނުނު ކަހަނބެއް -- ފޮޓޯ: އަހުމަދު އަބްދުﷲ ސައީދު/ މިހާރު\nކާށިދޫގައި މުސަޅަށް ވުރެ ކަންޒު ކަހަނބު ކުރީގައި\n17 މާޗް 2017 - 07:26 17 comments\nތާރީޚީ ހެކިތަކަށް ބަލާއިރު، ކާށިދޫގައި އެންމެ ފުރަތަމަ މީހުން ވަޒަންވެރިވެ ދިރިއުޅެން ފެށި އިރު ވެސް އެ ރަށުގައި ކަންޒު ކަހަނބު އުޅޭނެ ކަމަށް ބެލެވެ އެވެ. މި ރަށުގައި މީހުން ވަޒަންވެރިވީ ކޮން ދުވަސްވަރެއްގައި ކަން ނޭނގުނަސް، މި ރަށުގެ މީހުން އިސްލާމް ދީން ގަބޫލު ކުރުމުގެ ކުރިން، ބުދު ދީން އޮތް ޒަމާނުގައި ވެސް މި ރަށުގައި ކަންޒު ކަހަނބު އުޅުނު ކަމުގެ އާސާރީ ހެކި އެބަހުއްޓެވެ.\nމީލާދީން ތިން ވަނަ ގަރުނާއި ނުވަ ވަނަ ގަރުނާ ދެމެދު ބިނާކޮށްފައި ހުރި މި ރަށުގެ ކުރުހިންނަ ތަރާގަނޑު ދިރާސާ ކޮށް ބެލުމުގެ ތެރޭގައި ފެނުނު ތަކެތީން އެ ކަމުގެ ހެކި ލިބުނެވެ. އޭގެ ތެރޭގައި އާދަޔާ ޚިލާފަށް ބޮޑު ކަންޒު ކަހަނބެއްގެ ބައިތަކެއް ހިމެނެ އެވެ.\nތާރީޚް ދިރާސާ ކުރާ މީހުން ގަބޫލުކުރާ ގޮތުގައި އެއީ ބުދުދީނުގެ ކޮންމެވެސް މުނާސަބަތެއްގައި އެ މީހުންގެ ކަލާނގެ އަށް ގުރުބާން ކުރުމުގެ ގޮތުން ކަތިލާފައިވާ ކަހަނބެއްގެ ބައިތަކެކެވެ. އެހެންކަމުން އެ ޒަމާނުގައި ވެސް މި ރަށުގައި ކަންޒު ކަހަނބުގެ ބޮޑު އާބާދީއެއް އޮތް ކަން އެނގެ އެވެ.\nކޮންޒަވޭޝަން އިންޓަނޭޝަނަލްސް ޓޯޓޮއިސް އާއި ފްރެޝް ވޯޓާ ޓާޓްލް ކޮންޒަވޭޝަން ޕްރޮގްރާމްގެ ޑިރެކްޓަ ޑރ. ޕީޓާ ޕޯލް ވާން ޑިޗް ވިދާޅުވާ ގޮތުގައި ކަންޒު ކަހަނބަކީ 50 އަހަރުގެ އުމުރު ދިގު އެއްޗެކެވެ. އެސޮރުމެން ދަރިމައިވާ އެވްރެޖް އުމުރަކީ 15-20 އަހަރެވެ. އެހެންކަމުން ދަރިމައިވެ އިތުރު ކަހަނބު އުފަންވުމުގެ ކުރިން، އޮޅު ޖަނަވާރެއްގެ ގޮތުގައި ގޭތެރޭގައި ގެންގުޅެން އެސޮރުމެން ހިފައިގެން ގެންގުޅުމަކީ އެސޮރުމެންގެ ނަސްލު ނެތިދިއުމަށް މެދުވެރިވާ މައިގަނޑު އެއް ސަބަބެވެ. އަނެއް ސަބަބަކީ މަސް ކެއުމަށްޓަކައި ކަންޒު ކަހަނބު ހިފުމެވެ.\nކަންޒު ކަހަނބުގެ ގާތްގަނޑަކަށް 280 ބާވަތް ދުނިޔޭގައި އުޅޭ އިރު، އޭގެ ތިން ބައިކުޅަ އެއްބައި ބާވަތް ވަނީ ނެތިދިޔުމުގެ ނުރައްކަލާ ކުރިމަތިލައިފަ އެވެ. ކަންޒު ކަހަނބު ނެތި ދިއުމުގެ މައިގަނޑު އަނެއް ސަބަބަކީ، އެސޮރުމެން ދިރިއުޅޭ މާހައުލު ނެތި ދިޔުމެވެ.\nރާއްޖެއަކީ ވެސް އޭގެ މިސާލެކެވެ. ހުޅުލޭގައި އެއާޕޯޓް ހެދުމުގެ ކުރިން، އެ ރަށުގައި މީހުން އުޅުނު ދުވަސްވަރު، ހުޅުލޭގައި ވެސް ގިނަ އަދަދަކަށް ކަންޒު ކަހަނބު އުޅުނު ކަމަށްވެ އެވެ. ނަމަވެސް އެ ރަށުން މީހުން ބާލައި އެއާޕޯޓް ހެދުމަށްޓަކައި އެރަށުގެ ޗަސްބިމަށް ވެލި އަޅައި ފޮރުވައިލި ހިސާބުން އެސޮރުމެންގެ މާހައުލު ނެތިދިޔައީ އެވެ.\nރާއްޖޭގެ ހުރިހާ ކަނޑުތަކެއްގައި ކަހަނބާއި ވެލާގެ ތަފާތު އެތައް ނަސްލެއް ދިރިއުޅެމުންދެ އެވެ. ނަމަވެސް އެއްގަމުގައި ނުވަތަ މީރު ފެނުގައި ދިރިއުޅޭ ކަންޒު ކަހަނބު، ރާއްޖޭގެ މަދު ރަށެއްގައި ނޫނީ ނެތެވެ. އެންވަޔަރްމެންޓް ޕްރޮޓެކްޝަން އޭޖެންސީން ބުނާ ގޮތުގައި މީގެ އަހަރުތަކެއް ކުރިން ރާއްޖޭގެ ހަތް ރަށެއްގައި ކަންޒު ކަހަނބު އުޅުނެވެ. ނަމަވެސް މިހާރު އެންމެ ތިން ރަށެއްގައި ނޫނީ ކަންޒު ކަހަނބެއް ނޫޅެ އެވެ. އެއީ ހދ. ނެއްލައިދު އާއި ކ. ކާށިދޫގެ އިތުރުން މ. މުއްޔެވެ.\nކާށިދޫން ގެނައި ކަހަނބެއް މާލޭގައި -- ފޮޓޯ: އަހުމަދު އަބްދުﷲ ސައީދު/ މިހާރު\nމިއިން އެނގެނީ މި ބާވަތުގެ ކަހަނބު ރާއްޖޭން ނެތި ދިޔުމުގެ ބިރު ވަނީ ވަރަށް ބޮޑުވެފައި ކަމެވެ. މީގެ ކުރީގައި ކަންޒު ކަހަނބަކީ ގޭގޭގައި ވެސް އަދި މަސް ޓޭންކުތަކުގައި ވެސް ގެންގުޅެމުން އައި އެއްޗެކެވެ. ނަމަވެސް އެއްވެސް ބޭނުމެއްގައި ކަންޒު ކަހަނބު ހިފުމަކީ މިހާރު މަނާ ކަމެކެވެ.\n"މި ރަށުގެ މީހުން ވެސް އަދި ކުދިން ވެސް މިހާރު ބޭނުމެއް ނުވޭ އެސޮރުމެން ހިފާކަށް. ސްކޫލް ކުދިން މިހާރު ތިބީ އެ ކަމަށް ވަރަށް ބޮޑަށް ހޭލުންތެރިވެފައި. ސްކޫލްގެ އެންމެ ދަށުގެ ކްލާސްތަކުން ފެށިގެން ހޭލުންތެރި ކުރަމުން އައިމަ، މިހާރު އެ ތަކެއްޗަށް ގެއްލުމެއް ދޭ އެއްވެސް ކަމެއް މި ރަށުގެ މީހުން ނުކުރާނެ. މީގެ ކުރިން މި ރަށުގެ ގޭގޭގައި ގެންގުޅޭނެ ކަންޒު ކަހަނބު ހިފައިގެން،" މި ރަށުގައި ހުންނަ އަތޮޅު މަދަރުސާގެ ހިސާބު ޓީޗަރެއް ކަމަށްވާ އިމްރާން މުހައްމަދު ވިދާޅުވި އެވެ.\nއެސޮރުމެންނަށް ގާނޫނީ ގޮތުން ލިބުނު ރައްކާތެރިކަމާއި ރަށުގެ ރައްޔިތުންގެ ފަރާތުން ލިބުނު ހިމާޔަތުގެ ސަބަބުން އެސޮރުމެންގެ މިނިވަންކަން ވެސް މިހާރު ވަނީ ހައްދުފަހަނައަޅައިފަ އެވެ. ވަލުތެރޭގަ އާއި ޗަކަ ބިމުގައި އުޅެމުން އައި ކަހަބުތައް މިހާރު ރަށު ތެރެއަށް ވެސް އަންނަނީ އެވެ. އެއީ ގެއްލުމެއް ނުލިބޭނެ ކަމުގެ ޔަގީންކަން އޮންނާތީ ކަމަށް ވެސް ވެދާނެ އެވެ. ނަމަވެސް އެ އިތުބާރުގެ ސަބަބުން ވެސް އެ ސޮރުމެންނަށް ކުރިމަތިވާ ނުރައްކާތަކެއް އޮވެ އެވެ.\n"މިހާރު ވާ ގޮތަކީ، އެސޮރުމެން ރޭގަނޑަށް ވަރަށް ގިނައިން މަގުތަކަށް ނުކުންނާނެ. ޚާއްސަކޮށް ވަލާއި ދަނޑުބިންތަކާ ކައިރީގައި އޮންނަ މަގުތަކަށް ނުކުންނާނެ ވަރަށް ގިނައިން. މި ރަށުގައި މި އުޅެނީ ވަރަށް ކުދިކުދި ކަހަނބު ނޫންތޯ. އެހެންވީމާ މިވާ ގޮތަކީ ކަހަނބެއް މަގު މެދުގައި އޮތަސް ގިނަ ފަހަރަށް ނޭނގޭނެ. އެހެން ނުކުމެގެން އުޅޭއިރު، ދުއްވާ އެއްޗެހީގެ ފުރޮޅު ދަށުވެގެން ޗިސްވަނީ. ހެނދުނު މަގު ކުނިކަހަން ނުކުންނަ މީހުންނަށް ފެންނާނެ މަގުމަތީ ޗަސްވެފައި ހުންނަ އެއްޗެހި،" އިމްރާން ވިދާޅުވި އެވެ.\nމި ރަށުގެ ދަނޑުވެރިއެއް ކަމަށްވާ އައިމިނަތު ބުނި ގޮތުގައި ރަށުގެ މީހުން ކަހަނބު ނުހިފި ކަމުގައި ވިޔަސް، ބީރައްޓެހި ރަށްރަށުން އަންނަ މީހުން ކަހަނބު ހޯދަން ވަރަށް އުޅެ އެވެ.\n"ރަށްރަށުން އަންނަ މީހުން ވަރަށް އުޅޭނެ ކަހަނބު ހިފައިގެން ގެންދަން. ބައެއް މީހުން ގެންދަން ވެސް ގެންދޭ. އެމީހުން މި ހަދާ ގޮތަކީ ދަނޑުތަކުގައި މަސައްކަތް ކުރާ ބިދޭސީންނާ ގުޅާލައިގެން އެތަކެތި ހިފަނީ. އެސޮރުމެން ގިނައިން ފެންނާނީ ދަނޑުތަކަށް ފެންދޭން ކޮނެފައި ހުންނަ ފެންވަޅުގަނޑުތަކުން. އެމީހުންނަށް ފައިސާކޮޅެއް ދިނީމާ ހިފައިގެން ގެނެސްދޭ. އެކަމު ރަށު މީހަކަށް އެނގިގެން ރަށުން ބޭރެއް ނުކުރެވޭނެ. ވަރަށް ސިއްރުން އެކަން ކުރަނީ،" އައިމިނަތު ބުންޏެވެ.\nމި ރަށު މީހުންގެ ވާހަކަތަކުން އެނގުނު ގޮތުގައި ކަންޒު ކަހަނބަކީ އެ މީހުންގެ މުޖްތަމައުގެ ބައިވެރިއެއް ކަމުގައި އެމީހުން މިހާރު ގަބޫލުކުރެ އެވެ. ދަނޑުތަކުގަޔާއި ވަލުތެރޭގައި އުޅޭ އުޅުމުގައި ވެސް ކިތަންމެ ބައިވަރު ކަހަނބެއް ފެނުނަސް އެތަކެތި ހިފައި ގެއްލުމެއް ދޭ މީހަކު ނޫޅެ އެވެ.\nމި ރަށުގައި މިހާރު އެންމެ ގިނައިން ކަންޒު ކަހަނބު ފެންނަނީ، ދަނޑުތަކުގައި ގަސްތަކަށް ފެންދިނުމަށްޓަކައި ފެން ނަގަން ކޮޅެފައި ހުންނަ ކުދިކުދި ވަޅުވަޅުގަނޑުންނެވެ. ކަންޒު ކަހަނބަކީ އާންމު ގޮތެއްގައި މޭވާ އާއި ތަރުކާރީގެ ބާވަތްތައް ކައިގެން މީރުފެނުގައި ދިރިއުޅޭ އެއްޗަކަށް ވާތީ، މި ރަށުގެ ދަނޑުބިންތަކަކީ އެސޮރުމެންގެ ގެދޮރު ކަމުގައި މިހާރު ބެލެވެ އެވެ.\n"އެންމެ ގިނައިން ވަލުތެރެ އިން ކަހަނބުތައް ނުކުންނަން ފަށާނީ ބަނބުކެޔޮ މޫސުމަށް. ގަސް ދޮށަށް ވެރިފައި ހުންނަ ވަނދު ބަނބުކެޔޮ ކާން އެސޮރުމެން އެ ދުވަސްވަރަށް ނުކުންނަނީ. އެ މޫސުމަށް ގަސްގަސް ދޮށުން ފެންނާނެ ވަރަށް ގިނައިން ބަނބުކެޔޮ ކާން ތިބޭ ތަން. ވިއްސާރަ މޫސުމަށް ރަށުގެ މަގުތަކުގައި ހެދިފައި ހުންނަ ފެންކޮޅުކޮޅުގެ ތެރޭން ވެސް އެސޮރުމެން ފެންނާނެ،" އިމްރާން ވިދާޅުވި އެވެ.\nއޭގެ އިތުރުން ޗަކަބިމުގައި ހުންނަ ކަނޑުލާއި ރަނޑޫ އަދި ކުއްޅަވަކަކީ ވެސް އެސޮރުމެންގެ ކާނާއެކެވެ. ކަނޑޫ މޫސަމަށް ކަނޑޫ ފަލުގެ ތެރެއިން ވަރަށް ގިނައިން ކަހަނބު ފެންނަ ކަމަށް އެ ރަށު މީހުން ބުނެ އެވެ. އަދި ކުއްޅަވައް މޫސުމުގައި ކުއްޅަވައް ފަލުގެ ތެރޭގައި ވެސް ކަހަނބުތައް ގިނައިން އުޅެ އެވެ.\nއަޅުގަނޑުމެން ކުޑައިރު އަހާ ޚިޔާލީ ފުލޯކު ވާހަކަތަކުގައި، ރީތިކޮށް ހަލުވިކޮށް ދުވާ މުސަޅާ ވާދަ އަށް ނުކުތީ، ސިފަ ހުތުރު އަދި އިންތިހާ އަށް ލޮޑު ކަންޒު ކަހަނބެވެ. އެހެންކަމުން ތިމާގެ ހަލުވިކަމުގެ މައްޗަށް މުސަޅު ބޮޑާވެގެން ހުއްޓައި ކޮންމެ ފަހަރަކު ވެސް ކުރި ހޯދަނީ ކަންޒު ކަހަނބެވެ.\nކާށިދޫގެ ހަގީގީ ދިރިއުޅުމުގައި ވެސް އޮތީ ހަމަ އެ އުސޫލެވެ. ހުރިހާ ކަންޒު ކަހަނބުތަކެއް މިއަދު ދިރިއުޅެނީ ގާނޫނީ ހިމާޔަތް ލިބިގެން ފުރިހަމަ މިނިވަންކަމާ އެކުގަ އެވެ. ރަށުގެ ވަލުތެރެ އާއި އަވަށު ތެރޭގައި ކަންޒު ކަހަބަށް ނުދެވޭ ތަނެއް ނެތެވެ. ދަނޑުބިންތަކުގައި ހައްދާ ކޮންމެ ބާވަތެއްގެ މޭވާއެއް ނުވަތަ ތަރުކާރީއެއް ކެއުމަކަށް ވެސް އެސޮރުމެންނަށް ހުރަހެއް ނެތެވެ. އެކަން އެހެން އޮތް އިރު މި ރަށުގައި ވަރަށް މަދުން ނޫނީ މުސަޅެއް ނެތެވެ. މުސަޅެއް އޮތަސް، އޮތީ ކޮންމެވެސް ގެއެއްގެ ކޮށީގައި ބަންދުވެފަ އެވެ. އަދި ކާން ލިބޭނީ ވެސް ގޭ މީހުން ކައިފައި އުކައިލާ ބަތްކޮޅެއް ނުވަތަ ދިއްކޮށްލާ ވިނަކޮޅެއް، ފަތްކޮޅެއް ފަދަ އެއްޗެކެވެ.\nއިތުރު ލިޔުންތައް ތިމާވެށި ކ. ކާށިދޫ ރާއްޖޭގެ ރަށްތައް ކ. އަތޮޅު\nކާށިދޫ: މާބަގީޗާތަކާ އެކު "ދެ އަންބަށް"!\nފައިސަލްގެ މެޑިކަލް ކޭމްޕަށް ބޮޑު ތަރުހީބެއް


ދެ ގަޑިއިރުގެ ބްރެއިން ސަރޖަރީއެއްގައި މީހަކު 90 'ސްޓަފްޑް...\nދެ ގަޑިއިރުގެ ބްރެއިން ސަރޖަރީއެއްގައި މީހަކު 90 'ސްޓަފްޑް އޮލިވްސް' ހަދައިފި\nއޮޕަރޭޝަނަކީ، ސިކުނޑީގެ ވާއަތް ފަރާތު ޓެމްޕޯރަލް ލޮބްސްގައި އުފެދިފައިވާ ޓިއުމަރެއް ނެގުމަށް ކުރި އޮޕަރޭޝަނެއް\nއޮޕަރޭޝަން ކޮށްފައިވަނީ އިޓަލީގެ ކެޕިޓަލް ރީޖަންގެ ސިޓީއެއް ކަމަށްވާ އަންކޮނާގެ ރިޔުނިޓި ހޮސްޕިޓަލްގަ\nއޭނާ "ސްޓަފްޑް އޮލިވިސް" ތައްޔާރުކުރީ ސާރޖަރީ ކުރަމުން ދިޔައިރު\n12 ޖޫން 2020 | ހުކުރު 15:35\nއަންކޮނާގެ ރިޔުނިޓި ހޮސްޕިޓަލްގައި ކުރިޔަށް ގެންދިޔަ ސާރޖަރީ\nއިޓަލީގެ އަންހެނެއްގެ ދެ ގަޑިއިރުގެ ބްރެއިން ސަރޖަރީއެއް ކުރަމުންދިޔައިރު، 90 'ސްޓަފްޑް އޮލިވްސް' ތައްޔާރުކޮށްފިއެވެ.\nބޭރުގެ ބައެއް މީޑިއާތަކުގައި ރިޕޯޓްކޮށްފައިވާ ގޮތުގައި، އިޓަލީގެ 60 އަހަރުގެ މީހާ ވަނީ އޭނާގެ ބްރެއިން ސަރޖަރީ ކުރަމުންދިޔައިރު، އިޓަލީގެ މާރޗެ ސަރަހައްދަށް ހާއްސަ ކެއުމެއް ކަމުގައިވާ "އެސްކޯލި-ސްޓައިލް" އޮލިވްސް ތައްޔާރުކޮށްފައެވެ. އޭނާ އެ ކެއުން ތައްޔާރު ކޮށްފައިވަނީ، އެއްގަމު މަހާއި ޗީޒް ބޭނުންކޮށްގެން ގާތްގަނޑަކަށް ގަޑިއެއްހާއިރުގެ ތެރޭގައި ކަމަށް ވެއެވެ.\nއެ އަންހެން މީހާގެ އަތުން އެ މަސައްކަތް ކުރަމުންދިޔައިރު، ނިއުރޯސަރޖަރީ އޮޕަރޭޝަނުގައި އޭނާގެ ސިކުނޑީގައި އުފެދިފައިވާ ޓިއުމަރ ވަނީ ނަގާފައެވެ. މި އޮޕަރޭޝަން ކޮށްފައިވަނީ އިޓަލީގެ ކެޕިޓަލް ރީޖަންގެ ސިޓީއެއް ކަމަށްވާ އަންކޮނާގެ ރިޔުނިޓި ހޮސްޕިޓަލްގައެވެ.\nއެ ހޮސްޕިޓަލްގެ ނިއުރޯސަރޖަރީ ޑިޕާޓްމަންޓްގައި ހިންގުމުގައި އިސްކޮށް އުޅުއްވާ އަދި މި އޮޕަރޭޝަންގައި ވެސް އިސްކޮށް އުޅުއްވި، ސަރޖަން، ރޮބާޓޯ ޓްރިގްނަނި ވިދާޅުވީ، ވޭތުވެދިޔަ5އަަހަރުގެ ތެރޭގައި މިފަދަ 60 އޮޕަރޭޝަން ކޮށްފައިވާ ކަމަށެވެ.\nއޭނާ ވިދާޅުވި ގޮތުގައި، ބްރެއިން ސަރޖަރީ ކުރަމުންދާއިރު، ބަލި މީހާ މޮނީޓަރ ކުރުމަށާއި ބްރެއިން މަސައްކަތްކުރާ ގޮތް މޮނީޓަރ ކުރުމުގެ ގޮތުން، ބަލި މީހާ ލައްވައި މިފަދަ ބައެއްކަންކަން ކުރުވަމުންދާ ކަމަށެވެ. އަދި ބަލި މީހާ ލައްވާ މިފަދަ ހަރަކާތްތައް ހިންގަމުން ގެންދަނީ، ކުރަމުންދާ އޮޕަރޭޝަންތަކާ ގުޅޭގޮތަށް ބަލާފައި ކަމަށް ވެސް ޑޮކްޓަރު ވިދާޅުވިއެވެ. އެގޮތުން ސިކުނޑީގެ އެކިބައިތަކުގެ އޮޕަރޭޝަންތައް ކުރާއިރު، އެ އޮޕަރޭޝަނަކާ ގުޅޭގޮތަށް، އެކި ހަަރަކާތްތައް ބަލި މީހާ ލައްވާ ކުރުވަމުންދާ ކަމަށް ވެސް ޑޮކްޓަރ ވިދާޅުވިއެވެ.\nއެގޮތުން ސަރޖަން، ރޮބާޓޯ ޓްރިގްނަނި ވިދާޅުވީ، އިޓަލީގެ 60 އަހަރުގެ އެ އަންހެން މީހާގެ މިއޮޕަރޭޝަނަކީ، ސިކުނޑީގެ ވާއަތް ފަރާތު ޓެމްޕޯރަލް ލޯބްސްގައި އުފެދިފައިވާ ޓިއުމަރެއް ނެގުމަށް ކުރި އޮޕަރޭޝަނެއް ކަމަށެވެ.


Noorul-islam.NET :: މަންމަ އަހަންނަށް ޙަޤީޤަތް އޮޅުވައިލީއެވެ.\nމަންމަ އަހަންނަށް ޙަޤީޤަތް އޮޅުވައިލީއެވެ.\nތާރީޚް: 25 ސެޕްޓެމްބަރ 2010\nމިއީ އަޅުގަނޑު ދަތުރެއްގެ މަތީގައި ބަލާލަން ލިބުނު ފޮތަކުން ކިޔާލި ވާހަކައެކެވެ. ވަރަށް އަސަރުގަދަ ވާހަކައެކެވެ. ޙަޤީޤީ ވާހަކައެކެވެ. ވާހަކައިގައި ދަރިފުޅުވަނީ މަންމަގެ ޝަކުވާ ކޮށްފައެވެ. އަށްފަހަރު މަތީން މަންމަ ދަރިފުޅުގާތު ދޮގުހެދީތީއެވެ. ދަރިފުޅަށް ކަމުގެ ޙަޤީޤަށް އޮޅުވާލީތީއެވެ. އެންމެފަހުން ދަރިފުޅު އެކަމާ ހިތާމަކުރަންޖެހުނީއެވެ. މަންމަގެ މިދޮގުތަކުން ދަރިފުޅު ކިތަންމެ ހިތާމަތަކެއް ކުރިކަމުގައި ވިއަސް، ދަރިފުޅުގެ ހިތުގައި މަންމަގެ ލޯބި ގަދަވީއެވެ. ހިތާމަތަކާއި އަސަރުތައް އިތުރުވީއެވެ. ވާހަކައިން އެނގެނީ މަންމަ ދަރިފުޅަށްޓަކައިވީ ބޮޑެތި ޤުރުބާނީ ތަކެވެ. މިއީ ޤުދުރަތުގެ ނިޔާ މިމަންމައާ ދޭތެރޭ ކުރިގޮތެވެ. ދަރިފުޅަށްޓަކައި މަންމަވީ ޤުރުބާނީތަކަކީ ޙަޔާތެއްގައި އެއްއިންސާނަކު އަނެއް އިންސާނަކަށްޓަކައި ނުވާނެ ޤުރުބާނީތަކެކެވެ. މިފަދަ ޤުރުބާނީތަކެއް ވެވޭނީ އެމީހެއްގެ ހިތަށް ﷲ މައިވަންތަކަމާއި ބަފައިވަންތަކުގެ ފުރިހަމަ ކުލުނު ލެއްވި މީހަކަށް އެކަންޏެވެ. މިއީ އެނޫން މީހަކަށް ކުރެވޭނޭ ކަމެއް ނޫނެވެ. ތިރީގައި މިވަނީ މިދެންނެވި މަންމައާއި ދަރިފުޅުގެ ވޭނީ އަސަރުން ފުރިފައިވަ ރީތި ވާހަކައެވެ. ކިޔާލައްވާށެވެ! ޢިބްރަތެއް ޙާޞިލްކުރަށްވާށެވެ! ވާހަކަ ލިޔެ ނިމުނުއިރު އަޅުގަނޑުގެ ދެލޯހުރީ ފެންކަޅިވެފައެވެ. ލޯމަރާލުމުން ފައިބަންފެށީ ފެނެވެ. ކުރިއަސަރެއްގެ ބޮޑުކަމުންނެވެ. ވާހަކަ ކިޔައިލަމާތޯއެވެ؟ <?xml:namespace prefix = "o" ns = "urn:schemas-microsoft-com:office:office" />\nއަހަރެންގެ ލޯބިވާ މަންމައެވެ. އަހަންނަށް ކަމުގެ ޙަޤީޤަތް އޮޅުވައިލީއެވެ. ދުވަހަކުވެސް އަހަރެންގެ ގާތު އެކަމާމެދު ތެދުނުބުނެއެވެ. އަށްފަހަރުމަތިން އަހަރެންގެ ގާތު ދޮގު ހެދިއެވެ.\nވާހަކައަށް ފެށުނީ އަހަރެން އުފަންވުމާ ގުޅިގެންނެވެ. އިންތިހާއަށް ފަޤީރުކަމަށް ގެނބިފައިވާ ޢާއިލާއެކެވެ. އަހަންނަކީ ޢާއިލާއަށް ލިބުނު ހަމައެކަނި ދަރިފުޅެވެ. އަހަރެމެން އަތަކު ކާނެއެއްޗެއް ގިނަ ފަހަރަކު ނުހުރެއެވެ. ބައެއް ފަހަރު ކާނެ ބަތްފުކެއް ލިބޭދުވަހަކުން ކާލައިގެން އެނޫންވަގުތުތަކުގައި އަހަރެމެންތިބެނީ ބަނޑުހައިހޫނުކަން ހިނދުވާލައިގެންނެވެ.\nކާއިރު ގިނަފަހަރު މަންމަ ހަދާގޮތަކީ އޭނާއަށްވާބައި ވެސް އަހަންނަށް ދެނީއެވެ. އެއީ ލިބިފައިއޮތް އެތިކޮޅު މަދުކަމުންނެވެ. އަހަރެންގެ ތަށްޓަށް ބަތް އަޅާދޭ ވަގުތު މަންމަ ބުނެއެވެ. ދަރިފުޅާއެވެ. ބަތްކޮޅު މުޅިން ހުސްކޮށްލާށެވެ. މަންނަ ބަނޑުހައެއް ނުވެއެވެ. މިއީ މަންމަގެ ފުރަތަމަ ދޮގެވެ.\nއަހަރެމެންގެ ގެ ހުންނަނީ އައްސޭރިފަށުގައެވެ. މިހާރު އަހަރެން ކުޑަކޮށް ބޮޑުވެސް ވެއްޖެއެވެ. ކޮންމެ ދުވަހަކު ގޭގެ މަސައްކަތުން ނިމިގެން މަންމަ މޫދުކާރިއަށް ގޮސް، މޫދަށް ނަނު އެއްލާލައެވެ. މަންމަ އަހަންނަށް މަސްކާންދޭ ހިތް ވެއެވެ. އެއީ އަހަރެން ރަނގަޅަށް ކައިގެން ބޮޑުވާނެތީ، އެކަމުގެ އުއްމީދުގައެވެ. އަހަރެންވެސް މަންމައާއެކު ދަމެވެ. އެއްދުވަހަކު މަންމައަށް ވަރަށް ބޮޑު ދެމަސް ބޭނުނެވެ. މަންމަ މަސް ކައްކައިގެން އައިސް މަސްތަށި އަހަރެންގެ ކުރިމަތީގައި ބަހައްޓައިފިއެވެ.\nއަހަންނަށް ފަރުމަސް ވަރަށް މީރެވެ. އަހަރެން މަޑުމަޑުން ކަމުންގޮސް ފުރަތަމަ މަސް ހުސްކޮށްލައިފީމެވެ. މަންމަ އަހަރެން ކާފައި ދޫކޮށްލާ ކަށިކޮޅުހާވާލައިގެން އޭގައި ހުންނަ މަސްކޮޅު ކަމުންދިޔައެވެ. އަހަރެން މިކަމާ ވަރަށް ދެރަވިއެވެ. އަހަރެން އަނެއް މަސް މަންމައާ ގާތަށް ކާރިކޮށްލީމެވެ. އަދި މަންމަ ރަނގަޅަށް މަސްކާށޭ ބުނެފީމެވެ. މަންމަގެ އާދަމަތީން ވަގުތުން އަހަރެންގެ ގާތުގައި މަންމަ ބުނެލިއެވެ. ދަރިފުޅާއެވެ! މިމަސްވެސް ކައިލާށެވެ! މަންމައަށް ފަރުމަސް މީރުނޫންކަން ދަރިފުޅަށް ވެސް އެނގޭނެނޫންހެއްޔެވެ! މިއީ މަންމަގެ ދެވަނަ ދޮގެވެ.\nދެން އަހަރެން އަނެއްކާވެސް ކުޑަކޮށް ބޮޑުވެއްޖެއެވެ. އަހަރެން މަދްރަސާއަށްދާ އުމުރަށް އެޅިއްޖެއެވެ. އެކަމަކު މަންމަގެ އަތަކު އަހަރެން މަދްރަސާއަށް ވައްދައިގެން ޚަރަދުކުރާނެ ފައިސާއެއް ނެތެވެ.\nއެއްދުވަހަކު މަންމަ ބާޒާރަށް ދިޔައެވެ. ހެދުން ވިއްކާ ފިހާރައަކަށް ގޮސް، އެފިހާރައިގެ ސޭޓަށް ޙާލު ބަޔާންކޮށް މަގުމަތީގައި ވިއްކައި ހަދާނެ ހެދުންކޮޅެއް އަތުލައިފިއެވެ. ހެދުން ވިއްކާފައި ސޭޓަށް ފައިސާ ދައްކާގޮތަށެވެ. ފިހާރައިގެ ސޭޓަކަށް އިނީވެސް އަންހެނެކެވެ. މިސޭޓް މިކަމާ އެއްބަސްވެ މަންމައަށް ހެދުންތަކެއް ދީފިއެވެ.\nމަންމަ ކޮންމެ ދުވަހަކުވެސް މިހެދުން ވިއްކަން ދެއެވެ. މަގުމަތިންދާ އަންހެންވެރިންނަށް އެހެދުންދައްކާފައި އެމީހުންނަށް ވިއްކަނީއެވެ. ބައެއް ގޭގެއަށް ގޮސް ހެދުމެއްގަނޭތޯ އަހައިވެސް ހަދަނީއެވެ. އެއްރޭ މަންމަ ގެއަށް ނައިސް ވަރަށް ލަސްވެއްޖެއެވެ. ވަރަށް ވިއްސާރަ ރެއެކެވެ. އަހަރެން ގޭގައި އިނދެގެން މަންމަ އާދޭތޯ ދިގު އިންތިޒާރެއް ކޮށްފީމެވެ. ދެން މަންމަ ފެނޭތޯ ގެއާކައިރި ގޯޅިތަކުގައި ހިނގާލަން ނިކުތީމެވެ. އަހަންނަށް ފެނުނީ މަންމަ ހެދުންތައް ހިފައިގެން ގޭގޭގެ ދޮރުތަކުގައި ޓަކިދެމުން، ހެދުން ގަންނާނެތޯ އަހަމުން ދާތަނެވެ. އަހަރެން ފެނުމާއެކު މަންމަ ބުނެލިއެވެ. ދަރިފުޅާއެވެ! އަވަހަށް ގެއަށްދަމާ ހިނގާށެވެ! މިހާރު ވަރަށް ލަސްވެސް ވެއްޖެއެވެ. މާބޮޑަށް ލަސްވެއްޖެއެވެ. މިރެއަކީ ވަރަށް ފިނިވެސް ރެއެކެވެ. ދެން މާދަން ހެދުނު އަވަހަށް މަސައްކަތު ނިކުންނާނީއެވެ. ދެން މަންމަ އަހަންނަށް ބަލާފައި ހިނިތުންވެލިއެވެ. އަދި ބުނެލިއެވެ. ދަރިފުޅާއެވެ! މަންމަ ވަރުބައްޔެއްނުވެއެވެ. މަންމަގެ ތިންވަނަ ދޮގަކީ މިއީއެވެ.\nއަހަރެން މަދްރަސާއަށް ވައްދައިފިއެވެ. މަދްރަސާގެ އެއަހަރުގެ ފަހު އިމްތިޙާނު ނިމުނު ދުވަހު އަހަރެންނާއެކު މަންމަ މަދްރަސާއަށް ދިއުމަށް އަހަރެން މަންމަގާތު ބުނެ ބޮޑާހޭކީމެވެ. މަންމަ އަހަންނާއެކު ދިޔައެވެ. އަހަރެން ސްކޫލުތެރެއަށް ވަނުމުން މަންމަ ގަދަ އަވީގައި އަހަރެން ނިކުންނަންދެން އިންތިޒާރުގައި މަގުމަތީ އިނެވެ. ރަނގަބީލުގެ އަޑުއިވުމާކު އިމްތިޙާނު ނިމިގެން އަހަރެން ނިކުމެ، އަވަހަށް މަންމަ ގާތަށް ދިޔައިމެވެ. މަންމަ އަހަރެންގެ ގައިގައި ބައްދައިގަނެ އޮޅުލައިގެންފިއެވެ. އަދި މާތް ﷲ އިރާދަކުރެއްވިއްޔާ އަހަރެންގެ ދަރިފުޅު ރަނގަޅަށް ފާސްވާނެއޭ ބުނެ، އަހަންނަށް ހިތްވަރުދީ ހިތްހަމަ ޖައްސައިދިނެވެ. އަދި މަންމަގެ އަތުގައި އޮތް ޖޫސްޕަކެޓެއް އަހަންނަށް ދިއްކޮއްލިއެވެ. އެއީ އަހަރެން ނިކުތުމުން އަހަންނަށް ދޭން މަންމަ ގަނެފައިއޮތް ޕަކެޓެކެވެ. އަހަރެން ވަރަށް ފެންބޮވައިގެންފައިވާތީ އަވަހަށް ޕެކެޓް ބޯންފަށައިފީމެވެ. އަހަރެންގެ ހިތަށް ވަރަށް ހިތްހަމަޖެހުން ލިބުނެވެ. އަނގަހިއްކުންވެސް ފިލައިގެންދިޔައެވެ. ނަމަވެސް އަހެރެން ނިކުތުމުން މަންމަ އޮޅުގަތް ވަރަށްވުރެން ބޮޑަކަށް، މިކަމަކުން ހިތްހަމަ ނުޖެހުން އިތުރު ވެގެނެއްނުދެއެވެ.\nޕެކެޓް ބޮމުން އަހަންނަށް މަންމަގެ މޫނަށް ބަލާލެވުނެވެ. މަންމަގެ ގައިން އޮށްދާ ހިއްލަނީއެވެ. މޫނުންވެސް ދާތައް އޮހޮރެނީއެވެ. ވަރަށް ވަރުބަލިހެންވެސް ހީވެއެވެ. އަހަރެން އަވަހަށް މަންމައަށް ޖޫސް ޕެކެޓް ދިއްކޮށްލީމެވެ. އަދި ބުނީމެވެ. ނިކަން ބޮއިލަބަލާށެވެ! ވަރަށް މީރެވެ. މަންމަ ވަގުތުން ބުންޏެވެ! ދަރިފުޅާއެވެ. ޕެކެޓް ހުސްކޮށްލާށެވެ. މަންމަގެ އަނގަ ނުހިއްކައެވެ. މަންމަ ފެންބުއީ ދެންމެއެވެ. މިއީ މަންމަގެ ހަތަރުވަނަ ދޮގެވެ.\nއަހަރެން ވިހައިގެން މާގިނަ ދުވަސްތަކެއް ނުވަނީސް ބައްޕަ ނިޔައުވީއެވެ. އެއިރު ބައްޕަމެންނަކީ ފުދޭވަރެއްގެ ތަނަވަސް ދިރިއުޅުމެއް އުޅެމުން އައި ބައެކެވެ. ބައްޕަ ނިޔައުވުމަށްފަހު، މަންމަ އުޅެމުންދިޔައީ އެކަހެރި ދިރިއުޅުމެއްގައެވެ. ހުވަފަތް އަންހެނެއްގެ ދިރުއުޅުމެކެވެ. ވަރަށް ނިކަމެތިކޮށެވެ. އަޅާލާނެ އެއްވެސް ފަރާތެއް ނެތިއެވެ. އެހެންކަމުން ގޭގެ މުޅި މަސްއޫލިއްޔަތު އެޅިފައި އޮތީހަމައެކަނި މަންމަގެ ބޮލުގައެވެ. މިގޮތުން ގެބެލެހެއްޓުމާއި ގެއަށް ބޭނުންވާ ތަކެތި ހޯދުމަކީވެސް މަންމަގެ މަސްއޫލިއްޔަތަކަށް އޮތީ ވެފައެވެ. މިކަންތައްތައް ފުރިހަމަ ނުވާތީވެ، ވަރަށް ގިނަ ފަހަރަކުމަތިން އަހަރެމެންނަށް ޖެހެނީ ބަނޑުހައިހޫނުކަންމަތީ ރޭތަކާއި ދުވާތައް ކަޑައްތުކުރާށެވެ.\nއަހަރެންގެ ބައްޕަގެ ފަރާތު ބޮޑުބޭބެއަކީ ވަރަށް ރަނގަޅު މީހެކެވެ. ބޮޑުބޭބެ އުޅެނީވެސް އަހަރެމެންގެ ގެއާ ވަރަށް ކައިރީގައެވެ. އެކަމަކު ބޮޑުބޭބެއަކީވެސް އެހާ ތިޔާގި މީހެއްނޫނެވެ. އެހެނަސް ބޮޑުބޭބެއަށް ލިބުނުމިންވަރަކުން އަހަރެމެންނަށް އެހީތެރިކަން ދެއެވެ.\nއަހަރެމެންގެ އަވަށްޓެރިންވެސް އަހަރެމެން ދިރިއުޅެމުންދާ ދަތި ޙާލު ދެކެމުންދެއެވެ. އަހަރެމެންގެ ޙާލު ފެނިއެމީހުން، މަންމަ މީހަކާ އިނުމަށް ނަޞީޙަތްތެރިވެއެވެ. މަންމައަކީވެސް އަދި ޢުމުރުން ވަރަށް ޅަމީހަކަށް ވާތީއެވެ. އެކަމަކު މަންމަ މީހަކާ އިނުމާ ދެކޮޅުހަދައެވެ. އަދި އެމީހުންގެ ގާތުގައި ބުނެއެވެ. އަހަރެން މީހަކާ އިންނަ ހިތެއްނުވެއެވެ. އަދި ލޯބިވެރިއެއްގެ ބޭނުމެއް ނެތެވެ. މިއީ މަންމަގެ ފަސްވަނަ ދޮގެވެ.\nއަހަރެންގެ މަދްރަސީ ދައުރު ނިމިއްޖެއެވެ. ޔުނިވަރސިޓީވެސް ނިންމާލައިފީމެވެ. ކޮންމެވެސް ވަރެއްގެ ރަނގަޅު ވަޒީފާއެއްވެސް އަހަންނަށް ލިބިއްޖެއެވެ. ދެން އެދުވަހު އަހަރެންގެ ހިތަށް އެރިއެވެ. މިއީ ދެން މަންމައަށް އަރާމުލިބޭނެ ދުވަހެވެ. ގޭގެ މަސްއޫލިއްޔަތު އަހަންނަށް އުފުލޭނެ ނޫންހެއްޔެވެ؟ ގެއަށްބޭނުންވާ ޚަރަދު ހޯދަން މަންމައަށް ދެން މަސައްކަތްކުރާކަށް ނުޖެހޭނެއެވެ.\nއެދުވަސްވަރު ހެދުން ހިފައިގެން ގޭގެއަށް ގޮސް ހިނގައި އެތަކެތި ވިއްކާން އުޅޭނެ ވަރަކާއި، ޞިއްޙަތެއްވެސް މަންމަގެ ގައިގައި ނެތުމުން، މަސައްކަތް ބަދަލުކޮށްލިއެވެ. ބާޒާރުމަތީގައި ދުވާރުގައި ފޮތިގަނޑެއް ފަތުރާލައިގެން ތަރުކާރީ ވިއްކާލަން އިންނަނީއެވެ. އަހަރެން މަންމަގާތު ދެން މަންމަ ތިޔަހާ ބުރަ މަސައްކަތް ކުރަންނޫޅޭށޭ ބުނުމުންވެސް މަންމަ އެކަމެއް ދުލެއްނުކުރިއެވެ. ފުރަތަމަ މުސާރަ ނެގިދުވަހު އަހަރެން އައިސް އަހަރެންގެ މުސާރައިން މަންމައާ ޙަވާލުކުރީމެވެ. އޭގައި ހިފުމަށްވެސް މަންމަ އިންކާރުކުރިއެވެ. އަދި ބުނެލިއެވެ. ދަރިފުޅާއެވެ. ތިޔައީ ދަރިފުޅުގެ ފައިސާއެވެ. ދަރިފުޅުގެ މުސްތަޤްބަލަށްޓަކާ ދަރިފުޅުގެ އަތުގައި ތިޔަފައިސާ ރައްކައުކުރާށެވެ. މަންމަގެ އަތުގައި މަންމައަށް ފުދޭވަރަށް ފައިސާ އެބަހުއްޓެވެ. މަންމަގެ ހަވަނަ ދޮގަކީ މިއީއެވެ.\nދެން އަހަރެން ވަޒީފާގައި އުޅެމުން ދެވަނަ ޑިގްރީއަށް ކިޔަވަން ފަށައިފީމެވެ. އަހަރެން އެމްއޭ ނިންމައިފީމެވެ. މުސާރަވެސް ބޮޑުވެއްޖެއެވެ. އަހަރެން އެއިރު މަސައްކަތް ކުރަމުންދިޔައީ ޖަރުމަނުވިލާތުގެ ކުންފުންޏެއްގައެވެ. އެތަނުން އެމީހުންގެ ހެޑްއޮފީހުގައި މަސައްކަތްކުރުމަށް އަހަންނަށް ފުރުޞަތު ދީފިއެވެ. އަހަރެން ޖަރުމަނުވިލާތަށް ދިއުމަށެވެ. އަހަރެން ވަރަށް އުފާވިއެވެ. އަހަންނަށް އައު ޙަޔާތަކަށް ފެށުނުކަމުގެ އުފާވެރިކަން އިޙްސާސްވިއެވެ. ބާއްޖަވެރި ދިރިއުޅުމެގެ ފެށުން ކުރިމަތިވީ ކަމުގެ ޝުޢޫރު ހިތަށް ވެރިވިއެވެ. އަހަރެން ޖަރުމަނަށް ގޮސް އެތާގައި ހަމަޖެހިލައި، ފްލެޓެއް ހޯދުމަށްފަހު، އަހަންނާއެކު އުޅުމަށް އައުމަށް މަންމަގެ ގާތުން އެދުނީމެވެ. އެހެނަސް މަންމަ ޖަވާބުގައި ބުނަނީ މަންނަމަ ދިއުމުން ދަރިފުޅަށް ދަތިވާނެވާހަކައެވެ. އަދި މަންމައަށް އެކަހަލަ މާހައުލެއްގައި އުޅެންވެސް ނޭނގޭނެވާހަކައެވެ. އެއިރުން ދަރިފުޅުގެ މަސައްކަތަށް ބުރޫއަރާނީނޫންހެއްޔެވެ. މިއީ މަންމަ ރުހޭކަމެއް ނޫންކަމަށެވެ. އަދި ބުންޏެވެ. ދަރިފުޅާއެވެ! ތިޔަހާ އުފާވެރި ދިރިއުޅުމެއް އުޅެން މަންމައަށް އާދަވެފައެއް ނެތެވެ. މަންމައަށް ތިޔަފަދަ ދިރިއުޅުން އުޅޭކަށެއް ނޭނގޭނެއެވެ. އާދެ، މިއީ މަންމަގެ ހަތްވަނަ ދޮގެވެ.\nމަންމަގެ ޢުމުރު މައްޗަށް ހިނގައްޖެއެވެ. މުސްކުޅި ޢުމަރަށް އަޅައިފިއެވެ. މަންމަގެ ލޮލުގައި ކެންސަރު ޖެހިއްޖެއެވެ. އެހިނދު މަންމަގެ ގާތުގައި މަންމަގެ ބައްޔަށް ފަރުވާދޭނެ، މަންމައަށް އެހީތެރިކަންދޭނެ މީހަކު ހުރުމީ ކޮންމެހެން ބޭނުންކަމެކެވެ. އަހަރެން ކުރާނީ ކީއްހެއްޔެވެ. އަހަންނާ އަހަރެންގެ ލޯބިވާ މަންމައާ ދެމެދު އެތަކެއް ޤައުމެއްގެ ދުުރުރާސްތާ އެބަހުއްޓެވެ.\nއަހަރެން ހުރިހާ ކަމެއް ދޫކޮށްލައިފީމެވެ. މަންމަ ދެކިލަން މަންމަގެ ގާތަށް ދިޔައިމެވެ. އަހަރެން ދިޔައިރު މަންމައޮތީ ވަރަށް ބަލިޙާލުގައެވެ. އެއިރު ވަނީ އޮޕަރޭޝަނެއްވެސް ކޮށްފައެވެ. އަހަރެން ފެނުމުން މަންމަ ގަދަކަމުން ހިނިތުންވެލިއެވެ. ނަމަވެސް އަހަރެން އެކަމާ އުފަލެއްނުވިއެވެ. އަހަރެންނަށް ވަރަށް އަސަރުކުރިއެވެ. މަންމައޮތީ ވަރަށް އަނަރޫފަވެފައެވެ. މަންމަ ބަލާފައި މީހަކަށް އެއީ މަންމަކަން ނޭގޭހާ ވަރަށް އޮތީ ނިކަމެެތިވެފައެވެ. އެއީ އަހަރެން ކުރީގައި ދުށް މަންމައެއް ނޫނެވެ. މުޅިން ބަދަލުވެއްޖެއެވެ.\nއަހަރެންގެ ލޮލުން ހޯސްލާފައި ކަރުނަ އޮހިގެން އަންނަން ފެށިއެވެ. އިޚްތިޔާރަކާއި ނުލައެވެ. މަންމަ އަހަރެންގެ ހިތްހަމަ ޖައްސައިދޭން އުޅުނެވެ. އަދި ބުނެލިއެވެ. ދަރިފުޅާއެވެ. ނުރޯށެވެ. ހިތާމަ ނުކުރާށެވެ. މަންމައަށް މާބޮޑު ކަމެއް ނުވެއެވެ. މިހާރު ވޭނެއްވެސް ނާޅައެވެ. މިއީ މަންމަގެ އަށްވަނަ ދޮގެވެ. މިހެން ބުނުމާއެކު މަންމަގެ ދެލޯމެރިއްޖެއެވެ. ދެން އެއަށްފަހަކުން ނުހުޅުވުނެވެ. އަބަދަށްޓަކާ ލޯމެރުނީއެވެ.\nމިއީ ތިޔަބޭފުޅުންގެ ތެރޭން ތިމާގެ ޙަޔާތުގައި ތިމާއަށް މަންމަގެ ލޯބިލިބުނު ކޮންމެ މީހަކަށް އަޅުގަނޑުގެ ފަރާތުން ހުށަހަޅާ ހަދިޔާއެކެެވެ. ޢިބްރަތުގެ ފިލާވަޅެކެވެ. ތިޔައިން ކޮންމެ ބޭފުޅަކުވެސް ތިމާގެ މަންމަ ތިމާއާ ވަކިވެ، ތިމާ އެކަމަށް ހިތާމަ ކުރަންޖެހުމުގެ ކުރިން ﷲގެ ޙަޟްރަތުން ތިމާއަށް ލިބިފައިވާ މަންމަގެ ނިޢުމަތަށް ރައްކައުތެރިވާށެވެ! އޭނާގެ ހިތާއި ތިމާގެ ހިތަކީ އެއްހިތަކަށް ވެވޭތޯ މަސައްކަތްކުރާށެވެ!\nމިއީ ތިމާގެ ޙަޔާތުގައި ތިމާގެ ލޯބިވާ މަންމަ ލިބުމުން، ނުވަތަ މަންމަގެ ލޯބި ލިބުމުން މަޙްރޫމުވެފައިވާ ކޮންމެ މީހަކަށް އަޅުގަނޑުގެ ފަރާތުން ދިއްކޮށްލާ އިލްތިމާސުގެ ހަދިޔާއެކެވެ. އަބަދުވެސް ހަނދުމަ ބަހައްޓާށެވެ. އަހަރެމެންނަށްޓަކައި އޭނާ ވީޤުރުބާނީއާއި އުފުލި ބުރަތަކާއި ކެތްކުރި ވޭނީ ކެކުޅުންތަކާމެދު އަބަދުވެސް ހަނދުމަބަހައްޓާށެވެ! އަދި ގިނަގިނައިން މަންމައަށްޓައި ދުޢާކުރާށެވެ. އޭނާގެ ފާފަ ފުއްސަވައިދެއްވުމަށާއި އޭނާއަށް ރަޙްމަތްލެއްވުމަށްއެދި ތާއަބަދު ﷲ އަށް ދަންނަވާށެވެ!\nއޭ މަގޭ ލޯބިވާ މަންމާއެވެ! އަހަރެން މަންމަދެކެ ވަރަށް ލޯބިވަމެވެ. ވަރަށް ލޯބިވަމެވެ.


Rajesh Khanna kairin Dimplel varinuvee keevve?\nރާޖޭޝް ކަންނާ ކައިރިން ޑިމްޕަލް ވަރިނުވީ ކީއްވެ؟\nޑިމްޕަލް އާއި ފިރިމީހާ ރާޖެސްކަންނާ\nރާޖޭޝް ކަންނާ އާއި ޑިމްޕަލް ކަޕާޑިއާ ކައިވެނިކުރީ 1973 ވަނަ އަހަރު އެވެ. އޭރު ރާޖޭޝް ކަންނާއަކީ ސުޕަސްޓާރެކެވެ. ޑިމްޕަލްގެ ފުރަތަމަ ފިލްމު "ބޮބީ" ޝޫޓިން އޭރު ކުރިޔަސް ދިޔަ ނަމަވެސް އޭނާ ކައިވެނި ކުރިކަން ފިލްމުގެ ޕްރޮޑިއުސަރުން ސިއްރު ކޮށްފައި ބޭއްވި އެވެ.\n"ބޮބީ" ރިލީޒް ވުމާއެކު ވަރަށް ގިނަ ޒުވާން ފިރިހެން ކުދިންގެ ހިތްތައް ޑިމްޕަލް އަށް ދިނެވެ. އަދި ޑިމްޕަލްގެ ފޭނުންގެ އަދަދު އެތައް ހާސް ގުނައެއް އިތުރު ވެގެން ދިޔަ އެވެ. ނަމަވެސް ހުރިހާ ފޭނުން މާޔޫސް ކުރުވާފައި ޑިމްޕަލް ކައިވެނި އިއުލާންކޮށް ފިލްމު ކުޅުމާ ވެސް ދުރުވީ އެވެ. އޭނާ ފިލްމު ކުޅެން ފިރިމީހާ ގަބޫލު ނުވީމަ އެވެ.\nޑިމްޕަލް އަށް ވުރެ ރާޖޭޝް ކަންނާ 15 އަހަރު ދޮށްޓެވެ. ނަމަވެސް އެއީ ރާޖޭޝް ކަންނާ ދެކެ ޑިމްޕަލް ވާ ލޯތްބަށް އުނިކަން އައި ކަމަކަށް ނުވި އެވެ. މި ދެ މީހުންގެ ކައިވެންޏަށް ދެ އަންހެން ދަރިން ލިބިފައި ވެއެވެ. ޓްވިންކަލް އާއި ރިންކީ އެވެ. ނަމަވެސް ކެރިއަރާއި ޒުވާންކަން ގުރުބާން ކުރުމަކުން ރާޖޭޝް ކަންނާގެ ހިތް ހަމައެކަނި ޑިމްޕަލް އަށް ހަދިޔާ ކޮށްފައި ބޭއްވުނު ސަބަބަކަށް ނުވި އެވެ. ދެ މީހުންގެ މެދުގައި މައްސަލަތައް ޖެހެން ފެށީ އެހެން އަންހެނުންނާއި ރާޖޭޝް ކަންނާގެ ލޯބީގެ ގުޅުންތަކުގެ ވާހަކަތައް ގިނަ ގިނައިން ދެކެވެން ފެށުމާ އެކުގަ އެވެ.\nއެންމެ ފަހުން ރާޖޭޝް ކަންނާގެ ގެއިން ނުކުމެގެން ޑިމްޕަލް ދިޔައީ އެވެ. ވަރި ނުވިޔަސް ވަކިވެގެންނެވެ.\nރާޖޭޝް ކަންނާ އާ ވަކިވުމަށް ފަހު ޑިމްޕަލް އަނެއްކާވެސް ފިލްމު ކުޅެން ފެށީ އެވެ. އޭނާގެ އެނބުރި އައުން ފާހަގަކުރީ ސަނީ ޑެއޯލް އާއެކު ކުޅުނު "މަންޒިލް މަންޒިލް" އިންނެވެ. އޭގެ ފަހުން ހަމަ ސަނީ އާއެކު "އަރްޖުން" އާއި "އާގް ކާ ގޯލާ" ވެސް ކުޅުނެވެ. މި ތިން ފިލްމުވެސް ވަރަށް ކާމިޔާބުވި އެވެ. އަދި ސަނީ އާއި ޑިމްޕަލްގެ މެދުގައި ލޯބީގެ ގުޅުމެއް އުފެދުނެވެ.\nމިކަން ފަޅާ އަރުވާލީ ސަނީގެ ކުރީގެ ލޯބިވެރިޔާ އަމްރިތާ ސިންގެވެ. ސަނީ އާއި އަމްރިތާ އަކީ "ބޭތާބު" އިން އެކުގައި ބޮލީވުޑަށް ތައާރަފްވީ ދެ އެކްޓަރުންނެވެ. އެ ފިލްމު ކުޅުނު ދުވަސްވަރު މި ދެ އެކްޓަރުންގެ މެދުގައި ވެސް ލޯބީގެ ގުޅުމެއް އޮތީ އުފެދިފަ އެވެ.\nޑިމްޕަލް އާއި ސަނީގެ ގުޅުމާ ބެހޭ ގޮތުން އަމްރިތާ ވަނީ އޭރު ނުކުތް ބައެއް ފިލްމީ މަޖައްލާތަކަށް އިންޓަވިއުތައް ވެސް ދީފަ އެވެ. އަމްރިތާ ބުނީ އޭނާގެ ކޭކު ޑިމްޕަލް އަތުލައިގެން ކާލައިފި ކަމަށެވެ.\nއެންމެ ހެއްވާ ކަމަކީ އަމްރިތާ އާއި ރައްޓެހިވީއިރު ވެސް އަދި ޑިމްޕަލް އާ ގުޅުނުއިރު ވެސް ސަނީގެ އަންބެއް ހުންނަ ކަމެވެ. ނަމަވެސް އޭނާގެ ބައްޕަ ދަރުމެންދުރަ ފަދައިން ގޭގައި އަނބިމީހާ ބަހައްޓާފައި އެމީހުން އުޅެނީ ފިލްމު ސެޓުތަކުގައި ބަތަލާއިންނާ ލޯބިވެގެންނެވެ.\nޑިމްޕަލް އާއި ސަނީ\nސަނީ އާއި ޑިމްޕަލްގެ ގުޅުން ގާތްވެގެން ދިޔަ ދިޔައިނުން ގޮސް ޑީމްޕަލްގެ ދެ ދަރިން ކަމަށްވާ ޓްވިންކަލް އާއި ރިންކޭ ސަނީ އަށް ޗޯޓޭ ޕާޕާ (ކުޑަ ބައްޕަ) އޭ ކިޔާފައި މުޚާތަބު ކުރަން ފެށި އެވެ. އަދި މީގެ އަހަރުތަކެއް ކުރިން ޑިމްޕަލްގެ ކޮއްކޮ ސިމްޕަލް ކަޕާޑިއާ މަރުވުމުން ވެސް ޑިމްޕަލް ކައިރީގައި އޭނާއަށް ހިތްވަރުދޭން ހުރީ ސަނީ އެވެ. އަދި ދާދިފަހުން ވެސް މި ދެ އެކްޓަރުން ލަންޑަނުގައި ތިއްބާ ޕަޕަރާޒީން ނަގާފައިވާ ފޮޓޯތަކެއް ލީކުވެފައި ވެއެވެ.\nރާޖޭޝް ކަންނާ މަރުވިއިރު ވެސް ޑިމްޕަލް އާއި އޭނާގެ ކައިވެނި ނުރޫޅެ އެވެ. ދެ މީހުން ވަކިން އުޅުނަސް ވަރިއެއް ނުކުރެ އެވެ. ޑިމްޕަލް ބުނަނީ އިތުރު މީހަކާ ކައިވެނި ކުރަން ބޭނުން ނުވާތީ ކޮންމެހެން ވަރި ކުރުމުގެ ބޭނުމެއް ނެތީމަ ވަރި ނުވީމަ ކަމަށެވެ. އަދި ކުދިންނަށް އެކުދިންގެ ބައްޕަ އާއި މަންމަ ވަކި ނުވާކަން ދައްކަން ބޭނުންވާތީ އެކަން ނުކުރީ ކަމަށެވެ. އެހެން ނޫންނަސް އެހެން މީހެއްގެ ފިރިއަކާ ލޯބީގެ ގޮތުން ގުޅިގެން އުޅޭއިރު ކޮންމެހެން މިކަން މާ މުހިއްމެއް ވެސް ނޫންތާ އެވެ. ބޮލީވުޑް ތަރިންގެ ލޯބީގެ ވާހަކަތައް އެމީހުންގެ ފިލްމުތައްހާ ޝައުގުވެރިވެފައި ހެއްވައީ މިހެންވީމަ އެވެ.


Keiytherikamuge hunaru - dhariyakah dheveyne emme bodu eh hadhiyaa | Mihaaru\nކުޑަކުދިންގެ މުސްތަގުބަލް އުޖާލާކުރަން ކުޑައިރުއްސުރެ ގިނަ ކަންކަން ދަސްކޮށްދޭން ޖެހޭ\nކެތްތެރިކަމުގެ ހުނަރު – ދަރިއަކަށް ދެވޭނެ އެންމެ ބޮޑު އެއް ހަދިޔާ\n19 މެއި 2017 - 07:083comments\nތުއްތު ކުއްޖަކު ބޮޑުވަމުން އަންނަ އިރު އެކުއްޖާގެ މައިންބަފައިންނާއި، ބެލެނިވެރިން އަދި މުދައްރިސުންގެ ފަރާތުން ކުއްޖާ އަށް ދެވޭނެ އެންމެ އަގުބޮޑު އެއް ހަދިޔާ އަކީ ކޮބައިކަން އެނގޭ ހެއްޔެވެ؟ އާއެކެވެ. ހަރުދަނާ، ގާބިލު އަދި އުފާވެރި ދިރިއުޅުމަކަށް މަގުފަހި ކޮށްދިނުމަށް ދަރިއެއްގެ ކިބައިގައި ކެތްތެރިކަމުގެ އަގުހުރި ސިފަ އަށަގަތުން ވަރަށް ވެސް މުހިއްމެވެ. މިކަމަށް ހެކިދޭ އެތައް ސަތޭކަ ދިރާސާތައް އެބަ ހުއްޓެވެ. މީގެ މިސާލެއް ހުށަހަޅާނަމެވެ.\nމީގެ ފަންސާހަކަށް އަހަރު ކުރިން ދިރާސާވެރިން ކޮށްފައިވާ ތަހްލީލެއްގައި ހިމެނީ ހަތަރު އަހަރުގެ ކުޑަކުދިންނެވެ. އޭގައި ބައިވެރިވި ކޮންމެ ކުއްޖެއްގެ އަތަށް މެޓައެއް ދިނެވެ. އަދި އެމެޓާ އެކުދިންނަށް ވަގުތުން ކެވިދާނެ ކަމުގެ އިޝާރާތް ވެސް ކުރި އެވެ. އެކަމަކު، މެޓާ ނުކައި ވިހި މިނެޓު ވަންދެން މަޑުކޮށްފި ނަމަ އިތުރު މެޓައެއް ލިބުމުގެ ފުރުސަތު އޮތް ކަމަށް އެކުދިން ގާތު ބުނެވުނެވެ. ކޮންމެއަކަސް، އެތަނުން ބައެއް ކުދިން ވަގުތުން މެޓާ ކާލި އެވެ. ބާކީ ތިބި ކުދިން މަޑުކުރީ ވިހި މިނެޓު ފަހުން އިތުރު މެޓައެއް ހޯދުމުގެ އިންތިޒާރުގަ އެވެ. މި ދިރާސާގެ ނަތީޖާތަކުން އާދަޔާ ހިލާފު ކަންތައްތަކެއް ހޯދުނެވެ.\nދިރާސާގައި ބޭނުންކުރި ހުރިހާ ކުދިން ވެސް ބޮޑުވަންދެން އެމީހުންގެ ދިރިއުޅުން ވަރަށް ގާތުން ދިރާސާވެރިން ބަލަމުން ދިޔަ އެވެ. އެކުދިންގެ ތެރެއިން ފުރަތަމަ ދިން މެޓާ ނުކައި ވިހި މިނެޓު ވަންދެން މަޑުކުރި ކުދިން ކިޔެވުމުގައި ރަނގަޅު ވަނަތައް ހޯދި އެވެ. ތައުލީމީ ހަޔާތް ނިމިގެން ދިރިއުޅުމެއް ފެށިއިރު ރަނގަޅު ދަރަޖައިގެ ވަޒީފާތަކަށް ވެސް ދިޔަ އެވެ. އެމީހުންގެ ޒަވާޖީ ހަޔާތް ވެސް އެހާމެ ބާއްޖަވެރި އެވެ. އަދި، ފުރަތަމަ މެޓާ ވަގުތުން ކާލަން ހިޔާރުކުރި ކުދިންނާ ހިލާފަށް، ޖުމްލަ ގޮތެއްގައި އެމީހުންގެ ދިރިއުޅުން ހުރިހާ ގޮތަކުން ވެސް ބާއްޖަވެރި އެވެ.\nމިދެންނެވި ދިރާސާ އެހެނިހެން ތަފާތު ގޮތްގޮތަށް ވެސް ތަކުރާރު ކޮށްފައިވެ އެވެ. އަދި ނަތީޖާ ވެސް ހަމަ އެއް ގޮތެވެ. އެއީ، ކަންކަމުގައި ކެތްތެރިކަން ކުރިއަށް ނެރޭ މީހުންނަކީ ކާމިޔާބު މީހުންނެވެ. ކެތްތެރިކަމަކީ ތުއްތު އިރުން ފެށިގެން ދަރިފުޅު ކިބައިގައި އަށަގަންނަވަން ޖެހޭ މުހިންމު ހުނަރެކެވެ. އަދި ބައެއް ކުދިންނަކީ ތަބީއީ ގޮތުން ކެތްތެރިކަމުގެ މިންވަރު ދަށް ކުދިން ކަމުން، އެކަމަށް މައިންބަފައިން ހުށިޔާރުވެ، ވަކިން ހާއްސަކޮށް އެފަދަ ކުދިން ގައި މި މުހިއްމު ހުނަރުގެ ވަކި ހިއްޕަން މަސައްކަތް ކުރަން ޖެހޭނެ އެވެ.\nކުއްޖެއްގެ ކިބައިގައި ކެތްތެރިކަން އަށަގަނުވަން އަމަލީ ގޮތުން ކުރެވިދާނެ ކަންތައްތަކެއް ވެސް ވެއެވެ. މިސާލަކަށް، ތުއްތު ކުއްޖަކު ކުޅޭ އެއްޗެއް ނުވަތަ ކާއެއްޗެއް ބޭނުންވެގެން ރޯން ފެށުމުން އެއް މިނެޓު ނުވަތަ ދެމިނެޓު ވަންދެން އެ އެއްޗަކަށް މަޑުކުރަން ބުނެވިދާނެ އެވެ. ކުދިން ގުޅިގެން ކުރާ ކަންތަކުގައި، މިސާލަކަށް ކުޅޭ ކުޅިވަރެއްގައި، އެކުއްޖެއްގެ ވަގުތު ޖެހެންދެން މަޑުކުރަން ބާރު އެޅިދާނެ އެވެ. މީރު ކާނާއަކަށް ކުއްޖާ އެދޭ ވަގުތު، ފުރަތަމަ މުހިއްމު މަސައްކަތެއް ނުވަތަ ފިލާވަޅެއް ނިންމަން ހުށަހެޅިދާނެ އެވެ. ބޭނުންވާ މުހިއްމު އަދި އަގުބޮޑު އެއްޗެއް ގަންނަން އަމިއްލަ އަށް މަޑުމަޑުން ފައިސާ އެއްކުރަން ކުއްޖާ އަށް ދަސްކޮށް ދެވިދާނެވެ. ފަރުލު ފަސްނަމާދު ގަޑިންގަޑިއަށް އަދާކުރަން ހަނދާން ކޮށްދޭށެވެ. ހުސް އަތާ، އެއްވެސް ކަމެއް ނުކޮށް އެކަނި ތަނެއްގައި ކޮންމެ ދުވަހަކު ވެސް ވަގުތު ކޮޅެއް ހޭދަކޮށްލަން ކުއްޖާއަށް ބާރު އެޅިދާނެ އެވެ. މިއީ ކެތްތެރިކަން އިސްކުރަން ހައްތާ ވެސް ބޭނުން ކުރެވިދާނެ އުކުޅުތަކެވެ.\nކޮންމެއަކަސް، ޒަމާނީ ތަފާތު ވަސީލަތްތަކާއި ދިރިއުޅުމަށް މިހާރު މި އަންނަ ބަދަލުތަކާ އެކު، އަޅުގަނޑުމެން އިންސާނުން މިދަނީ ވަގުތީ އުފާތައް ހޯދުމަށް ދޭ ސަމާލުކަން ބޮޑުވަމުންނެވެ. މިއީ ގަބޫލުކުރަން ޖެހޭ ހަގީގަތެކެވެ. މިއީ ސާދާ ދިރިއުޅުމަކަށް މަގުފަހި ކުރުމަށް މިއަދު ބޮޑެތި މީހުންނަށް ވެސް އޮތް ބޮޑު ގޮންޖެހުމެކެވެ. އެހެންކަމުން، ތިމާގެ އަމިއްލަ ދިރިއުޅުމުން ކެތްތެރިކަމުގެ މިސާލު ދައްކަމުން ތުއްތު ކުދިން ވެސް އެމަގުން ހިންގަން ވަރަށް ބޮޑަށް ބާރު އަޅަން މިއަދު އެބަ ޖެހެ އެވެ.\nއިތުރު ލިޔުންތައް ޕްރޮފެސަރު އުގެއިލްގެ ހިޔާލު ކުޑަކުދިން


ޑިޕާޓްމަންޓް: ބިޒްނަސް ޑިވަލޮޕްމަންޓް، ސޭލްސް އެންޑް މާރކެޓިންގ\n- މަޤާމާއި ގުޅޭ ދާއިރާއަކުން މާސްޓާރސް ޑިގްރީއެއް ހާސިލްކޮށްފައިވުމާއެކު، މި ދާއިރާގައި4އަހަރު ދުވަހުގެ ތަޖުރިބާ ލިބިފައިވުން\n- މަޤާމާއި ގުޅޭ ދާއިރާއަކުން ފުރަތަމަ ޑިގްރީ ހާސިލުކޮށްފައިވުމާއިއެކު، މި ދާއިރާގައި6އަހަރު ދުވަހުގެ ތަޖުރިބާ ލިބިފައިވުން\n- ބިޒްނަސް ޑިވަލޮޕްމަންޓް، ސޭލްސް އެންޑް މާރކެޓިންގ ޑިޕާޓްމަންޓުގެ އެންމެ އިސްވެރިޔާގެ ގޮތުން، ޑިޕާޓްމަންޓުގެ މަސައްކަތާއި މުވައްޒަފުންގެ ކަންތައްތައް ބަލަހައްޓައި، ފޯރުކޮށްދޭންޖެހޭ އިރުޝާދުތައް ދިނުން\n- ކޯޕަރޭޝަނުގެ އަމާޒާއި ތަސައްވުރަށް ވާސިލްވުމުގެ ގޮތުން ބިޒްނަސް ޑިވެލޮޕްމަންޓް، ސޭލްސް އެންޑް މާރކެޓިންގއިން ކުރަންޖެހޭ މަސައްކަތްތައް ރާވައި ހިންގުން.\n- ކޯޕަރޭޝަނުން ހިންގުމަށް ނިންމާ ކޮމާޝިއަލް ޕްރޮޖެކްޓުތައް ރާވައި ހިންގުމުގައި އެހީތެރިވެދިނުން.\n- ކުންފުނިން ކުރިއަށް ގެންދިއުމަށް ރާވާ ކޮމާޝިއަލް ޕްރޮޖެކްޓުތަކަށް އިންވެސްޓަރުން ހޯދުމާއި، އެ ފަރާތްތަކާއި ކޯޕަރޭޝަންގެ ފަރާތުން މުޢާމަލާތުކޮށް ނެގޯޝިއޭޓްކުރުން.\n- އިސްވެރިންގެ ލަފާގެމަތިން، ދުރު މުސްތަޤުބަލުގައި ކުންފުނީގެ ލަނޑުދަނޑިތައް ބިނާކުރުމާއިއެކު އެލަނޑުދަނޑިތަކަށް ޢަމަލީ ސިފަ ގެނައުމަށް ކުރަންޖެހޭ މަސައްކަތްތައް ކުރުން.\n- ކުންފުނީގެ ޕްރޮޑަކްޓްތަކަށް އަގު ކަނޑައެޅުމަށާއި ބަޖެޓުގެ ކަންކަންކުރުމަށްޓަކައި އެކަށީގެންވާ ފައިނޭންޝިއަލް ސްކިލްސް ހުރުން.\n- ދިރާސާކުރުމާއި، މުރާޖާ ކުރުމުގެ ޤާބިލުކަން ހުރުމާއިއެކު، މާކެޓިން ޑޭޓާ އަނަލައިޒްކޮށް ރިޕޯޓުކުރުމުގެ ޤާބިލުކަން ހުރުން\n- އެމް.އެސް. އޮފީސް ޕެކޭޖް އަދި ކޮރަލް ޑުރޯ ބޭނުންކުރަން އެނގުން.\n- މިވަޒީފާއަށް މީހުން ހޮވުމުގައި މަޤާމާއި ގުޅޭ ދާއިރާއެއްގައި މަސައްކަތުގެ ތަޖުރިބާ ލިބިފައިވާ ފަރާތްތަކަށް އިސްކަންދެވޭނެ.\nއަސާސީ މުސާރަ: 13،500.00ރ އާއި 19،960.00 އާ ދެމެދު.\nޖުމުލަ ޕެކޭޖް (އެލަވަންސްތަކާއެކު): 23,440.00އާއި 27,115.00 އާ ދެމެދު


Phonah gulhey, phone nunagaa e'ee kievve?\nގްރީން ޓެކްސް ފަންޑުން ހިންގާ ފުރަތަމަ ޕްރޮޖެކްޓް އައްޑޫއާއި ފުވައްމުލަކުގައި\nމާލެ ސަރަހައްދުގައި ބޯހިޔާވަހިކަމުގެ ބިޔަ މަޝްރޫއެއް ފައްޓަވަނީ\nފޯނަށް ގުޅޭ، ފޯނު ނުނަގާ. އެއީ ކީއްވެ؟\nއުމުރަކަށް ބެލުމެއް ނެތެވެ. ޖިންސަކަށް ބެލުމެއް ނެތެވެ. ކޮންމެ މީހެއްގެ އަތުގައި ސްމާޓް ފޯނެއް އޮވެއެވެ. ފޯނެއް ނެތިއްޔާ އެއީ 'ކަޑަ' މީހެކެވެ. އަދި އެންމެ ފަހުގެ ސްމާޓް ފޯނެއް ނެތިއްޔާ ހިތްހަމަ ނުޖެހެއެވެ. މިއީ ދިވެހިންގެ އާދައެވެ. އެހެންކަމުން އަވައްޓެރި ގިނަ ގައުމުތަކުގެ މީހުން ދެކޭ ގޮތުގައި ދިވެހިންނަކީ ވަރަށް ފުދުންތެރި ބައެކެވެ. އަދި އެންމެ ފަހުގެ އުފެއްދުންތަކާއި ވަރަށް ރައްޓެހި ބައެކެވެ.\nދިވެހިންގެ ފޯރުންތެރިކަމާއި، އާއުފެއްދުންތަކަށް ހޭނޭ މިންވަރަކީ އާކަމެއް ނޫނެވެ. އަދި އެންމެ ފަހުގެ އުފެއްދުންތައް އެންމެ ފުރަތަމަ ބޭނުންކުރާ ބަޔަކަށް ދިވެހިންވާކަމީ ވެސް އާކަމެއް ނޫނެވެ. ނަމަވެސް އެހެންފަރާތް ތަކުގެ ކުރިމަތީގައި ދިވެހިން ލަދުގަންނަން ޖެހޭ އެންމެ ބޮޑު އެއް ސަބަބަކީ އެވެރިންގެ ގައިގައި ހުންނަ ނުރަނގަޅު ސިފަތަކެވެ. ދިވެހިން އަމިއްލަ ނަފްސު ދެކެވެސް ހިތްހަމަ ނުޖެހޭ އެންމެ ބޮޑު އެއް ސަބަބަކީ މިއީ އެވެ.\nފޯނަކީ ދިވެހިންގެ ދިރިއުޅުމުގެ އެއްބައޭ ބުނުމުން ދެބަސްވާނެ ހަމަ އެކަކު ވެސް ނުހުންނާނެއެވެ. އަދި ފޯނާ ނުލާ އެންމެ ދުވަހެއް ވެސް ހޭދަކޮށްލުމަކީ ހެވިލާފައި ކޮށްލެވޭނެ ކަމެއް ނޫނެވެ. ނަމަވެސް އެނގޭހެއްޔެވެ؟ ދިވެހިންނަކީ ފޯނާއި ވަރަށް ދުރުބައެކެވެ. މިކަން އަޖުމަބަލާލުމަށް މީހަކަށް ގުޅާލަބަލާށެވެ. ވަރަށް މަދު ފަހަރެއްގައި ނޫނީ ފޯނަށް ޖަވާބު ނުދޭނެއެވެ. ފޯނަށް ޖަވާބު ނުދެނީ ކީއްވެގެން ހެއްޔެވެ؟\nގިނަ މީހުން ދެކޭގޮތުގައި ދިވެހިންނަކީ ވަރަށް 'ބިޒީ' ބައެކެވެ. އެހެންކަމުން ގިނަ ފަހަރަށް އާއިލާމީހުންނާއި، ރައްޓެހިންނާއި، އެކުގައި އުޅޭ މީހުންނަށް ވަގުތު ހުސްކުރުމަކީ ވަރަށް ދަތިކަމެކެވެ. ހަމަ އެއާއި އެކު އެއިން މީހަކު ފޯނަށް ގުޅާލިޔަސް އެފޯނަށް ޖަވާބު ދިނުމަކީ އުނދަގޫކަމެކެވެ. އެހެންނަމަވެސް މިއީ ހަމަ ހަގީގަތް ހެއްޔެވެ. ދިވެހިން ހަމަ އެހާވެސް 'ބިޒީ' ހެއްޔެވެ؟ ނޫނީ ހަމަ ގަސްތުގައި ޖަވާބު ނުދެނީ ހެއްޔެވެ؟ ޖަވާބު ދޭން ބޭނުން ނުވަނީ ހެއްޔެވެ؟\nގިނަ ފަހަރަށް އެކަކު އަނެކަކަށް ގުޅާނީ ކޮންމެވެސް ވާހަކައެއް ބުނުމަށް ނުވަތަ ވާހަކައެއް އެހުމަށެވެ. އެހެންގޮތަކަށް ބުނާނަމަ ނޭނގޭ އެއްޗެއް ހިއްސާކުރުމަށެވެ. މުހިއްމު ކަމެއްގައި ނޫން ގޮތަކަށް އެކަކު އަނެކަކަށް ގުޅާ މީހުން މަދެވެ. ނަމަވެސް ދެން ފެނިގެން ދާ މަންޒަރަކީ ގުޅާމީހާއަށް ކިތައްމެ މުހިއްމުވެގެން ގުޅާއިރުވެސް ކޯލް ރައްދުވާ މީހާ އެކަމަށް އަޅާނުލާ ހުރުމެވެ. ގިނަފަހަރުމަތިން ގުޅިޔަސް ޖަވާބު ނުދީ ހުންނަ ހުރުމެވެ. އެމީހަކު އެގުޅަނީ ކޮންކަމަކާއިކަން އެނގޭ ހާލުވެސް އަޅާ ނުލުމެވެ. ނަމަވެސް މިއީ ވަރަށްހުތުރު އަމަލެކެވެ. އަދި ފިނޑި ކަމެކެވެ. އެފަދަ ކަމެއްގެ އިޙްސާސް ކުރެވޭނީ ތިމާ މީހާ މުހިއްމު ކަމެއްގައި މީހަކަށް ގުޅުމުން އެމީހާ އެކޯލަށް ޖަވާބު ނުދިނުމުންނެވެ.\nބައެއް ހާލަތްތަކުގައި މީހަކު ކިތައްމެ މުހިއްމު ކަމެއްގައި ގުޅުމުންވެސް ޖަވާބު ނުދެވިދާނެއެވެ. އެހެންނަމަވެސް އޭގެ އެންމެ ރަނގަޅު ގޮތަކީ ހާލަތު ބަދަލުވުން އެމީހަކަށް އަވަހަށް ގުޅުމެވެ. މީހަކު ދެކެ ހިތްހަމަ ނުޖެހިގެން އެމީހެއްގެ ފޯންކޯލަށް ޖަވާބު ނުދީ ހުންނަ ހުރުމަކީ ތިމާއަށް ލިބެން އޮތް ބޮޑު ނަސީބަކުން ނުވަތަ މުހިއްމު މައުލޫމާތަކުން މަހުރޫމުވުން ކަމަށް ވެސް ވެދާނެއެވެ. އެހެންކަމުން އެފަދަ ނާތަހުޒީބު ކަންކަމުން ދުރުހެލިވުމަކީ ލޯހުޅުވިފައި ހުންނަ މީހުންގެ ސިފައެކެވެ. އަދި ހިތްހަމަ ނުޖެހިފައި ހުންނަ މީހާއަށް ޖަވާބު ދިނުމަކީ އެމީހަކަށް ހިތްހަމަ ޖެހުން ލިބި، ދެމީހުންގެ ދެމެދުގައި އޮންނަ ނުތަނަވަސް ކަން ނައްތާލެވިދާނެ ކަމެކެވެ.\nމީހަކަށް ގުޅުމުން އެމީހަކު ފޯނަށް ޖަވާބު ނުދޭ ކޮންމެ ފަހަރަކީ އެމީހަކު 'ބްލެކް ލިސްޓް' ކޮށްލަން ޖެހޭ ފަހަރެއް ނޫނެވެ. އެކި މީހުން އެކި ހާލަތްތަކުގައި ތިބޭނީ އެކި ގޮތަށެވެ. މީހަކު ނިދާފައި އޮންނަ ވަގުތެއްގައިވެސް ފޯނަށް ޖަވާބު ނުދެވިދާނެއެވެ. މިފަދަ ހާލަތުގައި އެމީހަކާއި މެދު ހިތްހަމަ ނުޖެހުން ގެންނަން ވީއެއް ނޫނެވެ. ނަމަވެސް ތަކުރާރުކޮށް އެފަދަ ގޮތަކަށް ޖަވާބު ނުދޭނަމަ އެއީ ވިސްނަން ޖެހޭ ހާލަތެކެވެ.\nފޯނަކީ މިޒަމާނަށް ބަލާއިރު އެންމެ ގިނަ މުވާސަލާތީ ގުޅުން ބަދަހިވެގެންދާ އެއް ވަސީލަތެވެ. އެހެންކަމުން އެވަސީލަތްތުގެ ބޭނުން ދެފަރާތުން ވެސް ރަނގަޅު ގޮތުގައި ބޭނުން ނުކުރާނަމަ އޭގެ އަސަރު އެންމެންނަށް ވެސް ކުރާނެއެވެ. އެންމެ ފޯންކޯލަކުން ވެސް މީހެއްގެ ދިރިއުޅުމުގެ ހާލަތު އެއްކޮށް ބަދަލުވެދާނެއެވެ. އެހެންކަމުން އަންނަ ކޯލަކަށް ޖަވާބު ނުދިނުމުގެ ކުރިން އަދި އެއްފަހަރު ވިސްނާލާށެވެ.


ޑhevana quarter gai MTCC ah 63 million rufiya ge saafu faidhaa libijje | ThePress\nLast Updated 14:20, 20 September\nދެވަނަ ކުއާޓާގައި އެމްޓީސީސީއަށް 63 މިލިއަން ރުފިޔާގެ ސާފު ފައިދާ ލިބިއްޖެ\n21 July 2021, 15:57\nއެމްޓީސީސީގެ ސީއީއޯ އާދަމް އާޒިމް، މަހާޖައްރާފު ކައިރީ ހުއްޓިލައިގެން\nމި އަހަރުގެ ދެވަނަ ކުއާޓާގައި އެމްޓީސީސީއަށް ސާފު ފައިދާގެ ގޮތުގައި 63 މިލިއަން ރުފިޔާ ލިބިއްޖެއެވެ.\nއެމްޓީސީސީގެ ދެވަނަ ކުއާޓާގެ މާލީ ރިޕޯޓު ދައްކާގޮތުގައި އެ ކުންފުންޏަށް 423 މިލިއަން ރުފިޔާގެ އާމްދަނީއެއް ލިބިފައިވާ އިރު ސާފު ފައިދާގެ ގޮތުގައި ލިބިފައި ވަނީ 63 މިލިއަން ރުފިޔާއެވެ. މި އަހަރުގެ ފުރަތަަމަ ކުއާޓަގައި ވެސް އެ ކުންފުންޏަށް ލިބުނީ 423 މިލިއަން ރުފިޔާގެ އާމްދަނީއެކެވެ. ނަމަވެސް ސާފު ފައިދާގެ ގޮތުގައި ފުރަތަމަ ކުއާޓާގައި ލިބުނީ 62 މިލިއަން ރުފިޔާއެވެ.\nމިދިޔަ އަހަރުގެ މި މުއްދަތުގައި އެ ކުންފުންޏަށް ލިބުނީ 248 މިލިއަން ރުފިޔާގެ އާމްދަނީއެކެވެ. އަދި ސާފު ފައިދާގެ ގޮތުގައި ލިބުނީ 15 މިލިއަން ރުފިޔާއެވެ. މިއީ މިދިޔަ އަހަރުގެ ދެވަނަ ކުއާޓަރާ އަޅާ ބަލާއިރު ހަތަރު ގުނަ އިތުރުވުމެކެވެ.\nމިދިޔަ އަހަރުގެ ދެވަނަ ކުއާޓާގައި އެމްޓީސީސީގެ އާމްދަނީ އާއި ފައިދާ ދަށްވެފައި ވަނީ ކޮވިޑް-19ގެ ސަބަބުން ރާއްޖޭގެ ބޯޑަރު ބަންދު ކުރުމުން އެ ކުންފުނީގެ ގިނަ ޕްރޮޖެކްޓުތަކެއްގެ މަސައްކަތް ހުއްޓުމާ ގުޅިގެންނެވެ. އެ ކުންފުނިން ވަނީ ގޮންޖެހުންތަކާ އެކު ވެސް މިދިޔަ އަހަރު ރެކޯޑު އަދަދެއްގެ ފައިދާ ހޯދައި ފައެވެ.\nމިދިޔަ އަހަރު އެމްޓީސީސީގެ ސާފު ފައިދާގެ ގޮތުގަައި 191 މިލިއަން ރުފިޔާ ލިބުނެވެ. އޭގެ ކުރީ އަހަރު ފައިދާގެ ގޮތުގައި ލިބުނީ 53 މިލިއަން ރުފިޔާއެވެ.